**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 27 Μαρτίου 2019, ημέρα Τετάρτη και ώρα 10.25΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις». (4η συνεδρίαση – β΄ ανάγνωση).

  Στη συνεδρίαση παρέστησαν ο Αντιπρόεδρος της Κυβέρνησης και Υπουργός Οικονομίας και Ανάπτυξης, κ. Ιωάννης Δραγασάκης, η Υπουργός Πολιτισμού και Αθλητισμού, κυρία Μυρσίνη Ζορμπά, ο Αναπληρωτής Υπουργός Οικονομίας και Ανάπτυξης, κ. Στέργιος Πιτσιόρλας, ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Δημήτριος Παπαγγελόπουλος, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Αυλωνίτου Ελένη, Δρίτσας Θεόδωρος, Τριανταφυλλίδης Αλέξανδρος, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Ρίζος Δημήτριος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Τσιάρας Κωνσταντίνος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κιυτσούκος Ιωάννης, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Συντυχάκης Εμμανουήλ, Λαμπρούλης Γεώργιος, Γεωργιάδης Μάριος, Αμυράς Γεώργιος, Κατσίκης Κωνσταντίνος, Λαζαρίδης Γεώργιος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καλημέρα σας. Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις».

Κυρίες και κύριοι Βουλευτές, όπως γνωρίζουμε, χθες, αργά το βράδυ, κατατέθηκε μία τροπολογία που αφορά στην προστασία της πρώτης κατοικίας. Θεωρώ εύλογο ότι πρέπει τα Κόμματα και κάθε Βουλευτής να την διαβάσει, να την επεξεργαστεί, ώστε να έχει μια τεκμηριωμένη άποψη. Επειδή πιστεύω ότι θα γίνει πολύς λόγος και συζήτηση και στην Επιτροπή μας, θα ήθελα, επιτρέψτε μου την έκφραση, «διαδικαστικά» να σας προλάβω, με την έννοια του χρόνου, και να προτείνω στην Επιτροπή να ξεκινήσουμε τη συζήτηση της β΄ ανάγνωσης και να δοθεί χρόνος στα κόμματα και στους Βουλευτές για την τροπολογία. Έπειτα να διακόψουμε και να συνεχίσουμε στις 17.00΄, έχοντας ένα περιθώριο, τουλάχιστον, 5 ωρών για να ενημερωθούν σε σχέση με την τροπολογία. Αυτή είναι η πρόταση που κάνει το Προεδρείο.

Το λόγο έχει η κυρία Μπακογιάννη.

**ΘΕΟΔΩΡΑ(ΝΤΟΡΑ) ΜΠΑΚΟΓΙΑΝΝΗ:** Η Ν.Δ. συμφωνεί.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Ο ακριβής τίτλος της διάταξης είναι «Πρόγραμμα επιδότησης αποπληρωμής στεγαστικών και επιχειρηματικών δανείων με υποθήκη σε κύρια κατοικία».

Όπως είπατε, η τροπολογία αυτή κατατέθηκε χθες το βράδυ. Είναι μια σημαντική πρωτοβουλία για άλλους θετική και για άλλους αρνητική. Υπάρχει, όμως, ένα θέμα. Για ένα τόσο πολύ μεγάλο ζήτημα, τεράστιο ζήτημα, το αναφέρατε και εσείς, μπορεί να μην έρθουν να μιλήσουν οι φορείς; Η πρότασή μας είναι πολύ καθαρή. Και έχει ξαναγίνει, κύριε Υπουργέ, χαίρομαι που είναι εδώ και ο Αντιπρόεδρος της Κυβέρνησης. Σε αυτή την τροπολογία η οποία αφορά χιλιάδες κόσμο δεν πρέπει να έρθουν εδώ να μας μιλήσουν οι φορείς, ώστε να γνωρίζουμε τι ακριβώς κρύβεται πίσω από όλη αυτή τη διαδικασία; Δηλαδή, θέλετε να «την πάτε σήμερα στα γρήγορα» και αύριο να την ψηφίσουμε; Εμείς διαφωνούμε. Από τη στάση της Κυβέρνησης θα αποφασίσουμε και εμείς τη δική μας στάση. Η στάση σας, όμως, σε μια τόσο, όπως λέτε εσείς, «σοβαρή, θετική τροπολογία» για την οποία δεν επιτρέπετε σε φορείς να έρθουν και να μιλήσουν, είναι εκ του πονηρού. Ζητούμε να έρθουν οι φορείς και ας καθυστερήσουμε μία και δύο ημέρες, δε νομίζω ότι υπάρχει τέτοιο άγχος, για να μπορέσουμε να τους ακούσουμε για αυτή την τροπολογία.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή):** Και εμείς κυρία Πρόεδρε διαφωνούμε, διότι αυτή η τροπολογία έχει 17 άρθρα. Πράγματι θα πρέπει να έρθουν εκπρόσωποι των δανειοληπτών. Θα ήθελα να ρωτήσω τον κ. Υπουργό αν θα έρθει και μια άλλη τροπολογία η οποία και αυτή θα μας επιβαρύνει πιο πολύ στην Ολομέλεια, σχετικά με την τροποποίηση του ν. 4072/2012 για τους αγρότες που είναι μέλη συνεταιρισμών οι οποίοι θα απαλλαγούν από χρέη που δημιουργήθηκαν από τα Διοικητικά τους Συμβούλια; Αφορά σε όλο τον αγροτικό κόσμο.

Είναι άλλη μία σοβαρή τροπολογία που βάσει δημοσιευμάτων θα έρθει και αυτή σε αυτό το νομοσχέδιο. Οπότε δεν μπορούμε να συζητήσουμε δύο τροπολογίες οι οποίες από μόνες τους είναι σχέδια νόμου και να επιβαρύνουμε το συγκεκριμένο σχέδιο νόμου. Ήδη έχει γίνει πολυνομοσχέδιο με τις τροπολογίες που έχουν έρθει. Δεν μπορούμε ούτε να τις μελετήσουμε, αλλά θα πρέπει και να ακουστεί η φωνή των δανειοληπτών. Διαφωνούμε κάθετα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του ΚΚΕ):** Ευχαριστώ κυρία Πρόεδρε. Εμείς δεν θα σταθούμε στα διαδικαστικά ζητήματα. Πράγματι πρόκειται για ένα σοβαρό θέμα με τη μορφή της τροπολογίας όπως έρχεται και θέλουμε να σταθούμε, κυρίως, στην ουσία του ζητήματος. Βεβαίως πρέπει να συζητηθεί και να συζητηθεί ουσιαστικά. Εμείς θα επιμείνουμε σε αυτό τον τρόπο, δηλαδή να συμβάλουμε στην ουσιαστική συζήτηση αυτής της τροπολογίας, γιατί πιστεύουμε ότι είναι πάρα πολύ μεγάλες, τεράστιες οι επιπτώσεις στα λαϊκά νοικοκυριά σε σχέση με τον περιορισμό της προστασία της α΄ κατοικίας, έστω αυτό τον περιορισμό της ελάχιστης προστασίας που υπήρχε μέχρι τώρα. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Δραγασάκης.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης)**: Το θέμα αυτό είναι στο δημόσιο διάλογο εδώ και αρκετούς μήνες. Η Κυβέρνηση όλο αυτό το διάστημα ενεργεί ως εκπρόσωπος των δανειοληπτών γι’ αυτό καθυστερούσε. Εάν ενεργούσαμε ως εκπρόσωποι των τραπεζών θα είχαμε κλείσει προ πολλού. Επομένως, κάποια μετριοφροσύνη θα τη συνιστούσα σε όσους εμφανίζονται εδώ ως τιμητές και ως εκπρόσωποι μοναδικοί και αποκλειστικοί των δανειοληπτών. Είναι ένα δύσκολο θέμα, διότι, όπως είχα πει μία φορά στη Βουλή και διαστρεβλώθηκαν τότε οι δηλώσεις, όταν μιλούμε για κόκκινα δάνεια, πρέπει να έχουμε κατά νου πρώτον την κοινωνική διάσταση, τους δανειολήπτες, δεύτερον τη διάσταση τη δημοσιονομική, τι πόρους μπορεί να διαθέσει το κράτος για την επίλυση του προβλήματος και τρίτον την κατάσταση των τραπεζών. Γι’ αυτό χρειάστηκε αυτός ο χρόνος. Επομένως, εδώ θα έχουμε τη δυνατότητα να εξετάσουμε την τροπολογία αυτή. Εγώ θα ήθελα και άλλο χρόνο να είχαμε στη διάθεσή μας, δυστυχώς, πρέπει να είμαστε έτοιμοι πριν το Eurogroup γιατί είτε με μνημόνια είτε χωρίς μνημόνια, στο θέμα των τραπεζών υπάρχει μία πανευρωπαϊκή εποπτεία του τραπεζικού συστήματος και αυτό πρέπει να το λαμβάνουμε υπόψη μας. Το νομοσχέδιο έχει πολλές λεπτομέρειες, αλλά οι τομές είναι συγκεκριμένες.

Πρώτον, μπαίνουν τα δάνεια των εμπόρων, τα δάνεια δηλαδή που είχαν συνάψει οι έμποροι επιχειρηματίες με εγγύηση την α΄ κατοικία, αυτό είναι το καινούργιο στοιχείο και αυτό είναι που προκαλεί συζήτηση στην Ευρώπη συνολικά, διότι είμαστε η μόνη χώρα που το κάνουμε αυτό. Η δεύτερη τομή είναι ότι για πρώτη φορά υπάρχει δημοσιονομική συνεισφορά στην αντιμετώπιση των δανείων των φτωχών νοικοκυριών που αποδεδειγμένα δεν μπορούν από μόνοι τους να εξυπηρετήσουν τα δάνειά τους. Και το τρίτο είναι ότι με τη δημοσιονομική συμβολή και με άλλα μέτρα, ο στόχος είναι να έχουμε μείωση των δόσεων ούτως ώστε ο κόσμος να εξυπηρετήσει τα δάνειά του. Να εξοφληθούν δάνεια, να διαγραφούν δάνεια, να φύγει το βουνό, όχι απλώς να μεταφέρουμε τα κόκκινα δάνεια από τις τράπεζες κάπου αλλού. Και γι’ αυτό εφόσον ψηφίσουμε αυτή την τροπολογία με τις παρατηρήσεις με τις οποίες θα κάνετε και που θα συζητήσουμε όλοι, πιστεύω μετά η ευθύνη η μεγάλη θα είναι στα χέρια των τραπεζών να τρέξει αυτό το σύστημα το καινούργιο και να οδηγήσουμε το πρόβλημα αυτό στη λύση του.

Επομένως, συμμερίζομαι το ενδιαφέρον όλων των βουλευτών για την ενδελεχή συζήτηση του θέματος. Θεωρώ, όμως, ότι τα δεδομένα είναι γνωστά. Είπα η θέση των φορέων ήταν η θέση της Κυβέρνησης.

Δεν σας αρέσει αυτό το πράγμα. Σας λέω το απλό στοιχείο κοινής λογικής. Εάν η Κυβέρνηση δεν προσπαθούσε να προασπίσει στο πλαίσιο των αρχών που περιέγραψα, τα συμφέροντα των δανειοληπτών, το θέμα αυτό θα είχε λήξει προ πολλού. Η προσπάθεια που έγινε ήταν ακριβώς, να βρούμε εκείνη την ισορροπία, όπου όλες αυτές οι διαστάσεις θα μπορέσουν να εξυπηρετηθούν. Εν πάση περιπτώσει, καθένα κόμμα μπορεί να έχει την άποψή του και με την ευθύνη του να πάρει τη θέση που θέλει. Εγώ εξηγώ το ιστορικό και επίσης να θυμίσω ότι από το Νοέμβριο, διότι ήταν γνωστό ότι ο νόμος έληγε, είχε αρχίσει στην ουσία ένας δημόσιος διάλογος για αυτά τα θέματα, άρα, η θέση της Κυβέρνησης είναι αυτή η οποία είπα.

Εμείς θεωρούμε ότι η Κυβέρνηση, με βάση τα ευρύτερα συμφέροντα της χώρας, της οικονομίας, αλλά και τα ειδικότερα συμφέροντα των δανειοληπτών και ιδιαίτερα αυτών που έχουν πραγματικό πρόβλημα να εξυπηρετήσουν τα δάνειά τους, προσπάθησε και φέρνει μια τροπολογία, η οποία έχει εκείνα τα ποιοτικά στοιχεία που νομίζω ότι την καθιστούν ένα βήμα μπροστά σε σχέση με αυτό που είχαμε ως τώρα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής) :** Το λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.) :** Κυρία Πρόεδρε, εμείς δεν διαφωνούμε, συμφωνούμε με την πρόταση να κληθούν οι φορείς. Δεν θα σχολιάσω τώρα την άποψη που ακούστηκε από τον κ. Υπουργό, ότι η Κυβέρνηση εκπροσωπεί τους φορείς, δεν θα το σχολιάσω.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης) :** Όχι τους φορείς, η Κυβέρνηση εκπροσώπησε σε αυτή τη διαπραγμάτευση με συνέπεια τις ανάγκες και τα συμφέροντα των δανειοληπτών.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.) :** Το ίδιο λέμε, αυτό λέω και εγώ, έτσι πιστεύετε εσείς, είναι υποκειμενικό ζήτημα, εμείς διαφωνούμε πλήρως.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης) :** Ακούστε με. Επαναλαμβάνω, η Κυβέρνηση εκπροσώπησε με συνέπεια σε αυτή την πολύμηνη διαπραγμάτευση και με τις τράπεζες και με τους θεσμούς τα συμφέροντα πρωτίστως, εκείνων των νοικοκυριών τα οποία πήραν δάνεια, αλλά λόγω αλλαγής των συνθηκών - έμειναν άνεργοι ή έκλεισε η δουλειά τους κ.λπ. - είναι σε δυσκολία να εξυπηρετήσουν τα δάνειά τους και για πρώτη φορά ο προϋπολογισμός εγγράφει ένα σημαντικό ποσό, το οποίο θα συνεισφέρουμε, ούτως ώστε, ακριβώς, εκείνοι που δεν θα μπορούν να πληρώνουν ούτε τη μειωμένη δόση, να βοηθηθούν να εξυπηρετήσουν τα δάνειά τους. Από εκεί και πέρα, εσείς μπορείτε να έχετε όποια άποψη θέλετε.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.) :** Κύριε Αντιπρόεδρε, είναι κατανοητό. Εμείς διαφωνούμε πλήρως με αυτή την προσέγγιση. Αυτό που πραγματικά έγινε είναι ένας συμβιβασμός μεταξύ Κυβέρνησης, τραπεζιτών και θεσμών. Εκπροσωπήσατε λοιπόν και τους τραπεζίτες και τα συμφέροντα, διότι βασικό σας κριτήριο και δεν είναι μόνο τώρα, αλλά και το προηγούμενο χρονικό διάστημα το έχετε δηλώσει, βασικό σας κριτήριο είναι πώς θα υπάρξει ρευστότητα και θα λυθεί το πρόβλημα του χρηματοπιστωτικού συστήματος με τα κόκκινα δάνεια. Άρα, εμείς διαφωνούμε πλήρως με εσάς, για αυτό λέμε ότι πρέπει να έρθουν οι φορείς.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής) :** Το λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου Χρυσή Αυγή) :** Κύριε Αντιπρόεδρε, δεν πιστεύω να διαφωνεί κανένας σε αυτή την αίθουσα με το ότι πρέπει να έρθει μια ρύθμιση, σχετικά με τα κόκκινα δάνεια και την προστασία της πρώτης κατοικίας. Το θέμα είναι, όπως είπατε, ότι ήρθε στη διαβούλευση και όσοι μπήκαν στη διαβούλευση είχαν να συζητήσουν με εσάς, την Κυβέρνηση. Εμείς ως κόμματα έχουμε να θέσουμε ερωτήματα, θα έπρεπε οι φορείς, δεν αμφιβάλλει κανείς ότι πρέπει να έρθει, ας έρθει ξεχωριστά. Είναι 17 άρθρα. Επίσης, θα παρακαλούσα κύριε Αντιπρόεδρε, να μου απαντήσετε και στην άλλη ερώτηση που έθεσα, αν θα έρθει τροποποίηση του ν. 4072, που θα είναι ακόμη πιο δύσκολο να μπορέσουμε να πάμε στην Ολομέλεια με αυτήν την τροποποίηση, η οποία αφορά σχεδόν στο σύνολο των αγροτών, οι οποίοι έχουν βρεθεί με χρέη στους συνεταιρισμούς, τα οποία δεν τους αναλογούν. Να μας απαντήσετε, διότι εάν έρθει και αυτό, το νομοσχέδιο θα γίνει μνημόνιο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής) :** Το λόγο έχει ο κ. Κουτσούκος.

**ΙΩΑΝΝΗΣ ΚΟΥΤΣΟΥΚΟΣ :** Κυρία Πρόεδρε, θα ήθελα να παρέμβω διαδικαστικά. Εγώ κατανοώ την προσπάθειά σας να γίνει μια συζήτηση για αυτό το τόσο σημαντικό θέμα και να συνεχίσει η Επιτροπή το απόγευμα, αφού ενημερωθούν οι Βουλευτές, όμως θα ήθελα να καταθέσω την εξής διαδικαστική πρόταση για να μην αντιδικούμε με τον κ. Αντιπρόεδρο της Κυβέρνησης και ποιος είναι με τις τράπεζες και ποιος είναι με τους δανειολήπτες.

Κύριε Αντιπρόεδρε, επειδή φαντάζομαι ότι η πλειοψηφία θα αποδεχθεί την πρόταση της Προέδρου, να συζητήσουμε στις 17.00’ όπως είπε, ειδικά αυτό το θέμα, εσείς εκπροσωπώντας την Κυβέρνηση, έχετε αντίρρηση να έρθει εδώ - κατ’ οικονομίαν κάνω αυτή την πρόταση - η Ένωση Ελληνικών Τραπεζών και μια από τις μεγαλύτερες ενώσεις καταναλωτών, η «ΕΚΠΟΙΖΩ», να μας ενημερώσουν και να τους υποβάλουμε ερωτήματα και ο Δικηγορικός Σύλλογος; Κατ’ οικονομία, δηλαδή, να κάνουμε μια επιλογή 2-3 αντιπροσωπευτικών οργανώσεων, να μας ενημερώσουν, να τους ακούσουμε, να τους υποβάλουμε ορισμένες ερωτήσεις και ας καθυστερήσουμε 2-3 ώρες τη συνεδρίαση. Εσείς προσωπικά δεν πρέπει να έχετε αντίρρηση.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Κουτσούκο, είναι αυτονόητο, έμπειρος είστε, είναι δυνατόν η κυβέρνηση και ειδικά εγώ να έχω αντίρρηση πώς θα οργανώσει η βουλή τις εργασίες; Αυτό είναι δικός σας θέμα. Να ακούσουμε και τον κ. Αμυρά και μετά να το δούμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Αμυρά σας ακούμε.

**ΓΕΩΡΓΙΟΣ ΑΜΥΡΑΣ:** Εγώ ήθελα να επεκτείνω, στην ουσία, τον συλλογισμό του κ. Κουτσούκου, λέγοντας ακριβώς το ίδιο πράγμα. Το απόγευμα θα μπορούσαμε να έχουμε εκπροσώπους και των δανειοληπτών αλλά και των τραπεζών. Ξέρετε γιατί κ. Δραγασάκη; Γιατί πάλι σε μια συνεδρίαση, σε αυτήν εδώ την αίθουσα, πριν από μερικούς μήνες, σας είχα ρωτήσει εάν γνωρίζετε ως κυβέρνηση και αν έχετε καταγράψει το ποσοστό των στρατηγικών κακοπληρωτών. Αυτούς θα τους αγγίξει ποτέ κανείς; Θα μάθουμε πόσοι είναι, ποιος είναι ο όγκος των δανείων τους. Διότι αποτελούν ένα βάρος προς όλους. Είναι μια θηλιά προς όλους. Και σε εκείνους που προσπάθησαν και δεν τα κατάφεραν να αποπληρώσουν το δάνειό τους και σε εκείνους που ακόμα ματώνουν, για να αποπληρώνουν τις δόσεις των δανείων τους.

Άρα, κυρία Πρόεδρε, έχει δίκιο ο κ. Δραγασάκης, μεταξύ μας θα το λύσουμε αυτό. Θεωρώ και εγώ ότι το απόγευμα θα μπορούσαμε, κατ' οικονομία, να έχουμε δύο ή τρεις εκπροσώπους των εμπλεκόμενων οργανώσεων, για να μας αναλύσουν την ουσία και τον πυρήνα του προβλήματος. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Κυρία πρόεδρε, νομίζω ότι η πρόταση του κ. Κουτσούκουείναι μια πρόταση η οποία μπορεί να γίνει αποδεκτή. Είναι ένας έντιμος συμβιβασμός ανάμεσα στις δύο θέσεις. Την αποδέχεται ο κ. αντιπρόεδρος.

Θα έχει τη δυνατότητα για δύο-τρεις ώρες η βουλή να συζητήσει αναλυτικά και ας τελειώσουμε και λίγο πιο αργά. Εδώ μιλάμε για ανθρώπους οι οποίοι είναι εξαιρετικά σημαντικοί και για μια συνολική ρύθμιση που η Βουλή πρέπει, αν μη τι άλλο, να έχει καταθέσει την άποψή της.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Εισηγητής της ΝΔ):** Το ίδιο πράγμα θα έλεγα και εγώ.Από τη στιγμή που είναι ένα θέμα, το οποίο όπως είπατε, κ. Αντιπρόεδρε, είναι στο δημόσιο διάλογο, όχι από τον Νοέμβριο, αλλά τόσα χρόνια, θα έλεγα εγώ, το να φέρνετε την ρύθμιση την τελευταία στιγμή και να λέτε ότι δεν προλαβαίνουμε καν να συζητήσει με τους φορείς, νομίζω ότι υποβαθμίζουμε και την κοινοβουλευτική διαδικασία.

Ας μπορέσουμε να βρούμε έναν συμβιβασμό, ώστε και να φτάσει η συζήτηση στο τέλος, στις επιτροπές, σήμερα, αλλά να προσκληθούνε και οι φορείς να εκφράσουνε και αυτοί επίσημα την άποψή τους.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει κύριος Υπουργός.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Νομίζω ότι μπορούμε να συνεννοηθούμε. Εγώ να επαναλάβω το ερώτημα σχετικά με τους στρατηγικούς επενδυτές. Οι τράπεζες το υπολογίζουν γύρω στο 25%. Είναι δύσκολο να το ποσοτικοποιήσει κανείς. Είναι γεγονός ότι υπάρχουν ενδεχομένως κάποιες περιπτώσεις όπου κάποιος ενώ έχει τη δυνατότητα, δεν πληρώνει. Είναι δύσκολο αυτό να το ξεχωρίσει κανείς, αν ήταν εύκολο θα είχαν επιλυθεί.

Εμείς, βέβαια, δεχόμαστε ότι υπάρχουν κακοπληρωτές στρατηγικοί, οι οποίοι αποφεύγουν συνειδητά να αποπληρώσουν τα δάνεια τους, αλλά δεν θέλουμε αυτό να γίνει άλλοθι για να θεωρηθούν οι πάντες στρατηγικοί κακοπληρωτές, διότι και εσείς πάτε και μιλάτε με τον κόσμο, όπως κάνουμε και εμείς. Είναι αυτή η δυσκολία, όπου μπορεί κάποιος σκόπιμα να αναστέλλει την πληρωμή, ελπίζοντας κάποια στιγμή ότι μπορεί να διαγραφεί το χρέος και δίπλα μπορεί να έχεις ένα δράμα, ένα κοινωνικό δράμα. Αυτή μπορεί να είναι μια δυσκολία και γι’ αυτό μίλησα για τις τρείς αρχές: Πρώτον, τις κοινωνικές ανάγκες και την ανθρωπιστική διάσταση που πρέπει κανείς να υπολογίζει, δεύτερον, τις δημοσιονομικές δυνατότητες, δηλαδή πόσα μπορούμε να διαθέσουμε από τον δημόσιο προϋπολογισμό γι’ αυτή την υπόθεση και τρίτον, παρόλο που ο συνάδελφος από το Κ.Κ.Ε. μπορεί να διαφωνεί, είτε θέλουμε είτε όχι, μας ενδιαφέρει η κατάσταση των τραπεζών. Δεκάδες δισεκατομμύρια έχουμε πληρώσει για τις τράπεζες, για να μην καταρρεύσουν και έχουμε συνέπειες πολύ χειρότερες. Αυτή είναι η πραγματικότητα.

Αυτό που προσπαθεί να κάνει μια κυβέρνηση σαν τη δική μας είναι να μη θυσιάσει τα πάντα σε αυτόν μόνο τον παράγοντα. Να βρούμε μια ισορροπία, μια χρυσή τομή, ανάμεσα σε αυτές τις τρείς ανάγκες, ξεκινώντας από τις ανάγκες αυτών που δεν μπορούν να ζήσουν, να κάνουν σχέδια για το μέλλον, διότι είναι «παγιδευμένοι» στις τράπεζες.

Εν πάση περιπτώσει αυτό είναι. Συμβιβασμός είναι η πρόταση, δεν είναι αυτό κάτι παράδοξο σε τέτοια θέματα που υπάρχουν αντιτιθέμενα συμφέροντα.

Θεωρούμε ότι ήταν ένας συμβιβασμός, όπου κυριαρχεί η έννοια για την κοινωνία και για το κοινωνικό συμφέρον, αλλά αυτά θα έχουμε την ευκαιρία να τα συζητήσουμε. Άρα, νομίζω ότι διαμορφώνεται μια διαδικαστική πρόταση, η οποία μπορεί να βοηθήσει τη διεκπεραίωση του θέματος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Πιτσιόρλας.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Θα έρθει σε λίγο μια τροπολογία που αφορά μέλη αστικών εταιριών. Νομίζω ότι δεν είναι το θέμα δύσκολο, είναι μια διευκρίνιση που αφορά ουσιαστικά την εφαρμογή του αστικού κώδικα. Δεν είναι κάτι παραπάνω. Θα το δείτε, αλλά περιμένουμε να έρθουν οι τροπολογίες.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Έτσι όπως διαμορφώνεται η συζήτηση, νομίζω ότι συμφωνείτε όλοι για 5 η ώρα το απόγευμα να συνεχίσει η Επιτροπή. Με βάση τον Κανονισμό, η συνεδρίαση φορέων είναι η β΄ συνεδρίαση, αλλά κατ' εξαίρεση με οικονομία μπορούμε να δούμε ώστε να κληθούν 3-4 φορείς το πολύ με βάση μια πρόταση που έκανε και ο κ. Κουτσούκος συμβιβαστική.

Ας γίνουν αυτές οι προτάσεις, μην πάμε στις συνεδριάσεις των φορέων που ξέρουμε 2 και 3 ώρες. Ας ακούσουμε από τους εισηγητές και από τους εκπροσώπους των κομμάτων προτάσεις. Καταρχάς, εννοείται, η Ένωση Ελληνικών Τραπεζών.

Το λόγο έχει ο κ. Σηφάκης.

**ΙΩΑΝΝΗΣ ΣΗΦΑΚΗΣ (Εισηγητής του ΣΥΡΙΖΑ):** Η Ένωση Τραπεζών, η Ένωση Καταναλωτών, όπως τα είπε και ο κ. Κουτσούκος πριν.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε):** Εμείς συμφωνούμε, αλλά δεν έχουμε ανάγκη να ακούσουμε τους τραπεζίτες, τους δανειολήπτες θέλουμε να ακούσουμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ένωση Ελληνικών Τραπεζών, Ένωση Δανειοληπτών, Ένωση Καταναλωτών, Δικηγορικό Σύλλογο και Τράπεζα Ελλάδας, 4 Φορείς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜΑΡ):** Έχουμε κάνει 3 διαδικασίες, έχουν μιλήσει όλοι οι εισηγητές, αλλά δεν έχουμε ακούσει από τον καθ’ ύλην αρμόδιο Υπουργό που είπε ότι θα μιλήσει σε αυτή τη συνεδρίαση. Μήπως πρέπει να προηγηθείτε κύριε Υπουργέ;

Εγώ θα περιμένω να ακούσω τον κ. Υπουργό για να ξαναμιλήσω, δηλαδή έχουμε πει επί της αρχής, επί των άρθρων και περιμένουμε να μας πει ο κ. Υπουργός τι έχει αλλάξει, αν έχει ενσωματώσει τις προτάσεις μας για να μπορέσουν να προχωρήσουν οι προτάσεις διαδικασίας.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Περιμένουμε να κατέβουν από τη Γραμματεία της Κυβέρνησης οι τροπολογίες. Έχουμε ενσωματώσει αρκετά πράγματα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Επίσης θα προτείνω και την ΕΣΕΕ, μια πέμπτη δική μου πρόταση. Το λόγο έχει ο κ. Σηφάκης.

**ΙΩΑΝΝΗΣ ΣΗΦΑΚΗΣ (Εισηγητής του ΣΥΡΙΖΑ):** Κύριοι Υπουργοί, κυρίες και κύριοι συνάδελφοι, η σημαντική εξέλιξη που προέκυψε από την προηγούμενη συνεδρίασή μας, είναι η προσθήκη, στο νομοσχέδιο, 7ου μέρους, που αφορά στο κεφαλαιώδες ζήτημα της αγωγής νέου πλαισίου της προστασίας της κύριας κατοικίας αδύναμων φυσικών προσώπων και της εισαγωγής ενός μηχανισμού ρύθμισης μη εξυπηρετούμενων στεγαστικών και επιχειρηματικών δανείων, τα οποία εξασφαλίζονται με υποθήκη ή προσημείωση υποθήκης σε κύρια κατοικία.

Η προστασία της κύριας κατοικίας των αδύναμων φυσικών προσώπων είναι κοινωνική ανάγκη, που οφείλει η πολιτεία να εξασφαλίζει. Αποτελεί δέσμευσή μας την οποίαν υλοποιήσαμε πλήρως και με δεδομένο ότι η προστασία της κύριας κατοικίας με τον νόμο 3869/2010, το νόμο Κατσέλη και με τις τροποποιήσεις του από τον τότε Υπουργό Οικονομίας, τον Γιώργο τον Σταθάκη, που εφαρμόστηκαν για τις αιτήσεις που ασκήθηκαν μέχρι την 28η Φεβρουαρίου του 2019, απαιτείται η νομοθέτηση νέου θεσμικού πλαισίου στη νέα οικονομική συγκυρία που ήδη αρχίζει να μεταβάλλεται.

Όσον αφορά τα έξι μέρη του συζητούμενου νομοσχεδίου ακούσαμε στην ακρόαση φορέων 26 παραγωγικούς φορείς που όλοι, μηδενός εξαιρουμένου, ήταν από θετικοί έως πολύ θετικοί με το συζητούμενο νομοσχέδιο, μεταφέροντας τις ευχαριστίες στους Υπουργούς και αυτό, όπως γνωρίζετε, είναι κάτι αρκετά έως πολύ σπάνιο, διαχρονικά. Μάλιστα, οι περισσότεροι ανέφεραν ότι με το νομοσχέδιο αυτό ικανοποιούνται αιτήματα τους πολλών χρόνων που δεν έβρισκαν ευήκοα ώτα στο παρελθόν.

Προφανώς, αυτό συμβαίνει γιατί όλοι καταλαβαίνουν ότι το νομοσχέδιο θα βοηθήσει πολλούς τομείς της οικονομίας να αναπτυχθούν. Έχει σαφώς αναπτυξιακό πρόσημο και το κυριότερο κινητοποιεί παραγωγικές δυνάμεις της ελληνικής κοινωνίας προς την κατεύθυνση της παραγωγής ανασυγκρότησης σε μια περίοδο, που ακριβώς αυτό είναι το ζητούμενο για τη χώρα.

Ακούστηκαν φυσικά και αιτήματα που ακόμη δεν έχουν ικανοποιηθεί. Γνωρίζω ότι θα έρθουν, όπως είπε και ο Υπουργός, υπουργικές τροπολογίες αλλά και βουλευτικές που θα ενσωματώνουν αρκετά αιτήματα των παραγωγικών φορέων, τόσο όσον αφορά τα επιχειρηματικά πάρκα, καθώς και πολλές άλλες διατάξεις.

Ακόμη είναι σαφές ότι πέραν των θεμάτων που λύνονται για τα τεχνικά επαγγέλματα με το παρόν νομοσχέδιο, απαιτείται να σκύψουμε περαιτέρω στα προβλήματα που δημιούργησαν τα Προεδρικά Διατάγματα του 2013, που εκδόθηκαν προς υλοποίηση του 3982 του 2011.

Ο Αναπληρωτής Υπουργός, ο κ. Πιτσιόρλας, έχει δεσμευτεί να ετοιμάσει στο Υπουργείο στο αμέσως προσεχές διάστημα νομοθετικές παρεμβάσεις για να επιλυθούν πολλά δίκαια και ώριμα αιτήματα, για να μπορέσουν τα τεχνικά επαγγέλματα να βοηθήσουν με τον καλύτερο τρόπο την παραγωγική ανασυγκρότηση της χώρας.

Στο πρώτο μέρος του νομοσχεδίου και στα κεφάλαια α΄ και β΄ εισάγεται δέσμη διατάξεων που έχουν ως στόχο τον εκσυγχρονισμό του συστήματος διανοητικής ιδιοκτησίας στην Ελλάδα με έμφαση στην βιομηχανική ιδιοκτησία και την ενίσχυση της καινοτομίας. Πρόκειται μια ουσιαστική μεταρρύθμιση στον τομέα της διανοητικής ιδιοκτησίας, με σκοπό την αξιοποίηση του διανοητικού κεφαλαίου της χώρας.

Στο τρίτο κεφάλαιο του πρώτου μέρους, προωθούνται διατάξεις που έχουν σκοπό την ενίσχυση της ανάπτυξης των επιχειρηματικών πάρκων και την απλοποίηση διοικητικών διαδικασιών που λειτουργούν ως τροχοπέδη στην οργάνωσή του στο παρελθόν.

Τα επιμελητήρια και όλοι οι φορείς στην Επιτροπή εξέφρασαν την ικανοποίησή τους για τις ρυθμίσεις που εισάγονται σχετικά με τα επιχειρηματικά πάρκα, που όπως οι ίδιοι είπαν αποτελούσαν χρόνια αιτήματά τους που δεν είχαν τύχει αποδοχής από προηγούμενες κυβερνήσεις. Με τροπολογίες που θα κατατεθούν γίνονται δεκτά και επιπλέον αιτήματα των παραγωγικών φορέων.

Με απόλυτα θετικό τρόπο αντιμετώπισαν τόσο ο Περιφερειάρχης Στερεάς Ελλάδας, τα επιμελητήρια, οι σύνδεσμοι βιομηχανιών όσο και όλοι οι παριστάμενοι φορείς την αντιμετώπιση του προβλήματος της ευρείας άναρχης βιομηχανικής δόμησης στην περιοχή των Οινοφύτων με την συνεργασία των Υπουργείων Οικονομίας και Ανάπτυξης, Περιβάλλοντος και Ενέργειας. Στις περιφέρειας Στερεάς Ελλάδας, του δήμου Τανάγρας, αλλά και οικονομικών φορέων της περιοχής διαμορφώνεται κατόπιν ευρείας διαβούλευσης μια στρατηγική για την εξυγίανση και την οικονομική ανάπτυξη της περιοχής.

Καλύπτεται ένα αίτημα πολλών φορέων και κυρίως δήμων, καθώς συγκροτείται εντός της Μ.Ο.Δ. τεχνική υπηρεσία, ώστε να μπορεί η Μ.Ο.Δ. να αναλάβει την υλοποίηση τεχνικών έργων και επιμελητών για λογαριασμό αδύναμων τεχνικών δικαιούχων, κυρίως ορεινών και νησιωτικών δήμων.

Στο τρίτο μέρος ρυθμίζονται θέματα αρμοδιότητας της Γενικής Γραμματείας Στρατηγικών και Ιδιωτικών Επενδύσεων.

Οι φορείς αντιμετώπισαν θετικά την τροποποίηση αρκετών διατάξεων του αναπτυξιακού νόμου 4399 του 2016, με κυριότερες την μείωση από 5 σε 3 έτη στα οποία μπορεί να γίνει από τους επενδυτές η αξιοποίηση του συνόλου του κινήτρου της φορολογικής απαλλαγής, με την προϋπόθεση βέβαια η επιχείρηση να έχει πραγματοποιήσει το αντίστοιχο ποσοστό κερδών, προκειμένου να τύχει εφαρμογής το σύντομο χρονικό διάστημα το κίνητρο αυτό της φορολογικής απαλλαγής. Το ίδιο κίνητρο δίνεται για τις επενδύσεις που είναι ενταγμένα στο προηγούμενο αναπτυξιακό νόμο 3908 του 2011.

Στο τέταρτο μέρος επικαιροποιείται και καθίσταται αποτελεσματικότερη η κείμενη νομοθεσία, που αφορά τον αποκλεισμό από τις δημόσιες συμβάσεις των λεγόμενων «εξωχώριων εταιριών».

Ακόμη, αντιμετωπίζονται προβλήματα και δυσλειτουργίες του νόμου 4412 του 2016 που είχε στόχο τη διαφάνεια, αλλά και την άμβλυνση των ανισοτήτων μεταξύ των οικονομικών φορέων με στόχο την ενίσχυση των μικρομεσαίων επιχειρήσεων.

Στα επόμενο μέρος του νομοσχεδίου εισάγονται σειρά διατάξεων αρμοδιότητας Γενικής Γραμματείας Εμπορίου και Προστασίας του Καταναλωτή. Ικανοποιούνται σειρά αιτημάτων που έχουν υποβληθεί από φορείς λειτουργίας και ομοσπονδίες πολιτών σχετικά με την οργάνωση και λειτουργία των υπαίθριου εμπορίου που έτυχαν της αποδοχής των εκπροσώπων τους.

Ακόμη, όλοι οι φορείς, συμπεριλαμβανομένων του περιφερειάρχη, του δημάρχου Λαμιέων, αλλά και του επιμελητηρίου και εκπροσώπων της βιομηχανίας, ήταν ιδιαίτερα ικανοποιημένοι για την εισαγωγή διατάξεων για την επίλυση του χρόνιου προβλήματος της λειτουργίας της πανελλήνιας έκθεσης Λαμίας, η οποία είχε απαξιωθεί πλήρως εξαιτίας των κραυγαλέων φαινομένων κακοδιαχείρισης επί σειρά ετών. Δεδομένου ότι η πανελλήνια έκθεση Λαμίας δεν μπορεί να προβεί σε οποιαδήποτε οικονομική πράξη, λόγω οφειλών, προτείνεται η δημιουργία μιας αναπτυξιακής εταιρίας στο δήμο Λαμίας, η οποία θα καταστεί καθολικός διάδοχος της εταιρίας.

Εισάγεται, όπως είπαμε, έβδομο μέρος στο νομοσχέδιο, το νέο πλαίσιο για την προστασία της κύριας κατοικίας οικονομικά αδύναμων φυσικών προσώπων και εισάγεται ένας θεσμός ρύθμισης μη εξυπηρετούμενων στεγαστικών και επιχειρηματικών δανείων, τα οποία εξασφαλίζονται με υποθήκη ή προσημείωση υποθήκης σε κύρια κατοικία.

Το πλαίσιο έχει σαν στόχο να προστατεύσει τη λαϊκή κατοικία, αντιμετωπίζοντας παράλληλα και τις παθογένειες του συστήματος με τη χρησιμοποίηση των ευεργετικών διατάξεων από στρατηγικούς κακοπληρωτές. Ευάλωτοι οφειλέτες μπορούν να προστατεύσουν την κύρια κατοικία τους από τη ρευστοποίηση με τη διάταξη της παραγράφου 2 του άρθρου 9 του ν. 3869/2010 του νόμου Κατσέλη. Ωστόσο, η διάταξη αυτή, εφαρμόζεται μόνο σε αιτήσεις που ασκήθηκαν μέχρι την 28η Φεβρουαρίου 2019. Η χρονικά περιορισμένη ισχύς της εν λόγω διάταξης, δικαιολογείται από το γεγονός, ότι αντανακλά μια οικονομική συγκυρία, η οποία έχει ήδη αρχίσει να μεταβάλλεται. Επομένως, επιβάλλεται η επανεξέταση του πλαισίου προστασίας της κύριας κατοικίας, με βάση τις σημερινές οικονομικές συνθήκες.

Ένα μεγάλο κενό του ισχύοντος πλαισίου προστασίας της κύριας κατοικίας, αφορά τα πρόσωπα με πτωχευτική ικανότητα. Ο ν. 3869/2010, εφαρμόζεται μόνο σε φυσικά πρόσωπα χωρίς πτωχευτική ικανότητα. Αντίθετα, για τα φυσικά πρόσωπα με πτωχευτική ικανότητα, η ισχύουσα νομοθεσία δεν δίνει καμία δυνατότητα προστασίας της κύριας κατοικίας τους, παρά μόνο αν ρυθμίσουν τις οφειλές τους συναινετικά με τους πιστωτές τους ή έστω με την πλειοψηφία αυτών, στα πλαίσια του εξωδικαστικού μηχανισμού ρύθμισης οφειλών επιχειρήσεων ή της προ πτωχευτικής διαδικασίας των άρθρων 59 του πτωχευτικού κώδικα. Ένα νέο πλαίσιο προστασίας της κύριας κατοικίας οφείλει να καλύψει αυτό το κενό, καθώς η αναγκαιότητα της προστασίας καθορίζεται ειδικά με κοινωνικά κριτήρια και όχι με βάση το είδος της δραστηριότητας του οφειλέτη.

Η προστασία της κύριας κατοικίας των φυσικών προσώπων, επιθυμητό είναι να ενταχθεί σε ένα ενιαίο πλαίσιο αφερεγγυότητας των φυσικών προσώπων με ή χωρίς πτωχευτική ικανότητα, καθώς η πολλαπλότητα των πλαισίων δυσκολεύει την παρακολούθησή τους από τους πιστωτές και αυξάνει τους κινδύνους είτε των σφαλμάτων ως προς την επιλογή του πλαισίου είτε καταχρήσεων με την παράλληλη ή διαδοχική ένταξη σε όλα τα πλαίσια.

Η κυβέρνηση προτίθεται να θεσπίσει ένα τέτοιο ενιαίο πλαίσιο αφερεγγυότητας, το οποίο θα προστατεύει, υπό προϋποθέσεις, την κύρια κατοικία του οφειλέτη, ανεξαρτήτως της ύπαρξης ή μη πτωχευτικής ικανότητας. Τα βασικά στοιχεία του νέου πλαισίου είναι, η αξία της προστατευόμενης κύριας κατοικίας κατά το χρόνο υποβολής της αίτησης να μην υπερβαίνει τα 175.000 €, αν στις οφειλές της παραγράφου 2 περιλαμβάνονται επιχειρηματικά δάνεια και τα 250.000 € σε κάθε άλλη περίπτωση, δηλαδή, στεγαστικών δανείων κ.λπ..

Το οικογενειακό εισόδημα του αιτούντος φυσικού προσώπου κατά το τελευταίο έτος για το οποίο υπάρχει δυνατότητα υποβολής φορολογικής δήλωσης, να μην υπερβαίνει τα 12.500 ευρώ. Το προηγούμενο ποσό προσαυξάνεται κατά 8.500 ευρώ για το σύζυγο και κατά 5.000 ευρώ για κάθε εξαρτώμενο μέλος και μέχρι τα τρία εξαρτώμενα μέλη. Εάν το σύνολο των οφειλών των παραγράφων 2 έως 4 υπερβαίνει τα 20.000 €, η ακίνητη περιουσία του αιτούντα, της συζύγου του και των εξαρτώμενων μελών, πέραν της κύριας κατοικίας του αιτούντα, καθώς και τα μεταφορικά μέσα του αιτούντα και της συζύγου του, έχουν συνολική αξία που δεν υπερβαίνει τα 80.000 € κατά το χρόνο υποβολής αίτησης του άρθρου 5.

Οι καταθέσεις, τα χρηματοπιστωτικά προϊόντα και τα πολύτιμα μέταλλα σε νομίσματα ή ράβδους του αιτούντα ή της συζύγου του και των εξαρτώμενων μελών, να έχουν αθροιστική αξία που δεν υπερβαίνει τις 15.000 € κατά το χρόνο υποβολής της αίτησης του άρθρου 5. Υφίσταται τουλάχιστον μία οφειλή επιδεικτική ρύθμισης και το σύνολο του ανεξόφλητου κεφαλαίου στο οποίο συνυπολογίζονται οι λογιστικοποιημένοι τόκοι και αν υπάρχουν έξοδα εκτέλεσης των οφειλών κατά την ημερομηνία υποβολής της αίτησης, δεν υπερβαίνουν τις 130.000 € ανά πιστωτή.

Με το παρόν μέρος, το φυσικό πρόσωπο για το οποίο συντρέχουν οι προϋποθέσεις της παραγράφου 1, μπορεί να ρυθμίσει τις οφειλές του από οποιαδήποτε αιτία προς πιστωτικά ιδρύματα, καθώς και οφειλές του από στεγαστικό δάνειο προς το Ταμείο Παρακαταθηκών και Δανείων, εφόσον για τις οφειλές αυτές έχει εγγραφεί, πριν την άσκηση της αίτησης στο άρθρο 5, υποθήκη ή προσημείωση υποθήκης σε ακίνητο που χρησιμοποιείται ως κύρια κατοικία του, και οι οφειλές αυτές βρίσκονται σε καθυστέρηση τουλάχιστον 90 ημερών κατά την 31η Δεκεμβρίου του 2018.

Συμπερασματικά, το σχέδιο νόμου εισάγει σειρά κρίσιμων διατάξεων που θα βοηθήσουν την οικονομία και θα συμβάλουν στην οικονομική ανάπτυξη της χώρας. Με βάση αυτά, καλούμε όλα τα Κόμματα του Κοινοβουλίου να άρουν τυχόν αρχικές επιφυλάξεις, να συγχνωτιστούν και να μην έρθουν απέναντι στην καθολικά εκφρασμένη θετική στάση όλων των παραγωγικών φορέων σε αυτό το νομοθέτημα και να συμβάλουν στη θεσμοθέτηση του απόλυτα αναγκαίου νέου πλαισίου προστασίας της κύριας κατοικίας οικονομικά αδύνατων συμπολιτών μας. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Υπουργός.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Θα μιλήσω επειδή στην Ολομέλεια, ίσως, κυριαρχήσει η συζήτηση μόνο για την τροπολογία. Το νομοσχέδιο αυτό είναι σημαντικό. Έχει το πρόβλημα ότι έχει πολλά θέματα, αλλά είναι σημαντικό, αφενός γιατί επιλύει προβλήματα δεκαετιών, όπως αναγνώρισαν και πολλοί φορείς, αφετέρου διότι δημιουργεί νέες δυνατότητες για το μέλλον, κάτι το οποίο δεν αναδείχθηκε όσο θα έπρεπε από τις έως τώρα συζητήσεις.

Για παράδειγμα, ένα θέμα που μας έρχεται από το παρελθόν, είναι το θέμα των Επιχειρηματικών Πάρκων. Παραδείγματα τομέων, στους οποίους δημιουργούμε νέες δυνατότητες, είναι ο τομέας της πνευματικής και βιομηχανικής ιδιοκτησίας, οι πατέντες, οι ευρεσιτεχνίες, είναι τα νέα χρηματοδοτικά εργαλεία και γενικά είναι η προσπάθεια που κάνουμε να δημιουργήσουμε το νέο θεσμικό πλαίσιο και τα νέα εργαλεία που είναι αναγκαία για να γίνει μετάβαση στο νέο υπόδειγμα ανάπτυξης που θέλουμε.

Παρατηρώ, πολλές φορές, να μιλούν πολύ για την ανάγκη ενός νέου παραγωγικού υποδείγματος, αλλά αυτό δεν μπορεί να γίνει μόνο από τις αγορές. Χρειάζεται σχέδιο, χρειάζεται στρατηγική, χρειάζεται θεσμούς και χρειάζεται χρηματοδοτικά εργαλεία.

Σε ό,τι αφορά στα άρθρα που αφορούν τα Επιχειρηματικά Πάρκα, εδώ για πρώτη φορά το νομοσχέδιο δίνει τη δυνατότητα οριζόντια να οργανωθούν, να υπάρξουν κανονισμοί ενιαίοι, να υπάρξουν κριτήρια. Για πρώτη φορά δίνεται η δυνατότητα στα Επιμελητήρια, αλλά και σε αυτούς που χρησιμοποιούν τα Πάρκα, να έχουν γνώμη στην όλη οργάνωση της διαδικασίας αυτής.

Εκτός, όμως, αυτών των οριζόντιων ρυθμίσεων που γίνονται, ένα ειδικό θέμα, αλλά πολύ σημαντικό, είναι οι προβλέψεις ειδικά για την εξυγίανση της άτυπης συγκέντρωσης επιχειρήσεων στα Οινόφυτα, αλλά και το σχέδιο για την εξυγίανση του Ασωπού, για το οποίο προβλέπονται πάνω από 80 εκατομμύρια. Γνωρίζουμε όλοι πόσο σημαντικό πρόβλημα είναι αυτό.

Σε ότι αφορά αυτό το θέμα, για να δούμε και τη σημασία του, πρέπει να δούμε λίγο την ιστορία του, γιατί επί δεκαετίες είναι ένα αδύναμο σημείο, ένα πρόβλημα, μια «πληγή» θα έλεγα για τη χώρα μας. Δεν έχουμε οργανωμένους υποδοχείς της επιχειρηματικής δραστηριότητας.

Το 90% ίσως και το 95% των επιχειρήσεων είναι «άτυπες συγκεντρώσεις», δηλαδή αυθαίρετα, χωρίς οργανωμένες υποδομές και οργανωμένες προϋποθέσεις.

Παλαιότερα υπήρχε ένας Οργανισμός, η ΕΤΒΑ, μία Τράπεζα Επενδύσεων, η οποία είχε και την ευθύνη οργάνωσης των βιομηχανικών περιοχών, όπως λεγόταν τότε. Έγιναν κάποια βήματα, αλλά υπήρχαν και πολλά προβλήματα. Μάλιστα, λόγω κακοδιαχείρισης, η ΕΤΒΑ έγινε μια προβληματική τράπεζα, αλλά δυστυχώς αντί να εξυγιανθεί, ιδιωτικοποιήθηκε και πέρασε στην Τράπεζα Πειραιώς το 2000. Υπήρχε μια έντονη προπαγάνδα τότε, ότι για όλα έφταιγε το κράτος και ότι αν περνούσε στον ιδιωτικό τομέα, τα προβλήματα θα λύνονταν. Αυτό δεν έγινε, όλα αυτά τα χρόνια κάποια προβλήματα λύθηκαν, άλλα επιδεινώθηκαν και εμείς δεχόμαστε πάρα πολλά παράπονα, πρώτα απ' όλα από τους επιχειρηματίες, οι οποίοι χρησιμοποιούν αυτές τις υποδομές.

Άρα, βλέπουμε ότι πολλές φορές αυτή η δαιμονοποίηση του δημόσιου και η αγιοποίηση του ιδιωτικού ή το αντίστροφο δεν έχει σχέση με την πραγματικότητα. Η ιδιοκτησία έχει πολύ μεγάλη σημασία, αλλά μεγάλη σημασία έχει και ο τρόπος του management, η διοίκηση, το σχέδιο το οποίο υπηρετείται και στο οποίο εντάσσεται.

Άρα, εδώ βρισκόμαστε σε μια κατάσταση, όπου μπαίνουν οι βάσεις για να περάσουμε σε μια οργανωμένη χωροθέτηση και ανάπτυξη της επιχειρηματικότητας και θα δούμε στην πορεία και άλλα βήματα. Ήδη, υπάρχει προγραμματισμός ό,τι γίνεται στα Οινόφυτα να γίνει και στη Θεσσαλονίκη, στο Καλοχώρι και αλλού.

Όλα αυτά, θέλω να το τονίσω, προϋποθέτουν συνεργασίες των φορέων του δημοσίου, συνεργασίες του κράτους και των περιφερειών και των δήμων, συνεργασία του δημοσίου με τον ιδιωτικό τομέα, με τις τοπικές κοινωνίες κ.λπ..

Θα ήθελα, επίσης, να θέσω προς προβληματισμό το ερώτημα, τούτων δοθέντων, τι θα γίνει με την ΕΤΒΑ ΒΙ.ΠΕ.. Μπορεί η ΕΤΒΑ ΒΙ.ΠΕ. να είναι ο φορέας, που θα λύσει αυτά τα προβλήματα; Εμείς, θα κάνουμε διάλογο με τους φορείς και τις πολιτικές δυνάμεις, για να δούμε την προοπτική αυτού του φορέα. Είναι σκόπιμο να παραμείνει στα πλαίσια μιας τράπεζας, η οποία πια είναι ιδιωτική σε πολύ μεγάλο βαθμό; Θέλει η ίδια η τράπεζα να αναπτύξει, να επενδύσει σε αυτόν το φορέα; Μήπως πρέπει να βρούμε άλλα σχήματα υπό δημόσια ευθύνη να γίνει αυτό; Δεν θα πάρουμε αποφάσεις, δεν θα αιφνιδιάσουμε, αλλά θέτω το πρόβλημα, διότι μαζί με το Κτηματολόγιο, μαζί με τους Δασικούς Χάρτες, μαζί με τη χάραξη του Αιγιαλού και η οργάνωση υποδοχέων για τις βιομηχανίες και γενικά για τις επιχειρήσεις είναι ένα κεντρικό θέμα, για τη μετάβαση στο νέο υπόδειγμα ανάπτυξης.

Έρχομαι τώρα σε ένα άλλο παράδειγμα, που αφορά περισσότερο στο μέλλον και έχει να κάνει με τις ευρεσιτεχνίες, τις πατέντες, γενικότερα την πνευματική ιδιοκτησία.

Πολλές φορές θα έχετε ακούσει τον όρο «οικονομία της γνώσης» και εμείς χρησιμοποιούμε αυτόν τον όρο, για να υποδηλώσουμε την ανάγκη, ότι η ανάπτυξη στο μέλλον, ειδικά ενόψει και της ψηφιακής εποχής, της τέταρτης βιομηχανικής επανάστασης, της σημασίας που αποκτά η διανοητική εργασία, η ρομποτική, η τεχνητή νοημοσύνη και πολλά άλλα, το οποία μας έρχονται - όχι στο απώτερο μέλλον, είναι πολύ κοντά μας αυτές οι εξελίξεις - βασικό συγκριτικό πλεονέκτημα για όλες τις χώρες, αλλά πολύ περισσότερο για μας είναι το ανθρώπινο δυναμικό, είναι η γνώση, είναι η διάχυτη διάνοια, θα έλεγε κανείς. Το θέμα είναι, πώς την οργανώνεις αυτή τη γνώση και πώς την αξιοποιείς.

Εδώ, λοιπόν, με τα άρθρα που περιλαμβάνονται σε αυτό το νομοσχέδιο, εκσυγχρονίζουμε το θεσμικό πλαίσιο για την προστασία της πνευματικής ιδιοκτησίας και την ενίσχυση της καινοτομίας, γενικότερα.

Δεν θα αναφερθώ αναλυτικά, είναι και ειδικά αυτά τα θέματα, αλλά θέλω να τονίσω το αναπτυξιακό αποτύπωμα αυτών των διατάξεων. Πρώτον. Με την έννοια ότι διαμορφώνουμε, θέτουμε τις βάσεις για να υπάρξει μια εθνική στρατηγική για την πνευματική, διανοητική, βιομηχανική ιδιοκτησία - πέστε το όπως θέλετε - ως παράγοντα της αναπτυξιακής μας στρατηγικής. Δεύτερον. Εμπεδώνονται κανόνες υγιούς ανταγωνισμού και διαφάνειας.Τρίτον. Επιδιώκεται να διαμορφωθεί μια κουλτούρα συνεργασίας και διαμοιρασμού μεταξύ των επιχειρήσεων, γνώσεων, ιδεών και πατεντών ακόμα. Και με συγκεκριμένα μέτρα, επιδιώκουμε αυτά να γίνουν πράξη.

Σημαντική είναι η δημιουργία Εθνικού Συμβουλίου Βιομηχανικής Ιδιοκτησίας, διότι ένα πρόβλημα που έχουμε είναι ο κατακερματισμός, ο κατακερματισμός ακόμα και των Αρχών που αδειοδοτούν.

Άκουσα κάποια σχόλια που δεν απηχούν την πραγματικότητα, ότι δημιουργείται γραφειοκρατία. Μα, η γραφειοκρατία δημιουργείται όταν έχεις μια χαοτική κατάσταση και έχεις διαφορετικά κέντρα, που αδειοδοτούν τα ίδια πράγματα ή για τα ίδια αντικείμενα. Ότι δεν υπάρχει ιδιωτικός τομέας. Μα, ο ιδιωτικός τομέας συμμετέχει και στον ΟΔΔΥ μέσα. Εδώ, θέλουμε να συντονίσουμε Αρχές και δεν μπορώ να δεχθώ το επιχείρημα ότι όπου δεν συμμετέχει ο Σύνδεσμος Ελληνικών Βιομηχανιών υπάρχει γραφειοκρατία και όπου συμμετέχει ο ΣΕΒ *(δεν)* υπάρχει γραφειοκρατία. Μην τρελαθούμε.

Επίσης, θα ζητούσα από τη Ν.Δ. να μην αποδέχεται άκριτα κάθε παρατήρηση που προέρχεται από Συνδέσμους εργοδοτών. Όλα τα κόμματα δεχόμαστε - και εμείς μελετούμε- τα υπομνήματα, δεχόμαστε παρατηρήσεις, αλλά μου κάνει εντύπωση τελευταία ότι δεν βρίσκω ένα θέμα που να διαφοροποιεί τη Ν.Δ. από το τι λέει ο ΣΕΒ.

Περνάω σε ένα άλλο κεφάλαιο, που αφορά τα χρηματοδοτικά εργαλεία. Οι τράπεζες μας είναι φορτωμένες με κόκκινα δάνεια. Αυτό συνδέεται και με τη συζήτηση που είχαμε πριν. Αυτό αποτελεί έναν από τους παράγοντες που δυσκολεύουν τις τράπεζες να παίξουν το χρηματοδοτικό τους ρόλο.

Κάνω εδώ την παρατήρηση, όμως, ότι και πριν την κρίση, στην εποχή της επίπλαστης αφθονίας και τότε υπήρχαν χρηματοδοτικά κενά. Και τότε η μικρομεσαία επιχείρηση δεν έβρισκε πρόσβαση στις τράπεζες. Και τότε νέες ιδέες δεν είχαν ευνοϊκή μεταχείριση, ούτε και οι νέοι επιχειρηματίες, από τις τράπεζες.

Άρα, το πρόβλημα υπήρχε και πριν από την κρίση, αλλά τώρα οξύνεται. Και πριν από εμάς Κυβερνήσεις ανέθεσαν μελέτες και εκτιμήθηκαν τα χρηματοδοτικά κενά, τα λεγόμενα funding gaps. Δηλαδή, που υπάρχει ζήτηση δανείων και δεν υπάρχει προσφορά δανείων. Διότι οι τράπεζες τείνουν να απαντούν σε όλα αυτά τα θέματα που λέω ότι «δεν έχουμε ζήτηση δανείων». Εντάξει. Όταν πρέπει ο πιθανός δανειολήπτης να υποβληθεί σε τεράστια γραφειοκρατική ταλαιπωρία ή όταν του ζητούνται του κόσμου οι εγγυήσεις, αυτό μειώνει τη ζήτηση. Όμως, το αν υπάρχει ζήτηση για δάνεια ή όχι, εξαρτάται και από τις ανάγκες, αλλά και από τους όρους με τους οποίους δίνονται τα δάνεια.

Για να μην λέω πολλά, η χώρα μας έχει χρηματοδοτικά κενά και ακριβώς γι' αυτό, από τότε που αναλάβαμε, προσπαθούμε να δημιουργούμε χρηματοδοτικά εργαλεία στοχευμένα. Αυτήν την προσπάθεια την ονόμασα «Προσπάθεια Δημιουργίας ενός Παράλληλου ή Εναλλακτικού Συστήματος Χρηματοδοτικών Εργαλείων» - αυτό δεν συμβαίνει μόνο στην Ελλάδα - και σε αυτό προχωρούμε. Κορωνίδα αυτού του παράλληλου εναλλακτικού συστήματος, το οποίο θα είναι συμπληρωματικό με τις τράπεζες και σε πολλές περιπτώσεις, θα είναι με τη συνεργασία των τραπεζών, θα είναι η Αναπτυξιακή Τράπεζα που θα συζητήσουμε σύντομα στη Βουλή.

Στην κατεύθυνση αυτή, δημιουργούμε μια σειρά από τέτοια εργαλεία. Μια κατηγορία είναι «δάνεια με μηδενικό επιτόκιο». Δηλαδή φτιάχνει το ΕΤΕΑΝ, το οποίο είναι δημόσιος φορέας, ένα πρόγραμμα. Ας πούμε ένα πρόγραμμα, που ανακοινώθηκε τώρα, είναι «Επιχειρηματική Χρηματοδότηση» ή ΤΕΠΙΧ, όπως λέγεται, δηλαδή Ταμείο Επιχειρηματικότητας, 915 εκατ. ευρώ, αρκετά μεγάλο, το οποίο δίνεται στις τράπεζες. Οι τράπεζες θα δίνουν δάνεια στις επιχειρήσεις. Το δικό μας επιτόκιο είναι 0%, η τράπεζα θα βάζει κάποιο επιτόκιο και θα βγαίνει κατά μέσο όρο ένα χαμηλό επιτόκιο για το δάνειο αυτό.

Παράλληλα, ένα άλλο πρόγραμμα το οποίο έχουμε κάνει μαζί με την Ευρωπαϊκή Τράπεζα Επενδύσεων, το λέμε «Ταμείο Υποδομών», φτάνει το 1δις, και αυτό θα χορηγείται από τράπεζες για τη χρηματοδότηση μικρών έργων υποδομών δημόσιων ή ιδιωτικών π.χ. σκουπίδια, ηλεκτροφωτισμοί, ενεργειακή αναβάθμιση, γενικότερα, αναπλάσεις αστικές και άλλες, μικρά έργα υποδομών. Όλα αυτά μπορούν να δανειοδοτούνται μέσω του ταμείου αυτού, όπως ήδη γίνεται για την τοπική αυτοδιοίκηση από το Ταμείο Παρακαταθηκών και Δανείων με επιτόκιο που το εκτιμούμε να είναι κάτω του 3%. Η μία κατηγορία, λοιπόν, είναι δάνεια.

Ετοιμάζουμε και ένα εργαλείο ειδικά για δάνεια για τους αγρότες, διότι μετά το κλείσιμο της Αγροτικής Τράπεζας, εκεί, έχουμε ένα τεράστιο πρόβλημα και θα το συνδυάσουμε με τις μικροπιστώσεις, γιατί όπως μου είπατε και εδώ πολλοί Βουλευτές, από τη Θεσσαλία π.χ., ο αγρότης το μόνο που θέλει είναι καλλιεργητικό δάνειο, ας πούμε, να το πάρει το φθινόπωρο και να το εξοφλήσει το καλοκαίρι, δάνεια 5,10, 20.000 €. Λυπάμαι που καθυστερήσαμε και εμείς, γιατί χρειαζόταν αρκετή δουλειά, όταν κάνεις ένα νέο θεσμό θέλει αρκετές συζητήσεις κ.λπ., αλλά είμαστε έτοιμοι να προχωρήσουμε. Αυτό το λέω, με την έννοια ότι και αλλού αν χρειαστεί, μπορούμε να κάνουμε ειδικό πρόγραμμα που να δανειοδοτεί με χαμηλό επιτόκιο την τάδε δραστηριότητα.

Η δεύτερη κατηγορία είναι εγγυήσεις, δηλαδή, να δίνουμε εμείς την εγγύηση, να την παίρνει ο αγρότης, ο επιχειρηματίας, να πηγαίνει στην τράπεζα και να παίρνει από εκεί το δάνειο. Ένα τέτοιο πρόγραμμα, επίσης, είναι εν εξελίξει.

Και η τρίτη κατηγορία στην οποία θα ήθελα να σταθώ λίγο, διότι δεν είναι πολύ γνωστά και δεν έχουμε μεγάλη εμπειρία ως χώρα, είναι οι συμμετοχές. Τι σημαίνει αυτό; Σημαίνει ότι μια νέα επιχείρηση που έχει μια νέα ιδέα, μια καινοτόμα ιδέα, αυτό που χρειάζεται δεν είναι τόσο το δάνειο, διότι ακόμα μπορεί να μην έχει κέρδη για να εξυπηρετεί το δάνειο. Θέλει κεφάλαιο συμμετοχών, θέλει κάποιος να μπει στην εταιρεία να βάλει λεφτά, να διακινδυνεύσει λεφτά και εφόσον, βεβαίως, αναπτυχθεί η εταιρία θα πάρει πίσω και με το παραπάνω τα χρήματά του.

Κεφάλαια συμμετοχών, λοιπόν, ταμεία συμμετοχών. Τρέχει αυτή τη στιγμή, είναι στον αέρα, μια προκήρυξη από το ΕΤΕΑΝ, με την οποία καλούνται οι ενδιαφερόμενοι να δημιουργήσουμε τέτοια ταμεία στους εξής τομείς.

Πρώτον, το λένε, νομίζω, «Επάνοδος», στα αγγλικά είναι «Restructure Funds», δηλαδή είχαμε μια επιχείρηση που ήταν καταχρεωμένη, ρυθμιστήκαν τα δάνειά της, έχει καλό προϊόν που παράγει, έχει προοπτικές, αλλά θέλει κεφάλαιο. Αυτό το ταμείο, λοιπόν, μπορεί να δίνει, να επενδύει σε αυτές επιχειρήσεις, εφόσον τις επιλέγει και εφόσον αξιολογεί ότι έχουν μέλλον. Το δημόσιο βάζει 50% του κεφαλαίου, οι ιδιώτες βάζουν το 50%, άρα, ρισκάρουν και οι δυο και με αυτό τον τρόπο ως δημόσιο συμμετέχουμε και στο ρίσκο και στα κέρδη. Κάποια επένδυση μπορεί να μην πάει καλά, εκεί, θα χάσουμε λεφτά, κάποια επένδυση, όμως, μπορεί να πάει καλά και πολύ καλά και εκεί μπορείς να πάρεις πίσω τα χρήματά σου.

Τι γινόταν έως τώρα; Έως τώρα τα κέρδη ήταν ιδιωτικά, το ρίσκο και οι ζημιές ήταν δημόσια. Και βέβαια ο ιδιώτης, εφόσον επενδύει και ο ίδιος, έχει κίνητρο να πάει καλά η δουλειά, δεν έχει κίνητρο να μην πάει. Και σε κάθε περίπτωση υπάρχει μια εποπτεία η οποία μπορεί να παρέμβει, αν χρειασθεί. Η μία κατηγορία είναι αυτή.

Η δεύτερη κατηγορία είναι ομόλογα. Μια μεγάλη επιχείρηση - θα έχετε διαβάσει και στον τύπο - βγαίνει στην αγορά και μπορεί να αντλήσει χρήματα με τη μορφή ενός ομολογιακού δανείου και αρκετές επιχειρήσεις το έκαναν, όμως, μια μικρή επιχείρηση δεν μπορεί να το κάνει.

Εδώ, λοιπόν θα δημιουργηθούν ταμεία με τον ίδιο τρόπο που είπα, μισό δημόσιο και μισό ιδιωτικό. Δημιουργείται το Ταμείο το οποίο μπορεί να αγοράζει, να βοηθάει τις μικρές επιχειρήσεις να εκδίδουν ομολογιακά δάνεια και βεβαίως το Ταμείο αναλαμβάνει το ρίσκο για την τύχη αυτού του δανείου.

Δημιουργούμε ένα Ταμείο «Made in Greece».Θέλει μια επιχείρηση να δοκιμάσει το προϊόν, μια πατέντα, ένα όνομα του προϊόντος κ.λπ., μιας υπηρεσίας, ενός προϊόντος ή οτιδήποτε και να φιλοδοξήσει να το κάνει διεθνές προϊόν, να βγει στις διεθνείς αγορές; Θα έχει μια δυνατότητα να βρίσκει χρήματα από τέτοια ταμεία. Ένα ταμείο θα είναι για τη βιομηχανική επανάσταση, καινοτόμες ιδέες, αδοκίμαστες ιδέες υψηλού ρίσκου. Αυτά βρίσκονται στο στάδιο της προκήρυξης, αλλά ένας λόγος που ήθελα να γίνουν αυτά γνωστά, είναι να ενημερωθούν όσοι δεν έχουν ενημερωθεί.

Το ίδιο σχήμα το αξιοποιούμε και στις διεθνείς οικονομικές σχέσεις. Δηλαδή, προτείνουμε σε διάφορες χώρες, με τις οποίες υπάρχουν προοπτικές ανάπτυξης των σχέσεων μας, εκτός των άλλων, και τέτοια ταμεία. Μιλάω, όπως ξέρετε, «ανοιχτά», όπως πάντα. Πώς συνήθως συμβαίνει αυτό; Έρχεται κάποιος Υπουργός ή κάποιος παράγοντας από μία χώρα και λέει στον αντίστοιχο Έλληνα Υπουργό «Θέλουμε να επενδύσουμε στην Ελλάδα, έχετε κάποιες γνωστές περιπτώσεις να μας υποδείξετε;». Εμείς αρνούμαστε, δεν μπορούμε να παίξουμε αυτό το ρόλο, δεν θέλουμε να γίνουμε σύμβουλοι επενδύσεων. Αυτό το οποίο εμείς προτείναμε, είναι «Βάλτε χρήματα να δημιουργηθεί στην Ελλάδα ένα Ταμείο το οποίο θα επενδύει στην Ελλάδα, στην ελληνική οικονομία, σε επιχειρήσεις ή έργα τα οποία θα τα επιλέγει μια επενδυτική επιτροπή που θα είστε και εσείς μέσα και θα είναι και από τη μεριά της χώρας μας». Ένα τέτοιο ταμείο έχει ήδη δημιουργηθεί με το ταμείο των Ηνωμένων Αραβικών Εμιράτων που ονομάζεται «Mubadala», διακόσια και διακόσια εκατομμύρια, δηλαδή, τετρακόσια εκατομμύρια και ευελπιστούμε ότι και με άλλες χώρες μπορεί να υπάρξουν αντίστοιχες πρακτικές ή και άλλες. Μπορεί αύριο η Αναπτυξιακή Τράπεζα να συστήσει μια ειδική θυγατρική με την Αναπτυξιακή Τράπεζα μιας άλλης χώρας. Άρα, αυτό είναι ένα κεφάλαιο που το ονομάζουμε «νέο χρηματοδοτικό εργαλείο». Στην πραγματικότητα, είναι εργαλεία στοχευμένων χρηματοδοτήσεων και τα οποία μπορούν να μας βοηθήσουν ακριβώς να προσανατολίσουμε και τις επενδύσεις εκεί που θέλουμε.

Εδώ πρέπει να αναφέρω κάτι ακόμα. Οι επενδύσεις, οι μεγάλες επενδύσεις, που έχω υπογράψει ως τώρα ως Υπουργός, σε ένα χρόνο που είμαι σε αυτό το Υπουργείο, αφορούν στον τουρισμό και Mall. Είναι δύο τομείς ενδιαφέροντες, αλλά το μέλλον της χώρας δεν μπορεί να είναι μόνο τουρισμός και μόνο εμπόριο.

Θα αναφέρω δύο λόγια για τη «χρυσή βίζα». Ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, μπορεί να γίνει πιο αναλυτικός και σε αυτό και σε άλλα θέματα, διότι είχε σημαντική συμβολή στη διαμόρφωση του νομοσχεδίου. Θα σας αναφέρω τι έδειξαν τα δεδομένα. Έχουμε πολλές, τέσσερις χιλιάδες εξακόσιες αιτήσεις για κατοικίες και ήρθαν στο Υπουργείο μόνον 15 αιτήσεις για επενδύσεις άλλου τύπου. Την κατοικία, βέβαια, μπορεί να την χαρακτηρίσει κανείς ως μια μορφή επένδυσης και ειδικά στη φάση που βρίσκεται η ελληνική οικονομία μας βοηθάει αυτή η ζήτηση κατοικιών, αλλά θέλουμε και άλλες επενδύσεις. Γι' αυτό κάνουμε ένα βήμα να ενταχθεί στη «χρυσή βίζα» και η δυνατότητα, όπως ονομάζουμε, «άυλων επενδύσεων». Δηλαδή, επενδύσεις σε ομόλογα, σε μετοχές, σε καταθέσεις κ.λπ..

Τέθηκε ένα θέμα από το Χρηματιστήριο και ορισμένους φορείς της αγοράς, ότι είναι υψηλό το ποσόν. Δηλαδή το ότι ζητάμε να είναι το ελάχιστο ποσόν για επένδυση στα ομόλογα οι τετρακόσιες χιλιάδες ευρώ. Είναι καινούργιο μέτρο και θα μπορούσαμε να το κάνουμε τριακόσιες χιλιάδες ευρώ, αλλά καταρχήν, η πολιτική μας θέση είναι να το αφήσουμε να τρέξει και να το δούμε στην πράξη. Υπάρχει και μια συζήτηση σε όλη την Ευρώπη, υπάρχουν κάποιες αμφισβητήσεις, αλλά εμείς θεωρούμε ότι δεν έχουμε πρόβλημα, διότι αυτό το οποίο δίνουμε είναι διαφανές επενδυτικό προϊόν κ.λπ..

Θα αναφέρω δύο λόγια για τον αναπτυξιακό νόμο. Ένα γενικό σχόλιο θέλω να κάνω για τη συζήτηση επί των Επιτροπών, τις οποίες παρακολούθησα. Υπήρξε, θα την χαρακτήριζα, μια αντίφαση.

Είχαμε εδώ μια μέρα 26 φορείς, όπου όλοι οι φορείς, πέρα από παρατηρήσεις που είχαν, σχόλια, επαίνεσαν το Υπουργείο και τον Υπουργό, συγκεκριμένα, επώνυμα. Ακούγοντας μετά τις ομιλίες ήταν άσπρο – μαύρο, δηλαδή μια ισοπεδωτική κριτική, χωρίς στοιχεία. Θεωρώ ότι σε κάποια θέματα ειδικά αναπτυξιακού χαρακτήρα, βεβαίως και εδώ θα υπάρχουν διαφωνίες και διαφορετικές στρατηγικές, αλλά νομίζω, πρέπει να επιδιώκουμε ένα κλίμα πιο ουσιαστικών συζητήσεων, θα έλεγα, όχι κατ’ ανάγκη συμφωνίας, αλλά να ξέρουμε για τί πράγμα μιλάμε. Το λέω αυτό, γιατί άκουσα από τον κ. Δήμα να λέει πράγματα για τον αναπτυξιακό νόμο και λέω εντάξει, νέος βουλευτής είναι, μπορεί να μην γνωρίζει.

Μιλήσατε λοιπόν κ. Δήμα για τον αναπτυξιακό νόμο σαν να μην ξέρετε τι έχει συμβεί στο παρελθόν, σαν να μπήκατε σήμερα στην πολιτική ζωή της χώρας, δεν ξέρατε τι γινόταν πριν, και κάνατε κάποιες παρατηρήσεις, μερικές σωστές, ότι κάπου υπάρχουν καθυστερήσεις κ.λπ., αλλά και εδώ αγνοείτε ότι υπάρχει μια γνωμοδοτική επιτροπή με τη συμμετοχή πλήθους φορέων από τις οποίες περνάνε όλα.

Εγώ λοιπόν θα πω λίγα πράγματα, γίνονται και ερωτήσεις κατά καιρούς στη Βουλή, θα έχουμε την ευκαιρία να επανέλθουμε. Ο προηγούμενος νόμος ο 3908/2011 στα 4 χρόνια είχε 1.277 υπαγωγές, ο νέος νόμος έχει ως τώρα 1.570 αιτήσεις υπαγωγής με προϋπολογισμό 4,7 δις ευρώ. Έχουν ήδη εκδοθεί 578 αποφάσεις υπαγωγής προϋπολογισμού 1,7 δις ευρώ και πολύ σύντομα θα δημοσιευτούν και οι αποφάσεις υπαγωγής των υπολοίπων, μέσα στο μήνα μου λέει η Υπηρεσία. Γιατί δημιουργείται όμως ένας θόρυβος με τον αναπτυξιακό νόμο; Διότι το 2015 παραλάβαμε περίπου 6.000 ανολοκλήρωτα επενδυτικά σχέδια με συμβασιοποιημένες οφειλές 5 δις ευρώ, τα οποία δεν υπήρχαν. Αυτό είναι λεπτομέρεια, κυρίες και κύριοι συνάδελφοι; Είναι κάτι, δηλαδή, το οποίο μπορεί κανείς να το προσπερνάει και να μιλάει σαν να μην τρέχει τίποτα; Πέντε δις, και ο Σταθάκης στην αρχή, ο Παπαδημητρίου μετά, εγώ σήμερα παιδευόμαστε μαζί με τις υπηρεσίες ακόμα με το υπόλειμμα αυτής της κατάστασης, αυτής της κληρονομιάς.

Κλείσαμε ένα πολύ μεγάλο μέρος τους, παραμένουν ανοικτά λιγότερες από 1.000 περιπτώσεις, όπου κατά κανόνα είναι προτάσεις που εκείνοι που τις υπέβαλαν ήλπιζαν να βρουν επενδυτές, δεν έχουν βρει και είμαστε σε διαρκή διάλογο με τις επιχειρηματικές ενώσεις στις περιφέρειες της χώρας και με δικές τους προτάσεις, έχουμε δώσει άπειρες αναβολές. Διότι αναγνωρίζουμε, βεβαίως, ότι λόγω κρίσης κάποιος υπολόγιζε το 2009 ή το 2011 κάτι, δεν του βγήκε, δείχνουμε μεγάλη ανοχή και δεν βρίσκουμε και κατανόηση. Άκουσα επίσης κάτι περί διαφάνειας. Εδώ τα πράγματα αρχίζουν και αγριεύουν. Ούτε εδώ μάθατε τι έγινε σε αυτές τις υπηρεσίες του αναπτυξιακού νόμου; Δεν γνωρίζετε ότι ακόμα από το 2013 υπάρχει ανοικτή ενεργή εισαγγελική εντολή; Δεν το γνωρίζετε; Δεν αποκλείω να μην είναι γνωστό. Δε γνωρίζετε ότι ακόμη και σήμερα αρκετές εργατοώρες των υπαλλήλων μας είναι για να ψάχνουν φακέλους που ζητούν οι εισαγγελείς;

Εγώ, λοιπόν, δεν θέλω να επεκταθώ, αλλά όποιος θέλει να κάνει κριτική στην Κυβέρνηση για το δασικό νόμο, τον παρακαλώ να μελετήσει την έκθεση του κυρίου Ρακιτζή για αυτή την υπηρεσία και μετά να συζητήσουμε.

Ποια είναι σήμερα η κατάσταση; Εάν με πάρετε τηλέφωνο και μου πείτε, «κύριε Υπουργέ, έχω μια υπόθεση στην περιφέρειά μου, ένας φίλος, ένα γνωστός έχει κάνει μια πρόταση για μια επένδυση, μπορείς να κάνεις τίποτα;». Δεν θέλω, αλλά και δεν μπορώ να κάνω τίποτα. Το μόνο που μπορώ να κάνω είναι να ρωτήσω την υπηρεσία πού βρίσκεται ο φάκελος του κυρίου τάδε και να με ενημερώσει η υπηρεσία. Νομίζω ότι κάναμε πολύ καλά που το κάναμε έτσι. Το σύστημα είναι πλήρως διαφανές, πλήρως αυτόματο. Στην αρχή είχαμε κάποιες καθυστερήσεις, αυτό είναι το τίμημα, η υπηρεσία θέλει ενίσχυση με ανθρώπινο δυναμικό. Επαναλαμβάνω, αυτό δεν σημαίνει ότι είμαστε αλάθητοι, αλλά το τι παραλαμβάνει κανείς, το τι προσπαθεί να κάνει και το τι σχεδιάζει για το μέλλον, είναι ένας καλός τρόπος για να μπορέσουμε να συνεννοηθούμε.

Εγώ σας ευχαριστώ και αν χρειαστεί και στην Ολομέλεια μπορούμε να επανέλθουμε σε κάποια θέματα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Παπαγγελόπουλος.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων ):** Μετά, λοιπόν, από καθολικό αίτημα όλων των υπόχρεων και κυρίως των δικαστικών ενώσεων που επικαλούνται τη δυστοκία των τραπεζών να τους χορηγήσουν τις βεβαιώσεις για το πόθεν έσχες και επιπλέον, το γεγονός ότι για δύο, τρία χρόνια κάποιες κατηγορίες δεν έχουν υποβάλει δήλωση πόθεν έσχες, η Κυβέρνηση προκειμένου να διευκολύνει αυτό το καθολικό αίτημα και κυρίως των δικαστικών ενώσεων, παρατείνει την υποβολή πόθεν έσχες για αυτούς τους λόγους που ανέφερα, μέχρι την 30.4.2019 και το ίδιο παρατείνει και την προθεσμία καταχώρησης των υπόχρεων για την επόμενη περίοδο. Εδώ, θα υποκύψω στον πειρασμό να πω, ότι αυτό που πολεμήθηκε ως αντισυνταγματικό, ως προσβάλων την ισότητα των Ελλήνων, θα ήθελα να πω, ότι με το περιουσιολόγιο που έρχεται και αυτό, καθιερώνεται καθολική υποχρέωση όλων των Ελλήνων για την αναγραφή των στοιχείων πόθεν έσχες. Είναι άσχετο αυτό με την τροπολογία, απλώς υποκύπτω στον πειρασμό για τον πόλεμο που είχε δεχθεί από λίγους η Κυβέρνηση για το ηλεκτρονικό περιουσιολόγιο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κυρία Πρόεδρε, θα παρουσιάσω τέσσερα άρθρα και θα ξεκινήσω από τα πιο απλά. Όλα έχουν κατατεθεί και είναι στη διάθεσή σας.

Όσον αφορά στο πρώτο άρθρο, αφορά στο Κεντρικό Συμβούλιο Περιβαλλοντικής Αδειοδότησης, το ΚΕΣΠΑ. Στο ΚΕΣΠΑ τοποθετείται Πρόεδρος ο Γενικός Γραμματέας Περιβάλλοντος του Υπουργείου Περιβάλλοντος ως Θεματικός Γενικός Γραμματέας. Υπήρχε μια γενική διάταξη, η οποία αντιστοιχούσε με βάση τη νέα θεσμική οργάνωση στο Γενικό Γραμματέα Διοικητικού Οικονομικού. Εμείς, θέλουμε το Θεματικό Γενικό Γραμματέα Περιβάλλοντος και ταυτόχρονα καταργείται η πρόβλεψη περί δημοσίευσης απόφασης συγκρότησης του ΚΕΣΠΑ στην Εφημερίδα της Κυβέρνησης, εφόσον, έτσι κι αλλιώς δημοσιεύεται στη ΔΙΑΥΓΕΙΑ και προβλέπεται από νόμο. Δεν υπάρχει κανένας λόγος να βγαίνει και σε ΦΕΚ η σύνθεση. Είναι στη ΔΙΑΥΓΕΙΑ και προβλέπεται και από το νόμο, είναι τυπική οργάνωση.

Η δεύτερη παράγραφος αυτής της τροπολογίας, αφορά στη διάθεση από το Πράσινο Ταμείο στο Υπουργείο Περιβάλλοντος, κονδυλίων για την υλοποίηση προγραμμάτων LIFE. Θα ήθελα να πω εδώ, ότι είμαστε σε μια πολύ ευτυχής συγκυρία, η χώρα μας για πρώτη φορά έχει προγράμματα LIFE ολοκληρωμένα και τα έχει διεκδικήσει και τα κέρδισε το Υπουργείο Περιβάλλοντος. Το πρώτο αφορά στην βιοποικιλότητα, το οποίο έχει εγκριθεί και υλοποιείται εδώ και ένα χρόνο και είναι προγράμματα αρκετά μεγάλου προϋπολογισμού, τάξης μεγέθους 15 εκατομμυρίων, ανταγωνιστικά τα κερδίσαμε από την Ευρώπη για πρώτη φορά. Το δεύτερο αφορά στην κλιματική αλλαγή και έχουμε υποβάλει και ένα τρίτο για τα στερεά απόβλητα. Προβλέπεται, λοιπόν, το Πράσινο Ταμείο να καλύπτει την εθνική συμμετοχή με συνδικαιούχο το Υπουργείο Περιβάλλοντος και οι ρυθμίσεις σχετικά με την χρηματοδότηση του Πράσινου Ταμείου του Υπουργείου Περιβάλλοντος, προγραμμάτων συγκεκριμένων από την Ε.Ε.

Το δεύτερο άρθρο αφορά στην διαδικασία πρόσληψης προσωπικού για τα προγράμματα LIFE που υλοποιεί το υπουργείο περιβάλλοντος για το πράσινο ταμείο.

Oι διαδικασίες εδώ είναι διαδικασίες σύμβασης μίσθωσης έργου, οι οποίες προβλεπόταν στο θεσμικό πλαίσιο. Τέθηκε, όμως, ένα ερώτημα το οποίο έχει παρακωλύσει τη διαδικασία πληρωμών από την υπηρεσία του επιτρόπου. Γι' αυτό το λόγο, διευκρινίζεται ποια είναι η ειδική διαδικασία πρόσληψης επιστημονικού προσωπικού, εξειδικευμένου, με συμβάσεις μίσθωσης έργου.

Προφανώς με την απαραίτητη δημοσιοποίηση αποσαφηνίζεται το δημοσιονομικό πλαίσιο για να μην υπάρχει κανένα ζήτημα. Έτσι και αλλιώς γνωρίζετε ότι με βάση τους αντίστοιχους κώδικες και το θεσμικό πλαίσιο, εξαιρούνται από το πεδίο εφαρμογής πράξεων Υπουργικού Συμβουλίου, γιατί είναι συμβάσεις μίσθωσης έργου και δεν αφορούν σε καθεστώς αορίστου ούτε σε προσλήψεις συμβασιούχων. Όμως πρέπει να γίνει αυτή η ρύθμιση και με την τρίτη παράγραφο της ρύθμισης αυτής απελευθερώνεται και η καταβολή δαπανών δεδουλευμένων αποδοχών στο ανωτέρω εξειδικευμένο επιστημονικό προσωπικό, εφόσον ζητήθηκαν από τις υπηρεσίες του Ελεγκτικού Συνεδρίου διάφορες ερμηνευτικές διατάξεις.

Το τρίτο άρθρο, αφορά το εισιτήριο εισόδου επίσκεψης σε περιοχές ειδικού ενδιαφέροντος και σε προστατευόμενες περιοχές. Υπήρχε μια ρύθμιση από τον νόμο του 1988 σχετικά με το εισιτήριο που μπαίνει σε εθνικούς δήμους, σε αισθητικά δάση, σε μνημεία της φύσης και τα λοιπά. Καθορίζεται μια απόλυτα ξεκάθαρη διαδικασία είσπραξης, σε ποιες περιοχές και σε ποιες θέσεις, προφανώς με βάση την ένταξη πλέον στις περιοχές δικτύου «NATURA 2000». Γνωρίζετε ότι η χώρα πλέον από το Δεκέμβριο του 2017 έχει έναν ολοκληρωμένο κατάλογο του δικτύου «NATURA 2000» και φορείς σε όλες αυτές τις περιοχές.

Υπάρχουν, λοιπόν, ασφαλιστικές δικλίδες και πλέον μόνο οι φορείς προστασίας περιβάλλοντος μπορούν να εισπράττουν, οι οποίοι μετά, προφανώς, από την αντίστοιχη εισήγηση του Δ.Σ., θα πρέπει να καθορίζουν τα χαρακτηριστικά της περιοχής, την ανταποδοτικότητα, πού θα διατίθενται τα έσοδα και προφανώς πού δεν θα γίνει κατάχρηση δικαιώματος εις βάρος συνταγματικά κατοχυρωμένων δικαιωμάτων των πολιτών, όπως είναι η πρόσβαση του πολίτη στο δημόσιο χώρο.

Το ποσό αυτό θα πηγαίνει κατά 40% στο πράσινο ταμείο και θα αποδίδεται στους ΟΤΑ πρώτου βαθμού με βάση τις υπηρεσίες που παρέχουν για τις περιοχές, γιατί σε κάποιες περιοχές παρέχουν υπηρεσίες καθαριότητας ή άλλα έργα τα οποία χρειάζεται να γίνουν. Τα έσοδα προφανώς θα μπαίνουν στον προϋπολογισμό των φορέων και όπου χρειάζεται θα πληρώνετε και εποχικό προσωπικό, όπως για παράδειγμα οι φύλακες στο φαράγγι της Σαμαριάς.

Ειδικότερα, για τον Εθνικό δρυμό των Λευκών Ωραίων (το φαράγγι της Σαμαριάς) διατηρείται σε ισχύ η παλιότερη υπουργική απόφαση. Για το 2019 δεν θα υπάρχει κανένα πρόβλημα λειτουργίας. Η επισκεψιμότητα διατηρείται κανονικά και βέβαια θα υπάρχει και η απαραίτητη απόδοση στους ΟΤΑ η οποία προβλεπόταν έτσι και αλλιώς. Απλά γίνεται με τους Φορείς Διαχείρισης Προστατευόμενων Περιοχών.

Ταυτόχρονα, καταργούνται και διάφορες αναχρονιστικές διατάξεις του νόμου του 1988 που βάζανε, αν θέλετε, τη δυνατότητα του εισιτηρίου σε περιοχές του Υπουργείου Γεωργίας.

Τα επόμενα άρθρα είναι δύο άρθρα πάρα πολύ σημαντικά που αφορούν τους φορείς και κλείνω με αυτά. Γνωρίζετε ότι με το ν.45/΄19 συγκροτήθηκαν φορείς διαχείρισης προστατευόμενων περιοχών σε όλη την Ελλάδα, για τις περιοχές του δικτύου «NATURA 2000» και εντάχθηκαν για πρώτη φορά στον τακτικό προϋπολογισμό του Υπουργείου Περιβάλλοντος. Έτσι καλύφθηκαν οι συνταγματικές υποχρεώσεις της χώρας μας για την προστασία του περιβάλλοντος, αλλά και οι ευρωπαϊκές υποχρεώσεις που δυστυχώς οι προηγούμενες κυβερνήσεις δεν είχαν φροντίσει να ικανοποιηθούν, ούτε ως προς την προστασία του περιβάλλοντος, ούτε ως προς τη λειτουργία των φορέων.

Έτσι, η Πολιτεία με τις νομοθετικές ρυθμίσεις δίνει τη δυνατότητα να υπάρχει αξιοποίηση της εμπειρίας των εργαζομένων, αλλά και να υπάρχει δυνατότητα προστασίας των περιοχών και των αντίστοιχων προστατευθέντων αντικειμένων και προφανώς της χλωρίδας και της πανίδας της περιοχής.

Με την τροπολογία αυτή επιλύεται επιπλέον του νόμου που έχουμε ήδη θεσπίσει εδώ και ένα χρόνο, ένα χρόνιο πρόβλημα των εργαζομένων και συστήνονται οργανικές θέσεις στους κανονισμούς λειτουργίας των φορέων, οι οποίοι και θα πληρωθούν μέσω ΑΣΕΠ, με πρόβλεψη με αυξημένη μοριοδότηση της εμπειρίας των εργαζομένων.

Θέλω να σας θυμίσω ότι εδώ και περίπου δέκα χρόνια, ίσως και δεκαπέντε, σε κάποιες περιοχές οι εργαζόμενοι αυτοί είναι κυριολεκτικά «επί ξύλου κρεμάμενοι», γιατί κάποιοι τους άφησαν να πληρώνονται από προγράμματα της Ε.Ε., χωρίς ποτέ να δώσουν ούτε ένα ευρώ από το ελληνικό δημόσιο. Ούτε, βέβαια, για τις περιοχές της «NATURA 2000», ούτε για τους εργαζόμενους σε αυτές. Το θέμα αυτό τώρα απλά λύνεται.

Πρέπει να σας θυμίσω, επίσης, ότι το 2015 η Κυβέρνηση Σαμαρά- Βενιζέλου είχε προβλέψει το κλείσιμο των φορέων και σε κάποιες περιπτώσεις και τη μείωση των εργαζομένων αλλά και την απόλυση αυτών. Αυτό έχει, πλέον, απόλυτα αποκατασταθεί.

Περνάμε σε μια νέα περίοδο για τους φορείς, όπου δίνεται η δυνατότητα στελέχωσης των φορέων με προσωπικό Ιδιωτικού Δικαίου Αορίστου Χρόνου. Επιπλέον, δίνεται η δυνατότητα στους φορείς να κρατήσουν το προσωπικό που έχουν τώρα, μέχρι να βγουν οι οριστικοί πίνακες των ΙΔΑΧ, όπως αυτοί θα προκύψουν από το ΑΣΕΠ.

Τέλος, στο τελευταίο άρθρο προβλέπεται η τροποποίηση και η επικαιροποίηση των εσωτερικών κανονισμών και των οργανογραμμάτων, όπως έχω πει, και των φορέων με στόχο να συμμορφωθούν με τη νομοθεσία. Οι εσωτερικοί κανονισμοί λειτουργίας θα λύσουν και διάφορα οργανωτικά δυσλειτουργικά προβλήματα και παραλείψεις που έχουν εντοπιστεί Θα υπάρχει οργανόγραμμα σε όλους τους φορείς του δημόσιου και του ευρύτερου δημόσιου τομέα. Προφανώς, με μετρημένα βήματα, χωρίς εξαλλοσύνες, χωρίς να δημιουργήσουν δημοσιονομικό πρόβλημα στη χώρα, θα διευθετηθούν οι οργανικές θέσεις, που υπάρχουν ήδη έτσι και αλλιώς, και επιπλέον θέλω να σας πω ότι θα λυθεί και το θέμα των 8 νέων φορέων διαχείρισης περιοχών που συγκροτήθηκαν σε περιοχές, όπου υπήρχε πλήρης απουσία της πολιτείας ως προς την προστασία του περιβάλλοντος. Σε αυτές τις περιοχές, προς το παρόν, θα είμαστε μόνο στελεχωμένοι φορείς, με 5 θέσεις Ιδιωτικού δικαίου αορίστου χρόνου. Πιστεύουμε ότι αυτοί φτάνουν για να γίνουν τα πρώτα βήματα, να γίνει η προμήθεια του αρχικού εξοπλισμού για την ενίσχυση και τον εξοπλισμό στην αρχική φάση λειτουργίας των φορέων αυτών.

Παράλληλα δίνει τη δυνατότητα και στους υφιστάμενους φορείς, σε ένα πάρα πολύ μικρό ποσοστό, που δεν θα υπερβαίνει τα 10 άτομα σε όλη την Ελλάδα, για να καταλάβετε, να λύσουν προβλήματα, όπως ότι υπήρχαν φορείς που δεν είχαν ΠΕ διοικητικού και οικονομικού και δεν μπορούσαν να κάνουν αίτηση στις αντίστοιχες λογιστικές καταστάσεις και να ανταποκριθούν στις υποχρεώσεις τους. Οι φορείς θα πρέπει μέσα σε 10 ημέρες να υποβάλουν τους αντίστοιχους οργανισμούς, θα υπάρχει μοριοδότηση για τους εργαζόμενους που αυτή τη στιγμή είναι ορισμένου χρόνου και προφανώς θα πρέπει να γίνει διαγωνισμός και να γίνει διάφανα με βάση τις επαγγελματικές δεξιότητες και τις αιτήσεις οι οποίες θα υποβληθούν. Η εμπειρία αυτή θα συναρτάται με το χρόνο έναρξης της σύμβασης εργασίας, αυτό μάλιστα πρέπει να είχε γίνει πριν από την 31η Δεκεμβρίου 2915 – δεν αφήνουμε κανένα παράθυρο σε οποιαδήποτε πρόβλεψη να γίνει μετά το 2015 - και η εμπειρία αυτή θα αποδοθεί στους εργαζόμενους που ήταν σε προγράμματα, 100%, που δούλεψαν σε προγράμματα, γιατί τους είχαν εντάξει σε προγράμματα στο παρελθόν, και βέβαια, μετά τη δημοσίευση των οριστικών πινάκων, οι συμβάσεις ορισμένου χρόνου λύνονται αυτοδικαίως και αζημίως. Έτσι, νομίζω, λύνονται πάρα πολλά ζητήματα που είχαν δημιουργηθεί στο παρελθόν, και προφανώς από το έτος 2020 και μετά, η δαπάνη μισθοδοσίας θα μπει στην επιχορήγηση που λαμβάνει ο κάθε φορέας και θα ελευθερωθεί και ένα ποσό από το πράσινο ταμείο που θα επιστρέψει και αυτό στην αυτοδιοίκηση και φυσικά θα λυθούν και τα ζητήματα που υπάρχουν στους φορείς.

Νομίζω, ότι αυτά είναι τα βασικά άρθρα τα οποία σας παρουσίασα. Υπάρχει επίσης και ένα άρθρο σχετικά με το ειδικό εποχικό προσωπικό, που αντιστοιχεί σε αυτούς που σας περιέγραψα πριν, για λειτουργίες των φορέων που χρειάζονται π.χ. το καλοκαίρι ή το χειμώνα, που πρέπει όμως να προσλαμβάνονται εκτός ωραρίου σε βάρδιες ειδικότερες, όπως σε ένα επισκέψιμο φαράγγι ή σε ένα εθνικό δρυμό ή σε μια θαλάσσια περιοχή. Προβλέπονται οι ρυθμίσεις, λοιπόν, εξαίρεσης του ωραρίου για το εποχικό προσωπικό σε ειδικές βάρδιες για τους φορείς.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Μέχρι να λειτουργήσει το πράσινο ταμείο, οι ΟΤΑ, φέτος, τι χρηματοδότηση θα πάρουν για την προφύλαξη των φαραγγιών και όλα αυτά;

**ΣΩΚΡΑΤΗΣ ΦΑΜΕΛΛΟΣ(Αναπληρωτής Υπουργός Περιβάλλοντος και Ενέργειας):** Όπως ίσχυσε τα τελευταία 3 χρόνια, οι ΟΤΑ παίρνουν το ποσό του πράσινου ταμείου με ρύθμιση η οποία έχει υπάρξει και το ανέφερα ήδη, ότι για τη φετινή περίοδο θα εφαρμοστεί η ήδη υφιστάμενη διαδικασία και θα πληρωθούν κανονικά τα ποσοστά στους ΟΤΑ. Από του χρόνου θα τα παίρνουν από τους φορείς.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Ζορμπά.

**ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού):** Οι τροπολογίες αφορούν τη διασφάλιση της είσπραξης και της διανομής δικαιωμάτων και συγγενικών δικαιωμάτων των δημιουργών, στο πλαίσιο της ειδικής υπηρεσίας έκτακτης διαχείρισης δικαιωμάτων του ΟΠΙ και αφορά, καταρχάς, το άρθρο 12, παρ.1, για την είσπραξη δικαιωμάτων τα οποία αναφέρονται σε παρελθόντα χρόνο. Εδώ, μετά από συνεννόηση με τον Υπουργό θέλουμε σε αυτή την τροπολογία να απαλείψουμε την τελευταία πρόταση που αφορά την επέκταση εύλογης αμοιβής σε κατασκευαστές και εισαγωγείς συσκευών, δεδομένου ότι θα ήταν ενδεχομένως υπερβολική η επιβάρυνσή τους.

Στο εδάφιο 1, παρ.1,του άρθρου 17, προβλέπουμε τη διανομή στους δικαιούχους, ώστε να είναι ακατάσχετοι και να μην μπορούν να εκκαθαριστούν στην ακραία περίπτωση, που υπάρχει μια πτωχευτική διαδικασία οργανισμού συλλογικής διαχείρισης, προκειμένου ακριβώς να διασφαλίσουμε δικαιώματα, τα οποία είναι απολύτως απαραίτητα για τους δημιουργούς και την επιβίωσή τους.

Στην παράγραφο 3 του άρθρου 17, στην ίδια κατεύθυνση, θεωρούμε ότι θα πρέπει να τηρούνται σε ξεχωριστούς τραπεζικούς λογαριασμούς τα δικαιώματα, με αποκλειστικό σκοπό τη διανομή στα μέλη ή τους δικαιούχους και επομένως να μην μπορούν να χρησιμοποιηθούν σε καμία περίπτωση για άλλους λόγους. Και η εκκαθάριση των χρηματικών ποσών να γίνεται πάντα με την διαδικασία της διανομής στους δικαιούχους και σύμφωνα με τον κανονισμό διανομής του κάθε οργανισμού και να εξατομικεύονται μέσω της διαμονής αυτής στους δικαιούχους.

Στην περίπτωση της παραγράφου 3, του άρθρου 17, αναφερόμαστε σε ένα ακατάσχετο ποσό 7.500 ευρώ ετησίως για τα ποσά διανομής που προορίζονται για τους δικαιούχους, κάτι αναλογικό που ισχύει με το εισόδημα των μισθωτών των συνταξιούχων για όσους λαμβάνουν περιοδικώς ασφαλιστικά βοηθήματα. Επομένως, να μπορέσουμε στο κατώτατο επίπεδο να διασφαλίσουμε τα χρήματα από δικαιώματα και συγγενικά δικαιώματα, τα οποία θα έχουν να λαμβάνουν.

Στην παράγραφο 3, του 17, περίοδος δ΄ αφορά τα δικαιώματα στην περίπτωση πτώχευσης, ακραία βεβαίως είναι, αλλά στην περίπτωση πτώχευσης του Οργανισμού Συλλογικής Διαχείρισης, έτσι ώστε επίσης και εκεί να μην μπορούν να δοθούν για άλλο σκοπό παρά μόνο να διανέμονται στους δικαιούχους.

Και τέλος, στην παράγραφο 10, του άρθρου 51α΄διατυπώνουμε στην τροπολογία την προσθήκη ερμηνευτικού χαρακτήρα, προκειμένου, στην περίπτωση ανάκλησης άδειας λειτουργίας Οργανισμού Συλλογικής Διαχείρισης, να μην είναι καθολικός ή ειδικός διάδοχος του Οργανισμού ο οποίος έχει προηγηθεί, ακριβώς για να διασφαλίζονται και πάλι τα δικαιώματα των δημιουργών. Αυτά, κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει, ο κ. Δήμας.

**ΧΡΙΣΤΟΣ ΔΗΜΑΣ (Εισηγητής της ΝΔ):** Κυρία Πρόεδρε, κάποια στιγμή πρέπει να κοιτάξουμε όλο το θέμα της υποβάθμισης του κοινοβουλίου και τον τρόπο με τον οποίο νομοθετούμε. Εάν παλιότερα, τα προηγούμενα χρόνια, υπήρχε η «δικαιολογία» των μνημονίων, των εκτάκτων καταστάσεων, των χρονικών διαγραμμάτων των πολύ σφικτών που έπρεπε να πιάσουμε, τώρα δεν υπάρχει καμία απολύτως δικαιολογία. Πέραν του ότι έχουμε ένα νομοσχέδιο το οποίο είναι ένα πολυνομοσχέδιο «σκούπα», αν διαβάσει κανείς τον τίτλο του νομοσχεδίου, είναι στην καλύτερη περίπτωση παραπλανητικός.

Έχουμε μια τροπολογία για ένα ζήτημα που αφορά το σύνολο της ελληνικής κοινωνίας για τον πλειστηριασμό της πρώτης κατοικίας. Έχουμε νομοσχέδιο-τροπολογία του Υπουργείου Περιβάλλοντος και έχουμε και τροπολογία και από το Υπουργείο Πολιτισμού.

Πρέπει κάποια στιγμή να κάτσουμε να συζητήσουμε όλα τα πολιτικά κόμματα τι κοινοβούλιο θέλουμε και ποια είναι η νομοθετική διαδικασία. Ακόμα και η διαδικασία που θα ακολουθήσουμε σήμερα στις 5 η ώρα, διαδικασία εξπρές νομοθέτησης, με κάποιους από τους φορείς για ένα από τα σημαντικότερα ζητήματα, είναι πραγματικά ντροπή για το κοινοβούλιο. Είναι απαράδεκτη πρακτική αυτή. Και ειδικά από μια κυβέρνηση η οποία πριν έρθει στην διακυβέρνηση της χώρας ισχυριζόταν ότι θα κάνει ακριβώς το αντίθετο. Τουλάχιστον να το αναγνωρίζετε και να κάνετε και την αυτοκριτική σας.

Δεύτερο ζήτημα. Ο κ. Αντιπρόεδρος λείπει τώρα, όπως βέβαια έλειπε και από τη κατ’ άρθρον συζήτηση και θα παρακαλούσα τους συνεργάτες του Αντιπροέδρου να εκτυπώσουν τα πρακτικά και από την κατ’ άρθρον συζήτηση και από τη σημερινή συζήτηση.

Εγώ, ναι, είμαι νέος βουλευτής, δεν έχω τριάντα χρόνια στην πολιτική, μακρά εμπειρία, όπως ο σεβαστός κ. Δραγασάκης. Βέβαια, η ουσιαστική συζήτηση προϋποθέτει αρχικά ότι θα ήταν και ο ίδιος παρόν εδώ πέρα. Και επίσης, στα ερωτήματα που έχουμε θέσει ως Αντιπολίτευση και στη συζήτηση επί της αρχής και στην κατ’ άρθρον συζήτηση, δεν λάβαμε καμία απάντηση.

Επίσης, δεν μπορώ να πω ότι μου έκανε εντύπωση. Το μισό χρόνο που μίλησε ο κ. Αντιπρόεδρος της κυβέρνησης, δεν τον αφιέρωσε στο νομοσχέδιο, αλλά τον αφιέρωσε σε κάτι το οποίο είπε, ότι θα φέρει σε ένα καινούργιο νομοσχέδιο. Το σημερινό νομοσχέδιο που συζητάμε, έχει τόσες ρυθμίσεις, τόσα ζητήματα, που μου έκανε πραγματικά πολύ μεγάλη εντύπωση.

Επίσης, θέλω να πω, όταν ήμουν μικρό παιδί, τη δεκαετία του 80, το ΠΑ.ΣΟ.Κ., πριν χάσει τις εκλογές του 1989, να προσπαθεί να ισχυρίζεται ότι η Ν.Δ. ταυτίζεται με τον ΣΕΒ. Εάν ο ισχυρισμός είναι ότι η Ν.Δ. ταυτίζεται με τον ΣΕΒ, τότε εμείς, θα μπορούσαμε κάλλιστα να πούμε, κύριε Υπουργέ, ότι ο ΣΥΡΙΖΑ, όχι απλώς ταυτίζεται με περίεργα επιχειρηματικά συμφέροντα, αλλά τα ενσωματώνει κιόλας στην ευρωλίστα του.

Όσον αφορά στην τροπολογία, ένα από τα τρία βασικά συνθήματα με τα οποία ο ΣΥΡΙΖΑ κέρδισε τις εκλογές του 2015, ήταν το περίφημο «κανένα σπίτι στα χέρια τραπεζίτη». Σε κεντρική προεκλογική του ομιλία, υπογραμμίζει ο κ. Αλέξης Τσίπρας «έχουμε σχέδιο και δεσμευόμαστε να βάλουμε τέλος σε αυτό τον εφιάλτη των πλειστηριασμών της πρώτης κατοικίας, «κανένα σπίτι στα χέρια τραπεζίτη». Με κυβέρνηση ΣΥΡΙΖΑ έχουμε σχέδιο, σήμερα είναι σύνθημα, από Δευτέρα θα είναι νόμος του κράτους, «κανένα σπίτι στα χέρια τραπεζίτη»» Κύριε Υπουργέ, αλήθεια, το σχέδιο τι απέγινε; Μήπως δεν υπήρχε απολύτως κανένα σχέδιο, ή δεν είχε ο ΣΥΡΙΖΑ εκείνη την εποχή ρεαλιστική αντίληψη για το πώς λειτουργεί η οικονομία; Θα μπορούσατε να ισχυριστείτε βέβαια, πως είπατε και μια κουβέντα παραπάνω προεκλογικά.

Έχει ενδιαφέρον να θυμηθούμε τα τρία κεντρικά συνθήματα του ΣΥΡΙΖΑ προεκλογικά, με τα οποία κέρδισε τις εκλογές. Το πρώτο ήταν «θα καταργήσουμε τα μνημόνια με ένα νόμο και ένα άρθρο», το δεύτερο ήταν «θα καταργήσουμε τον ΕΝΦΙΑ» και το τρίτο ήταν «κανένα σπίτι στα χέρια τραπεζίτη». Με αυτά τα τρία συνθήματα κερδίσατε τις εκλογές και κυβερνάτε σήμερα. Το αν τα εφαρμόσατε ή όχι, το γνωρίζουμε πλέον όλοι. Το χειρότερο, όμως, είναι ότι καλλιεργήσατε συστηματικά ψεύτικες ελπίδες και δεν είχατε την ευθιξία να πιείτε την αλήθεια στους Έλληνες πολίτες, ούτε πριν τις εκλογές του Ιανουαρίου του 2015, ούτε πριν και μετά το δημοψήφισμα, αλλά ούτε πριν και μετά τις εκλογές του Σεπτεμβρίου του 2015.

Θέλω να σας δώσω κάποια στοιχεία για την πορεία της οικονομίας επί ημερών σας. 90δις σχεδόν οι οφειλές στις τράπεζες, 104δις οι οφειλές των ιδιωτών προς το δημόσιο και το 40%, ναι, το 40% έχει δημιουργηθεί επί δικών σας ημερών. Το διαθέσιμο εισόδημα των νοικοκυριών έχει συρρικνωθεί πάρα πολύ και είναι χαρακτηριστικό, πως το 82% των νοικοκυριών δεν θα καταφέρει να αποταμιεύσει φέτος ούτε ένα ευρώ. Το 62% των καταναλωτών δηλώνει ότι μόλις τα βγάζει πέρα και 19 ημέρες μόλις διαρκεί το μηνιαίο εισόδημα για ένα στα δύο νοικοκυριά.

Όσον αφορά στην τροπολογία που καταθέσατε λίγο πριν τα μεσάνυχτα στη Βουλή για το διάδοχο σχήμα του νόμου Κατσέλη, θα ήθελα, κύριε Υπουργέ, και θα το ήθελα και από τον Αντιπρόεδρο της κυβέρνησης, ότι ενώπιον της εθνικής αντιπροσωπείας, εάν μπορείτε να δεσμευτείτε, πως πρόκειται για την τελική ρύθμιση. Θα υπάρχουν αλλαγές; έχετε συμφωνήσει οριστικά με τους ευρωπαίους εταίρους; Στη συζήτηση στις 5 η ώρα, περιμένω μια σαφή δέσμευση από τον Αντιπρόεδρο της κυβέρνησης, ότι πρόκειται για την τελική ρύθμιση.

Θα ήθελα να τονίσω και κάποια πράγματα για την τροπολογία. Δεν βλέπω κάπου μια πρόβλεψη για τους συνεπείς δανειολήπτες, νομίζω πως είναι παράλειψη. Προφανώς αντιμετωπίζετε αυτούς που δεν μπορούσαν να αποπληρώσουν τις οφειλές τους, όμως, μη βάζοντας μια ρύθμιση για τους συνεπείς δανειολήπτες, είναι σαν να τους τιμωρείτε. Άρα, παρακαλώ να το εξετάσετε πάρα πολύ σοβαρά.

Με τη ρύθμιση που φέρνετε, δίνετε τη δυνατότητα σε στρατηγικούς κακοπληρωτές να ξεφύγουν. Κυρίαρχος στόχος, προφανώς, πρέπει να είναι οι στρατηγικοί κακοπληρωτές και όχι οι συμπολίτες μας που αδυνατούν να εκπληρώσουν τις υποχρεώσεις τους, που είναι και η πλειοψηφία των υποθέσεων και πράγματι χρειάζονται υποστήριξη.

Ένα ακόμη ερώτημα, που περιμένω απάντηση, η ηλεκτρονική πλατφόρμα είναι έτοιμη; Εάν δεν είναι έτοιμη, πότε θα είναι; Ρωτάω, διότι σε ένα τόσο σημαντικό ζήτημα, το οποίο το περιμένει ένα πολύ μεγάλο τμήμα της κοινωνίας, η λογική λέει, ότι θα είχατε μεριμνήσει, ώστε η ηλεκτρονική πλατφόρμα τουλάχιστον να είναι έτοιμη.

Με την τράπεζα της Ελλάδος, έχετε συνεννοηθεί; Έχετε συνεργαστεί; Θα το ακούσουμε προφανώς και από την τράπεζα της Ελλάδος. Δυστυχώς, καθυστερήσατε να αντιμετωπίσετε τέσσερα χρόνια αυτό το θέμα. Το αποτέλεσμα δυστυχώς της ολιγωρία σας, είναι εις βάρος της οικονομίας και εις βάρος των δανειοληπτών. Εμείς, θα την ψηφίσουμε την τροπολογία, όχι διότι είναι η καλύτερη δυνατή λύση, αλλά επειδή κανείς πολίτης δεν πρέπει να του στερηθεί η δυνατότητα να ρυθμίσει τις οφειλές του και φυσικά να προστατεύσει την πρώτη του κατοικία. Να επισημάνω ότι επί ημερών Ν.Δ., η πρώτη κατοικία προστατευότανε πλήρως, ενώ εσείς στην Αντιπολίτευση, ουρλιάζατε «κανένα σπίτι στα χέρια τραπεζίτη», και καταλήγουμε σε αυτό τον νόμο, ο οποίος αντιμετωπίζει μόνο ένα υποσύνολο του θέματος της διόγκωσης του ιδιωτικού χρέους, το οποίο επί ημερών ΣΥ.ΡΙΖ.Α., έχει φτάσει σε επίπεδα ρεκόρ.

Πάμε τώρα στο νομοσχέδιο. Στο άρθρο 1, συμφωνούμε, είναι η ενσωμάτωση της Κοινοτικής νομοθεσίας. Όπως είπα πιο πριν βέβαια, ο τίτλος του νομοσχεδίου είναι τουλάχιστον παραπλανητικός, και κ. Υπουργέ, θα ήθελα να το διορθώσετε. Να διορθώστε δηλαδή, τον τίτλο του νομοσχεδίου που συζητάμε σήμερα.

Στο άρθρο 2, που αφορά το Εθνικό Συμβούλιο Διανοητικής Ιδιοκτησίας, προτείνουμε να συμπεριλάβετε στη σύνθεσή του και κάποιον εκπρόσωπο από φορέα Πανελλήνιας εμβέλειας, ώστε να ακούγεται και μια θεσμική φωνή από τον ιδιωτικό τομέα.

Στο άρθρο 9, για τα Επιχειρηματικά Πάρκα, πρόκειται για μια ρύθμιση που κινείται προς τη σωστή κατεύθυνση, ωστόσο, θα μπορούσε να ήταν ακόμα καλύτερα. Θα ήθελα να επισημάνω και μία από τις παρατηρήσεις που έχουνε γίνει για την παράγραφο 6 και τη διαδικασία για την Επιτροπή Διαβούλευσης, που θα εξετάζει πιθανές τροποποιήσεις του κανονισμού λειτουργίας. Το πώς διασφαλίζεται η αντιπροσωπευτικότητα, είναι ένα ζήτημα σημαντικό. Η πρόταση, ώστε να συμμετέχει το 50,1% των εγκατεστημένων επιχειρήσεων, θεωρούμε πως είναι στη σωστή κατεύθυνση και πρέπει να την λάβετε σοβαρά υπ' όψη σας. Να σας πω ότι εμείς ως Ν.Δ., έχουμε καταθέσει συγκεκριμένη πρόταση. Θεωρούμε πως τα Επιχειρηματικά Πάρκα θα πρέπει να λειτουργούν ως ενδιάμεσοι φορείς έκδοσης άδειας εγκατάστασης και άδειας λειτουργίας. Σύμφωνα με τη δική μας προσέγγιση, δεν θα χρειάζεται ξεχωριστή αδειοδότηση κάθε επιχείρησης που θα λειτουργεί σε ένα πάρκο. Θα χρειάζεται μόνο αδειοδότηση του ιδίου του πάρκου. Έτσι, θα μπορέσει να καταπολεμηθεί η γραφειοκρατία και η διαφθορά, και θα γίνει πιο ελκυστική για επιχειρήσεις, η εγκατάσταση σε τέτοιους οργανωμένους υποδοχείς.

Στο άρθρο 11, που αφορά την περιβαλλοντική και λειτουργική εξυγίανση της άτυπης βιομηχανικής συγκέντρωσης στην περιοχή των Οινοφύτων, θα πρότεινα, κύριε Υπουργέ, δύο μικρές προσθήκες. Πιο συγκεκριμένα, η προθεσμία των τριών μηνών στην παράγραφο 11 του άρθρου 56 Β, να πάει σε έξι μήνες, και επίσης στην παράγραφο 12 του ίδιου άρθρου, θα πρότεινα η προθεσμία των έξι μηνών, να πάει σε εννιά μήνες. Επίσης, ενδεχομένως στο άρθρο 56 Β του άρθρου 11, θα ήταν χρήσιμο να σκεφτείτε το ενδεχόμενο να συμπεριλάβετε στο σχήμα διαχείρισης του Πάρκου και κάποιο εκπρόσωπο των θεσμικών οργανώσεων του επιχειρηματικού κόσμου.

Προχωράω στο άρθρο 15. Κύριε Υπουργέ, ίσως θα ήταν χρήσιμο, σας το είπα και στην κατά άρθρο συζήτηση, να μεριμνήσουμε για μια ακόμα πρόνοια του νόμου, ώστε αυτός να περιλαμβάνει και τους τεχνίτες δίχως τίτλους σπουδών, οι οποίοι σήμερα έχουν αναπτύξει αποδεδειγμένη μακροχρόνια εμπειρία στο αντικείμενό τους, αλλά δεν μπορούνε να εξελιχθούν. Είναι κάτι το οποίο σας το είπανε οι φορείς. Ξέρω ότι συμφωνείτε και εσείς. Θα πρέπει να βρούμε ένα τρόπο, ώστε, μόνο αυτοί οι οποίοι έχουνε μακροχρόνια πορεία στο επάγγελμά τους, να έχουν τη δυνατότητα να εξελιχθούν.

Στο άρθρο 18, ίσως να είχε νόημα να εξετάσετε αυτό που τόνισαν οι φορείς, για τη συμπλήρωση της σύνθεσης των Εξεταστικών Επιτροπών, στις περιπτώσεις που δεν συμπληρώνονται οι Επιτροπές από μέλη του αντικειμένου, τότε να συμπληρώνονται από μέλη των αντίστοιχων ενώσεων τεχνιτών.

Στο άρθρο 23, αλλάζετε το καταστατικό της ΜΟΔ, ώστε να μπορεί να καλύπτει τις ανάγκες στέγασης, πρακτικά, όλου του Υπουργείου και όλων των εποπτευομένων φορέων. Ξέρετε πως αυτός δεν είναι ο αντικειμενικός σκοπός λειτουργίας της ΜΟΔ. Είχα ζητήσει και στις προηγούμενες συζητήσεις, μια απάντηση από εσάς ή από τον Αντιπρόεδρο. Δεν έλαβα καμία απάντηση. Σας το είπανε και οι φορείς της ΜΟΔ. Θα ήθελα να ξέρω, γιατί προχωράτε σε αυτή την αλλαγή καταστατικού στη ΜΟΔ, ώστε να εξυπηρετεί τις ανάγκες όλου του Υπουργείου.

Στο άρθρο 26, τροποποιείτε τη διάταξη για την επιλογή προϊσταμένων στη ΜΟΔ, ειδικότερα νομοθετείτε, ώστε αυτοί που ήταν παλαιότερα προϊστάμενοι και βρίσκονται κανονικά στην υπηρεσία τους να αμείβονται σαν να είναι προϊστάμενοι. Θα ήθελα μια εξήγηση, κύριε Υπουργέ, για αυτό.

Στο άρθρο 27, σχετικά με το ποιος μπορεί να κάνει τις πληρωμές του Προγράμματος Δημοσίων Επενδύσεων, ουσιαστικά μας λέτε ότι μπορεί να ορίζεται υπεύθυνος λογαριασμού ή εισηγητής για την εκκαθάριση, όποιος θέλετε εσείς και δεν υπάρχει λόγος να είναι κάποιος από τις αρμόδιες υπηρεσίες οι υπάλληλοι για τις πληρωμές του Προγράμματος Δημοσίων Επενδύσεων. Εδώ, πραγματικά, θα ήθελα μια απάντηση, γιατί είναι η τρίτη φορά που ρωτάω.

Το νομοσχέδιό σας καταργεί την έννοια της λογικής, δηλαδή είναι ανατρεπτικό το επιχείρημα ότι οι υπεύθυνοι θα πρέπει να είναι οι αναρμόδιοι της επιλογής σας και όχι οι θεσμικά αρμόδιοι. Για να προφυλάξετε τη δημόσια διοίκηση, εφόσον υπάρχει μεγάλος φόρτος εργασίας, όπως είπε ο κ. Αντιπρόεδρος και χρειάζεται ανθρώπους, θα πρότεινα μια μικρή διόρθωση και θα σας δώσω ένα παράδειγμα.

Πρόσφατα επεκτείνατε, ως Κυβέρνηση, το ποιοι μπορεί να είναι δικαστικοί αντιπρόσωποι στις εκλογές, όμως δεν είπατε ότι μπορεί να είναι οποιοσδήποτε δημόσιος υπάλληλος, είπατε κάποιος με πτυχίο Νομικής. Αντιστοίχως, θα μπορούσατε να κάνετε μια πρόβλεψη για το ποιος θα μπορούσε να είναι εισηγητής στην πληρωμή του Προγράμματος Δημοσίων Επενδύσεων και να βάλετε ένα μίνιμουμ προδιαγραφών.

Με το άρθρο 29 παύετε την απαίτηση δημοσίευσης των αποφάσεων συγκρότησης των συλλογικών οργάνων των Επιτροπών Αξιολόγησης Επενδυτικών Σχεδίων, των Επιτροπών Εξέτασης των Ενστάσεων, των Οργάνων Ελέγχου Επενδύσεων, της Επιτροπής Διαχείρισης Μητρώων και Ελέγχου Διαδικασιών και των Γνωμοδοτικών Επιτροπών.

Ναι μεν στην αιτιολογική έκθεση υποτίθεται πως διευκρινίζετε πως θα δημοσιεύονται στη «ΔΙΑΥΓΕΙΑ», κάτι το οποίο δεν γίνεται συστηματικά, τουλάχιστον σήμερα, εγώ θα σας ζητούσα, προκειμένου να αποφύγουμε παρεξηγήσεις, πως το κάνετε για να εξυπηρετήσετε ημέτερους, να αλλάξετε τη ρύθμιση, διευκρινίζοντας πως δεν είναι μόνο ότι αρκεί η δημοσίευση στη «ΔΙΑΥΓΕΙΑ», αλλά να προχωρήσετε σε μια νομοθετική βελτίωση, όπου να αντικαταστήσετε το «δεν απαιτείται δημοσίευση» με το «επαρκεί η δημοσίευση» στη «ΔΙΑΥΓΕΙΑ». Το λέτε στην αιτιολογική έκθεση, συνεπώς να το κάνετε πράξη και στο γράμμα του νόμου.

Το άρθρο 35 είναι ένα ακόμα από εκείνα τα σημεία, που επιβεβαιώνουν τον κακό τρόπο, με τον οποίο νομοθετείτε και εξηγούμαι. Ενώ στην παράγραφο 1 προτείνετε μια σωστή διάταξη, κάνετε μια ρουσφετολογική προσθήκη στην παράγραφο 2, που μοιάζει σχεδόν φωτογραφική. Δηλαδή, μας αναγκάζετε είτε να καταψηφίσουμε το άρθρο είτε να επικροτήσουμε μια διευκόλυνση, επειδή ενδεχομένως ψηφίσουμε μια σωστή πρόβλεψη. Προσωπικά, θέλω να είμαι ξεκάθαρος ότι αποδοκιμάζω τέτοιες πρακτικές. Εάν θέλετε, διαφοροποιήστε το.

Το άρθρο 43 αφορά στις τροποποιήσεις στον αναπτυξιακό νόμο. Αναφέρθηκε ο κ. Υπουργός, το μόνο που θα πω εγώ, ως απάντηση, είναι ότι από τον τελευταίο αναπτυξιακό νόμο, που ψηφίστηκε πριν από τρία χρόνια από τη δική σας Κυβέρνηση, δεν έχει φτάσει ούτε ένα ευρώ στην αγορά. Είναι κάτι το οποίο, εμμέσως πλην σαφώς, παραδέχθηκε και ο Αντιπρόεδρος, ότι δεν έχει γίνει καμία πληρωμή.

Στο άρθρο 40, αντιλαμβάνομαι ότι η παράγραφος 1 μπορεί να γίνει αποδεκτή, διότι επικαιροποιεί τη λίστα του Υπουργείου Οικονομίας και Ανάπτυξης με τους φορολογικούς παραδείσους, όπου απαγορεύεται να εδρεύουν off shore εταιρείες, που επιθυμούν να διεκδικήσουν δημόσια έργα.

Αυτό που πραγματικά είναι ανεξήγητο, είναι η παράγραφος 2 και το γεγονός, ότι με αυτή τη διάταξη δίνετε μερική αναδρομικότητα. Κύριε Υπουργέ, αμέσως εγείρονται ερωτηματικά, πως με αυτή τη διάταξη εξυπηρετείτε συγκεκριμένες off shore εταιρείες, που μετέχουν σε εν εξελίξει διαγωνισμούς, αρκεί να μην έχουν ανοιχθεί οι οικονομικές προσφορές.

Ακόμα και η Ενιαία Ανεξάρτητη Αρχή Δημοσίων Συμβάσεων επισημαίνει πως η δεύτερη παράγραφος της υπό εξέταση ρύθμισης, με την οποία προσδίδετε στην εν λόγω διάταξη αναδρομική ισχύς, καθιστώντας την εφαρμοστέα στις εν εξελίξει διαδικασίες, εφόσον κατά την έναρξη ισχύος του παρόντος νόμου δεν έχουν ανοιχθεί οι οικονομικές προσφορές, ενδεχομένως ελέγχεται με βάση την Αρχή της Ίσης Μεταχείρισης και της μη Διάκρισης, στο βαθμό που αποτελεί εκ των υστέρων τροποποίηση των όρων της οικείας διαδικασίας, καθώς με βάση το προϊσχύον δίκτυο, αναλόγως του σταδίου, στο οποίο βρίσκεται η κάθε διαδικασία, είναι πιθανόν οι οικονομικοί φορείς να έχουν ήδη στερηθεί τη δυνατότητα συμμετοχής σε αυτήν.

Δεν μπορείτε, με άλλα λόγια, να αλλάζετε τη διακήρυξη ενός διαγωνισμού εκ των υστέρων, εγείρονται και ζητήματα αθέμιτου ανταγωνισμού, διότι πιθανότατα να υπήρχαν εταιρείες, που δεν μετείχαν στους διαγωνισμούς αυτούς, καθώς θεωρούσαν ότι η έδρα τους αποτελεί προϋπόθεση αποκλεισμού, αλλά διαπιστώνουν, κατόπιν εορτής, καθώς έχει παρέλθει η προθεσμία υποβολής φακέλων, ότι ο σχετικός νόμος άλλαξε.

Άρα, κύριε Υπουργέ, σας ζητώ να αποσύρετε την παράγραφο 2. Δεν υπάρχει καμία δικαιολογία. Αντιθέτως, είναι ύποπτη διάταξη.

Σε ό,τι αφορά στο άρθρο 49. Σας ρώτησα και πιο πριν και θα ήθελα μια διευκρίνιση. Να μου εξηγήσετε γιατί αναφέρεται μόνο στην Περιφέρεια. Αττικής και όχι στο σύνολο της χώρας.

Το προτελευταίο άρθρο, το άρθρο 54. Μου κάνει πολύ μεγάλη εντύπωση η πολύ μεγάλη εξυπηρέτηση στον Γενικό Γραμματέα Στρατηγικών και Ιδιωτικών Επενδύσεων για τις αποσπάσεις προσωπικού κατά παρέκκλιση. Εξηγήστε μας, κύριε Υπουργέ, για ποιο λόγο συντρέχουν στη συγκεκριμένη Γενική Γραμματεία αυτές οι τόσο ειδικές συνθήκες. Σας ρώτησα και στις προηγούμενες συζητήσεις και δεν έλαβα καμία απάντηση.

Κλείνω με το άρθρο 55, το οποίο, στην καλύτερη περίπτωση, είναι ένα γονατογράφημα. Υποτίθεται ότι είναι τρόπος για το πως θα προσελκύσουμε Έλληνες επιστήμονες να επιστρέψουν πίσω στη χώρα μας ή να επιχειρήσουν εδώ πέρα. Μερικές φορές είναι να απορεί κανείς. Έρχεστε εσείς με ένα άρθρο και χωρίς καμία διαφάνεια και υπόσχεστε 3 εκατ. ευρώ ετησίως σε έπαθλα διαγωνισμών, με στόχο την ανάσχεση του brain drain. Συγνώμη, αλλά ο τρόπος, με τον οποίο επιχειρείτε να εμφανίσετε δραστηριότητα στο κομμάτι αυτό, δεν έχει καμία επαφή με την πραγματικότητα. Δεν πρόκειται να φέρει ούτε έναν άνθρωπο πίσω. Αλλά δεν θα προσφέρει και κανένα ουσιαστικό αποτέλεσμα. Είναι ένα άρθρο παροχής επάθλων για δημόσιες σχέσεις του εκάστοτε Υπουργού.

Η αντιμετώπιση «διαρροής εγκεφάλων» είναι μια πολύ σοβαρή υπόθεση για να την αντιμετωπίζετε αποσπασματικά με αυτό τον τρόπο.

Εάν χρειάζεστε ιδέες για το πώς μπορούμε να επαναφέρουμε πίσω Έλληνες πολίτες που βρίσκονται στο εξωτερικό, είμαστε στην διάθεσή σας. Έχουμε δημοσιοποιήσει, κιόλας, πολλές από τις προτάσεις της Ν.Δ.. Καλό θα ήταν να τις μελετήσετε.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Κυρία Πρόεδρε, μπορώ να πω κάτι επί της διαδικασίας;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Παρακαλώ, κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Κυρία Πρόεδρε, μου κάνει τρομερή εντύπωση ότι έρχεται εδώ η Υπουργός Πολιτισμού, φέρνει αλλαγή ενός βασικού νομοσχεδίου, του νομοσχεδίου περί πνευματικών δικαιωμάτων. Δεν έχουμε ακούσει φορείς, δεν μπορούμε να καλέσουμε φορείς, δεν έχουμε ακούσει τους ενδιαφερόμενους. Λέει το «ποίημα» της και σηκώνεται και φεύγει.

Αυτό δεν είναι κοινοβουλευτική διαδικασία, κυρία Πρόεδρε και ούτε μπορεί πλέον να γίνει αποδεκτό.

Το ίδιο ακριβώς και με τον κύριο Φάμελλο. Εδώ, εάν θέλουμε σοβαρά να ψηφίζουμε και να συμμετέχουμε στην κοινοβουλευτική διαδικασία, θα πρέπει οι Υπουργοί να φέρνουν τα νομοσχέδιά τους, διότι, μη μου πείτε ότι το νομοσχέδιο του Υπουργείου Πολιτισμού είναι ένα νομοσχέδιο, το οποίο θα περάσει αύριο από το EUROGROUP ή οπουδήποτε αλλού. Είναι ένα νομοσχέδιο, το οποίο την βολεύει να το φέρει ασυζήτητο, να μην κουβεντιαστεί. Αυτό, εμείς δεν μπορούμε να συνεχίσουμε να το αποδεχόμαστε, με κανέναν τρόπο.

Και το καταγγέλλω και το καταγγέλλω μετά λόγου γνώσεως. Ξέρω πάρα πολύ καλά τι σημαίνει νομοσχέδιο περί πνευματικής ιδιοκτησίας και δεν δέχομαι να έρχεται μια Υπουργός Πολιτισμού να παρουσιάζει ένα πλήρες νομοσχέδιο ως Τροπολογία και να σηκώνεται να φεύγει.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Στη συνέχεια, πάντως, θα σας δοθεί η δυνατότητα, άσχετα με τη διαδικασία, να τοποθετηθείτε, αν θέλετε.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Μα, σοβαρολογείτε; Ξέρετε ότι εγώ πέρασα το πρώτο νομοσχέδιο περί πνευματικής ιδιοκτησίας και επί τρεις ημέρες, ακούγαμε φορείς. Επί τρεις μέρες, με τη μακαρίτισσα τη Μελίνα Μερκούρη.

Είναι δυνατόν να έχουμε καταντήσει σε αυτόν τον ευτελισμό του Υπουργείου Πολιτισμού; Είναι ποτέ δυνατόν; Δηλαδή, τι παριστάνει η κυρία Υπουργός; Εγώ δεν μπορώ να το καταλάβω.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Εγώ, πάντως, άκουσα ότι μου ζήτησε η κυρία Μπακογιάννη.

Είμαι εδώ, κυρία Μπακογιάννη και για ό,τι θέλετε, είμαι στη διάθεσή σας.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Δεν μου αρέσει πάρα πολύ το υφάκι σας, κύριε Υπουργέ. Εάν καθόσασταν και εσείς, θα φέρναμε και σε εσάς συγκεκριμένους φορείς. Αλλά φέρνετε και εσείς ό,τι σας βολεύει. Και το φέρνετε ακριβώς με τη μορφή της τροπολογίας, διότι θέλετε να αποφύγετε τη συζήτηση. Άρα, ψιλές ειρωνείες σε μένα όχι, παρακαλώ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κυρία Μπακογιάννη, εγώ θα ήθελα πάρα πολύ - και συγγνώμη, κυρία Πρόεδρε-, στην Ολομέλεια, να συζητήσω μαζί σας τις απόψεις σας για το αν θα πρέπει να υπάρχουν φορείς περιβάλλοντος ή όχι. Διότι η Κυβέρνηση στην οποία συμμετείχατε τους είχε κλείσει. Βεβαίως, θα είμαστε εδώ και θα ακούσουμε τη συζήτηση με πολύ μεγάλο ενδιαφέρον.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Κύριε Φάμελλε, εσείς είσαστε πάρα πολύ λίγο καιρό Βουλευτής. Εγώ τέτοια διαδικασία δεν έχω ξαναδεί στη Βουλή. Αυτό το ύφος και να φέρνετε ένα νομοσχέδιο, αντί να έχετε το θάρρος να αφήσετε μια Επιτροπή να το κουβεντιάσει, αυτό δεν έχει ξαναϋπάρξει.

Όταν φέρνετε ολόκληρα νομοσχέδια, εγώ δέχτηκα την πρόταση της κυρίας Προέδρου για το θέμα της Τροπολογίας, διότι αντιλαμβάνομαι και σέβομαι ότι πρέπει να συζητηθεί στο EUROGROUP, εσάς δεν σας ζητάει κανένας να συζητήσετε στο EUROGROUP, άρα, θα μπορούσατε να σεβαστείτε τη Βουλή και να μην έχετε αυτό το αλαζονικό υφάκι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεχίζουμε με τη διαδικασία. Το λόγο έχει ο κ. Κωνσταντινόπουλος, Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ).

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)):** Ευχαριστώ κυρία Πρόεδρε. Κοιτάξτε, όπως έχει γίνει η διαδικασία, αφού εσείς δεν φέρνετε αρκετούς φορείς, εμείς θα χρειαστεί να μιλήσουμε και μαζί τους για περισσότερες λεπτομέρειες μιας τροπολογίας που απ' ότι καταλαβαίνω θα στηρίξει και η Ν.Δ., η οποία αποκλείει εφτά στους δέκα δανειολήπτες.

Κατανοώ ότι δεν υπάρχει άλλη πολιτική μεταξύ του ΣΥΡΙΖΑ και της Ν.Δ. σε αυτό το ευαίσθητο ζήτημα και έτσι θα χρειαστεί για ένα κορυφαίο ζήτημα, τραπεζίτες, Κυβέρνηση, αντιπολίτευση και τρόικα να στηρίξουν την ίδια νομοθετική πρωτοβουλία.

Κύριε Υπουργέ, επειδή μετά θα σας παρακολουθήσω, αλλά μας δίνεται μικρή δυνατότητα χρόνου για να μπορέσουμε να μιλήσουμε πιο αναλυτικά, θα σας πούμε αναλυτικά τις απόψεις μας σχετικά με όλα τα θέματα που αφορούν την τροπολογία. Θα ήθελα να σας πω δυο ζητήματα, τα οποία για μένα είναι πάρα πολύ σημαντικά, γιατί δεν σας έχω ακούσει και δεν θέλω να επανέλθω στα ίδια που τα λέμε ξανά και ξανά, άκουσα και τον κ. Δήμα, είπαμε αυτά που είπαμε από την προηγούμενη φορά.

Υπάρχει ένα θέμα με την τροπολογία στην παράγραφο για τις offshore. Σας το είπα και την προηγούμενη φορά, προσπάθησα με κάθε τρόπο να πω ότι ένα τέτοιο νομοσχέδιο που έχει και θετικά ζητήματα, θα είναι άδικο να υπάρξει και να το αμαυρώσει μια τροπολογία η οποία είναι φωτογραφική, αν κάποιος θεωρήσουμε - γιατί αν το κάνατε θα το θεωρήσουμε - ότι ήξερε, ότι ενώ είναι απαγορευτικό για αυτόν να καταθέσει αίτηση σε κάποιο διαγωνισμό, γνώριζε ότι θα κατατεθεί η τροπολογία με αναδρομικότητα και πήγε και κατέθεσε. Αυτό είναι ένα μεγάλο θέμα. Καταλαβαίνω ότι ξεχάσατε αυτούς, τώρα, που τους λέγατε ότι συμμετέχουν στα panama papers και τους βάλατε υποψήφιους στο Ευρωψηφοδέλτιο, το κατανοώ, αλλά δεν είναι όλα το ίδιο. Θα πρέπει να το δούμε αυτό το θέμα.

Το δεύτερο, κύριε Υπουργέ, σας έκανα μια πρόταση σχετικά με την Golden visa, τη νεόδμητη οικοδομή και όλα αυτά. Σας κάναμε μια πρόταση σχετικά - δεν απάντησε ο Αντιπρόεδρος της Κυβέρνησης - με τη ΜΟΔ και όλα αυτά τα ζητήματα. Σας είπαμε για τα επιχειρηματικά πάρκα τέσσερα ζητήματα τα οποία έχουν συζητηθεί, τα έχουμε συμφωνήσει, έχετε συμφωνήσει και εσείς πως είναι προς τη θετική κατεύθυνση και θέλω να πιστεύω από την ομιλία σας, ότι θα τα υιοθετήσετε. Άρα, εμείς θα σας ακούσουμε, δυστυχώς, ως γνωστό έχουμε επιφύλαξη για το νομοσχέδιο, για την τροπολογία σας είπαμε την άποψή μας, θα τα πούμε και αναλυτικά το απόγευμα, οπότε θα έχουμε τη δυνατότητα, αφού σας ακούσουμε πρώτα - όχι από εδώ λόγω της κατάστασης και του χρόνου - να μπορέσουμε να μιλήσουμε αναλυτικά για όλα τα ζητήματα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Σαχινίδης, Ειδικός Αγορητής του Λαϊκού Συνδέσμου-Χρυσή Αυγή.

Επαναλαμβάνω ότι κλήθηκαν οι φορείς οι οποίοι αναγνώστηκαν την ώρα που προτάθηκαν με βάση την πρόταση του κ. Κουτσούκου για οικονομία.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου-Χρυσή Αυγή):** Ευχαριστώ κυρία Πρόεδρε.

Κυρία Πρόεδρε, έχω να καταγγείλω ότι εδώ ισχύουν πράγματι δύο μέτρα και δύο σταθμά, στην Επιτροπή. Όταν τοποθετήθηκε ο Αντιπρόεδρος Κυβέρνησης, ζήτησα το λόγο για να του κάνω κάποιες ερωτήσεις, δεν μου δόθηκε, με την προϋπόθεση ότι θα ήταν εδώ παρών για να απαντήσει στην τοποθέτησή μου ο κ. Αντιπρόεδρος, αποχώρησε και μετά δώσατε το λόγο σε άλλους τρεις βουλευτές για να κάνουν ερωτήσεις σε άλλους Υπουργούς. Αυτό είναι απαράδεκτο. Δεν μπορεί, κατά την κρίση σας, να δίνετε το λόγο σε όποιο Βουλευτή θέλετε. Παραβιάζεται ο κανονισμός.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Δε γνώριζα ότι θα αποχωρήσει. Συνεχίστε.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή)**: Δεν γνωρίζατε ότι θα αποχωρήσει, αλλά αφού δε δώσατε το λόγο σε εμένα, γιατί τον δώσατε στην κυρία Μπακογιάννη, στον κ. Δήμα, ενώ δεν ήταν η σειρά τους και έκαναν ερωτήσεις στους κυρίους Υπουργούς και δεν μπόρεσα να κάνω εγώ και τώρα θα πρέπει να περιμένω να διαβάσει τα πρακτικά και άν θα απαντήσει ο κύριος Αντιπρόεδρος ή να τον ξαναπροκαλέσω να μου απαντήσει στην Ολομέλεια.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Στις 5:00 η ώρα θα είναι εδώ και θα σας δώσω το λόγο, κ. Σαχινίδη.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή)**: Θα είναι εδώ, θα μιλήσει και θα ξαναφύγει. Ξέρουμε την τακτική, κυρία Πρόεδρε. Τέλος πάντων.

Άκουσα προηγουμένως από τους προλαλήσαντες και των τριών κομμάτων αναφορά σχετικά με στρατηγικούς κακοπληρωτές. Μάλλον, δεν έχουν μάθει ότι «στο σπίτι του κρεμασμένου δεν μιλάνε για σχοινί». Δεν μπορούν να μιλάνε για κακοπληρωτές και τα τρία κόμματα, και ο ΣΥ.ΡΙΖ.Α., γιατί του έχουν χαριστεί δάνεια και η Ν.Δ. και το ΠΑ.ΣΟ.Κ., αυτοί που έφτασαν τη χώρα σ' αυτή την κατάσταση. Σήμερα, δυστυχώς, επιβεβαιώνεται κατά το ήμισυ, περιμένουμε άλλο ένα σχέδιο νόμου ή μια τροπολογία η οποία θα αφορά τις 120 δόσεις και η οποία επιβεβαιώνει ότι πράγματι θα έχουμε τελικά τετραπλές εκλογές τον Μάιο. Περιμέναμε τη ρύθμιση για τους αγρότες, διότι αφορά την πλειοψηφία του αγροτικού πληθυσμού, περιμέναμε τα κόκκινα δάνεια και περιμένουμε και τις 120 δόσεις. Εάν έρθουν μέσα στην άλλη εβδομάδα, προφανώς πάμε για το τετραπλές εκλογές τον Μάιο.

Τοποθετήθηκε ο κύριος Αντιπρόεδρος αναφερόμενος στα επιχειρηματικά πάρκα. Εγώ, επειδή δεν είμαι τόσα χρόνια, όπως αναφέρθηκε ο κύριος Αντιπρόεδρος Βουλευτής και επειδή θέλω να μάθω, γι' αυτό και ήθελα να του κάνω ερωτήσεις - δεν ξέρω εάν θα μπορέσει να απαντήσει ο κ. Πιτσιόρλας - σχετικά με τα επιχειρηματικά πάρκα. Απ' ό,τι κατάλαβα, αφορά το χωροταξικό. Θέλω μια απάντηση, κύριε Υπουργέ, για ποιο λόγο η μοναδική Περιφέρεια που έχει πάρει αποφάσεις σχετικά μ’ αυτό το θέμα ήταν η Περιφέρεια Κεντρικής Μακεδονίας, ο κ. Τζιτζικώστας, που μάλιστα εκπροσωπείται από τη λεγόμενη δεξιά της Ν.Δ. Στο σύνολο, ο συγκεκριμένος αναπτυξιακός νόμος με τα επιχειρηματικά πάρκα, αφορά τη μετεγκατάσταση επιχειρήσεων. Επειδή έχω τα πρακτικά της Περιφέρειας που αριθμούν αρκετές χιλιάδες σελίδες, το συμπέρασμα που έβγαλα, απ’ όσες μπόρεσα να μελετήσω, διαβάζοντας κάποιες υπογεγραμμένες παραγράφους οι οποίες ήταν και οι πιο βασικές, αφορά την εγκατάσταση των επιχειρήσεων.

Εγώ θα αναφερθώ στο κομμάτι της Πέλλας από όπου κατάγομαι. Αυτός ο νόμος στην Πέλλα θα έχει επιπτώσεις σε 5000 επιχειρήσεις και θέσεις εργασίας. Θα είναι υποχρεωτική, κατ' ουσίαν, η μετεγκατάσταση, γιατί όποιος δεν κάνει τη μετεγκατάσταση στα επιχειρηματικά πάρκα δε θα έχει πρόσβαση σε χρηματοδοτούμενα προγράμματα. Τα χρηματοδοτικά εργαλεία, που ανέφερε ο κύριος Αντιπρόεδρος, θα είναι μοχλός πίεσης για την υποχρεωτική μετεγκατάσταση αυτών των επιχειρήσεων και μάλιστα, στα πρακτικά που σας αναφέρω της Περιφέρειας της Κεντρικής Μακεδονίας, αναφέρεται ότι πλυντήρια αυτοκίνητων ή εργαστήρια παρασκευής δε θα μπορούν να είναι σε κατοικημένες περιοχές, αλλά θα πρέπει να πάνε στα επιχειρηματικά πάρκα. Ρωτάω, λοιπόν, εγώ, έχετε υπόψη σας πόσες από τις επιχειρήσεις που λειτουργούν στην Κεντρική Μακεδονία, η οποία είναι η πρώτη Περιφέρεια, επαναλαμβάνω, που έχει πάρει αυτή την απόφαση, δεν θα μπορέσουν να μετεγκατασταθούν;

Θα σας φέρω ένα απλό παράδειγμα, χωρίς να αναφέρω την εταιρεία για να μη θεωρηθεί ότι κάνουμε διαφήμιση, στην περιοχή της Σκύδρας, όπου δραστηριοποιείται ένα μεγάλο κομμάτι των κονσερβοποιίων. Υπάρχει εργοστάσιο το οποίο θεωρείται από τα καλά εργοστάσια, γιατί πληρώνει στην ώρα τους παραγωγούς, αλλά και τους εργαζόμενους, το οποίο, ενώ είχε κάνει μια επένδυση πριν απ' αυτόν τον νόμο αγοράζοντας μια έκταση δίπλα στο ήδη υπάρχον εργοστάσιο, έχει σταματήσει, διότι, όταν χαρακτηριστεί πού θα γίνουν τα επιχειρηματικά πάρκα, δε θα έχει τη δυνατότητα πρόσβασης σε επιδοτήσεις, εάν δεν κάνει τη μετεγκατάσταση. Αυτό σημαίνει ότι είναι ένας μοχλός πίεσης για να κλείσουν επιχειρήσεις. Αυτό, μόνο αναπτυξιακός νόμος δε μπορεί να θεωρηθεί, κύριε Υπουργέ, και θα ήθελα μια απάντηση από εσάς τον ίδιο είτε στην Επιτροπή είτε στην Ολομέλεια, γιατί τα πρακτικά τα έχω και θα τα φέρω να τα καταθέσω στην Ολομέλεια, είναι χιλιάδες σελίδες και μέσα τα αναφέρει όλα αυτά που σας λέω, αναλυτικά. Δεν είναι αναπτυξιακός νόμος αυτός.

Μάλιστα, εδώ υπάρχει το εξής παράλογο και οξύμωρο, εξαιρούνται κάποιες επιχειρήσεις από τη Θεσσαλονίκη σχετικά με την μετεγκατάσταση, μια εξ αυτών είναι τα Ελληνικά Πετρέλαια, όπου πρόσφατα υπήρξε ένα πόρισμα, θα έλεγα, σχετικά με τη δυσωδία που υπάρχει στην περιοχή της Δυτικής Θεσσαλονίκης. Ο περισσότερος κόσμος είχε την εντύπωση ότι αυτή η δυσωδία προέρχεται από τον βιολογικό καθαρισμό ή από τα βυρσοδεψεία. Τελικά αποφάνθηκαν πραγματογνώμονες ότι αυτή η μυρωδιά, η οποία είναι πολύ άσχημη, προέρχεται από τα ΕΛ.ΠΕ.. Για ποιο λόγο δεν υποχρεώνονται τα ΕΛ.ΠΕ. για μετεγκατάσταση και θα παραμείνουν στον ίδιο χώρο, όπως και κάποιες άλλες επιχειρήσεις;

Αναφέρθηκε ο κ. Αντιπρόεδρος σχετικά με ένα εργαλείο χρηματοδότησης των αγροτών, τα καλλιεργητικά δάνεια. Μάλλον δεν έχετε μάθει και μάλλον δεν έχετε διδαχθεί τίποτα απολύτως. Η Αγροτική Τράπεζα θα έπρεπε να επανασυσταθεί, διότι με τον τρόπο που λειτουργούσε ήταν όχι απλά ένα χρηματοδοτικό εργαλείο, ήταν το μέσο επιβίωσης των αγροτών και των κτηνοτρόφων. Μπορούσαν και παίρνανε τα καλλιεργητικά δάνεια, που ανέφερε ο κ. Αντιπρόεδρος, με τα οποία νοίκιαζαν τα αγροτεμάχια που ήθελαν να καλλιεργήσουν, προμηθεύονταν το πετρέλαιο που χρειαζόντουσαν για να καλλιεργήσουν, προμηθεύονταν τους σπόρους, τα φυτά και τα λιπάσματα.

Με αυτά τα χρήματα, με τα λεγόμενα δάνεια, πλήρωναν και τα ημερομίσθια των εργατών. Όλα αυτά, μαζί με τα νερά των χωραφιών και το ρεύμα, πληρωνόντουσαν μέσω τραπέζης. Όλες οι παραγωγές, είναι πάρα πολύ απλό, για να μην υπάρξει και μαύρο χρήμα, για να μην υπάρξει άλλη φορά η μη πληρωμή δανείων, θα μπορούσατε να τα περνάτε όλα μέσω τραπέζης. Κάθε καλλιεργητής είτε αγρότης είτε κτηνοτρόφος, όταν τελείωνε η καλλιεργητική σεζόν, πληρωνόταν μέσα από την Αγροτική Τράπεζα. Η Αγροτική Τράπεζα παρακρατούσε είτε ολόκληρο το ποσόν, είτε ένα μέρος του ποσού και συνέχιζε να δανείζει τον αγρότη ούτως ώστε να μπορεί να τον δανείσει και να προχωρά.

Το να έχει απλά ένα καλλιεργητικό δάνειο από μια τράπεζα, η οποία δεν ξέρουμε και από ποιον θα ελέγχεται, διότι αν άκουσα καλά, αν είναι η Ευρωπαϊκή Τράπεζα Ανασυγκρότησης και Ανάπτυξης, το 2015, ένα από τα πρώτα νομοσχέδια που έφερε η Κυβέρνησή σας, ήταν αυτή η Τράπεζα να μην δίνει λογαριασμό σε κανέναν και μάλιστα να εξαιρείται από οποιονδήποτε έλεγχο, να μην μπορεί κανένας να κινηθεί νομικά εναντίον της και να μην πληρώνει τίποτα. Μάλιστα, τους παραχωρήσατε και δωρεάν κτίρια, δεν πληρώνουν ρεύμα, δεν πληρώνουν τίποτα. Εάν είναι αυτή η Τράπεζα μόνο Τράπεζα ανάπτυξης δεν είναι.

Συνεχίζω σχετικά με τους αγρότες. Η ρύθμιση των χρεών που ανέφερε ο κ. Αντιπρόεδρος δεν είναι το ζητούμενο. Η Ρύθμιση των χρεών από πλευράς αγροτών και κτηνοτρόφων, τους μόνο που εξυπηρετεί, κύριε Υπουργέ, είναι οι τραπεζίτες και οι τοκογλύφοι, κανένας άλλος. Από τι μπορεί να εξυπηρετηθεί ο αγρότης; Εάν θέλετε να βοηθήσετε τον πρωτογενή τομέα παραγωγής, ο μόνος τρόπος είναι η μείωση φόρων, η επαναφορά του αφορολόγητου πετρελαίου για αγροτικές εργασίες, η μείωση του ΦΠΑ σε αγροτοεφόδια, η μείωση των ασφαλιστικών εισφορών των αγροτών, η προώθηση των παραγόμενων προϊόντων στην Ε.Ε. και διεθνώς, η επιδότηση μικρών κάθετων μονάδων παραγωγής αγροτικών προϊόντων, η εξόφληση των αγροτικών τιμολογίων εντός 15νθημέρου και τέλος, η διαγραφή όλων των αγροτικών και κτηνοτροφικών δανείων. Αυτό είναι δίκαιο και πρέπει να το κάνετε πράξη. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του ΚΚΕ):** Κυρία Πρόεδρε, θα ήθελα να ξεκινήσω με την τροπολογία για τα κόκκινα δάνεια. Βεβαίως, το απόγευμα στην αντίστοιχη συνεδρίαση της Επιτροπής θα αναφερθούμε αναλυτικά. Θα ήθελα, όμως, τώρα να σταθώ στους βασικούς άξονες που χαρακτηρίζουν αυτή την τροπολογία. Κατ’ αρχήν, ποιος είναι ο στόχος αυτής της τροπολογίας που έρχεται τώρα με αυτή την μορφή σε αυτό το νομοσχέδιο; Κατά την γνώμη μας, πρώτα απ’ όλα, θέλει να λύσει ένα βασικό ζήτημα, δηλαδή τη σταθερότητα του χρηματοπιστωτικού συστήματος και βεβαίως, μέσα απ’ αυτό τη ρευστότητα των τραπεζών. Να απαλλάξει τις τράπεζες από ένα μεγάλο μέρος των κόκκινων δανείων.

Γιατί είναι αυτά βασικά και έρχεται να τα λύσει η συγκεκριμένη τροπολογία; Γιατί πάνω από όλα πρέπει να βρεθεί ζεστό χρήμα για να χρηματοδοτηθούν οι βιώσιμες, όπως λέτε, επιχειρήσεις και οι επιχειρηματικοί όμιλοι. Αυτό το πρόβλημα υπάρχει και αυτό με τη τροπολογία θέλετε να λύσετε.

Το δεύτερο που θέλω να επισημάνω είναι το εξής, το παραδέχτηκε άλλωστε και ο Αντιπρόεδρος της Κυβέρνησης. Εδώ έχουμε ένα συμβιβασμό κυβέρνησης θεσμών και τραπεζιτών. Όμως αυτός ο συμβιβασμός που κατά τον κύριο Αντιπρόεδρο δεν είναι κακός, έρχεται να αποδείξει ένα αυτονόητο πράγμα, ότι η ενισχυμένη εποπτεία είναι εδώ, ζει και βασιλεύει και έρχεται εσπευσμένα με την μορφή της τροπολογίας στο σημερινό νομοσχέδιο που συζητάμε, γιατί; Γιατί πάνω από όλα πρέπει να εκταμιευτεί η δόση μπροστά στο Eurogroup του 1 δις ευρώ που εκκρεμεί.

Το τρίτο που θέλω να σημειώσω είναι ότι η κυβέρνηση και εδώ σύμφωνα με τα λεγόμενα του Αντιπροέδρου της Κυβέρνησης, σε αυτό το συμβιβασμό, σε αυτό τον διάλογο με Θεσμούς και τραπεζίτες εκπροσωπούσε δήθεν τους δανειολήπτες. Όμως, εδώ υπάρχει ένα ζήτημα - «σκληρός διάλογος», δεν είναι η πρώτη φορά που το ακούμε κ.λπ. - αντί να βελτιώσετε τις ελάχιστες προϋποθέσεις που υπήρχαν στο προηγούμενο νόμο προστασίας της λαϊκής κατοικίας, εσείς, με αυτή τη τροπολογία, χειροτερεύτε αυτές τις προϋποθέσεις.

Τέταρτο ζήτημα, που ήθελα να πω ως βασικό άξονα αυτής της τροπολογίας, καθιερώνετε την κρατική επιδότηση προς τις τράπεζες. Βεβαίως, εσείς προκλητικά το παρουσιάζετε ότι πρόκειται για ένα φιλολαϊκό μάλιστα μέτρο, όμως, στην ουσία, με έμμεσο τρόπο χρηματοδοτείτε τις τράπεζες για να απαλλαγούν από τα κόκκινα δάνεια. Άρα, οι πλειστηριασμοί και οι κατασχέσεις θα αποτελούν τη βασική πλευρά της κανονικότητας που ευαγγελίζεστε το τελευταίο διάστημα, μετά τη τυπική λήξη των μνημονίων.

Κύριε Υπουργέ, το κόμμα μας, το ΚΚΕ, έχει καταθέσει και αυτό τροπολογία που περιλαμβάνει μέτρα για την ανακούφιση της λαϊκής οικογένειας από την υπερχρέωση, όμως, σε μία διαφορετική κατεύθυνση και λογική από αυτή της κυβέρνησης. Ποια είναι η δική μας λογική; Βασικά, είναι να μετατεθεί το βάρος της κρίσης στους τραπεζικούς ομίλους, προβλέποντας την δραστική μείωση των χρεών των λαϊκών νοικοκυριών προς τις τράπεζες και καλούμε και τα άλλα κόμματα να την ψηφίσουν.

Το δεύτερο ζήτημα που θέλω να αναφέρω είναι το εξής. Αυτό προσέξτε το, κύριε Υπουργέ, είναι μια δεύτερη τροπολογία που έχουμε καταθέσει. Ζητούμε να τη μελετήσετε σε συνεργασία και με την Υπουργό Πολιτισμού. Είναι μία πρόταση που παίρνει υπόψιν της τη θέση και πρόταση του επιμελητηρίου εικαστικών τεχνών και ζητάμε να την κάνετε δεκτή. Αφορά την τροποποίηση του ν.4412/2016 για το εικαστικό έργο, το οποίο αποτελεί πνευματικό δημιούργημα. Το εικαστικό έργο είναι αποτέλεσμα δημιουργικής προσπάθειας ενός φυσικού προσώπου, του καλλιτέχνη δηλαδή, το οποίο αποδίδεται στη συγκεκριμένη ορατή μορφή προκειμένου να καταστεί αντιληπτό από το κοινό. Δεν είναι προϊόν, αλλά ένα αντικείμενο που ενσωματώνει νόημα, αφού γεννιέται μέσα από την προσωπικότητα του καλλιτέχνη-δημιουργού. Η πώληση των έργων του και η καλλιτεχνική δράση του δεν συνιστούν εμπορική πράξη και κατ’ επέκταση η ανάθεση από το δημόσιο της δημιουργίας και τοποθέτησης εικαστικών έργων, δεν πρέπει να αντιμετωπίζεται με τους κανόνες που αντιμετωπίζονται οι διάφορες μορφές εμπορικής ή επιχειρηματικής δραστηριότητας.

Επίσης, τα καλλιτεχνικά εικαστικά έργα δεν συνιστούν προμήθειες και η απόκτηση και δημιουργία τους δεν μπορούν να εντάσσονται στις διαδικασίες διαπραγμάτευσης, στις μειοδοτικές δηλαδή διαδικασίες. Για αυτούς τους λόγους, με την τροπολογία αυτή, ζητάμε να εξαιρεθούν ρητά οι καλλιτεχνικές εικαστικές υπηρεσίες, καθώς και η ανάθεση από το δημόσιο της δημιουργίας και τοποθέτησης εικαστικών έργων ή η απόκτησή τους, η αγορά τους δηλαδή, με βάση τις ρυθμίσεις του Ν. 4412 του 2016, ως απολύτως ασύμβατες με την εικαστική δημιουργία, η ανάπτυξη και προαγωγή της οποίας συνιστά υποχρέωση του Κράτους. Ζητάμε δηλαδή να απαλειφθούν όλες οι αναφορές σε καλλιτεχνικά έργα, καλλιτεχνικές εκδηλώσεις και δημιουργίες, που εμπεριέχονται σε αυτό το νόμο, τον Ν. 4412.

Έρχομαι τώρα στο νομοσχέδιο. Συνολικά, από την μέχρι τώρα συζήτηση, στην Επιτροπή, τις απόψεις που ακούσαμε και κατά την ακρόαση των φορέων, αλλά και την τοποθέτηση του Υπουργού, έχει, κατά τη γνώμη μας, επιβεβαιωθεί η άποψη του κόμματός μας, πως πρόκειται για ένα νομοσχέδιο που έρχεται να υλοποιήσει τις απαιτήσεις των βιομηχάνων και άλλων επιχειρηματιών, για μια σειρά ζητήματα που θέτουν οι ίδιοι, όλο το τελευταίο χρονικό διάστημα. Μέτρα που στόχο έχουν την επιτάχυνση του επιχειρηματικού και επενδυτικού περιβάλλοντος. Βεβαίως, η κυβέρνηση υποστηρίζει πως η καπιταλιστική ανάπτυξη της οικονομίας, που η ίδια προσπαθεί να πετύχει, θα έχουν όφελος όλοι, εκμεταλλευτές και εκμεταλλευόμενοι, θα είναι δίκαιη και θα μοιράζει τα οφέλη σε ολόκληρη την κοινωνία. Μια ανάπτυξη η οποία, τάχα, θα είναι διαφορετική από ότι έχει ζήσει μέχρι τώρα ο λαός, επειδή θα βασίζεται στην αλλαγή του παραγωγικού μοντέλου της χώρας. Αυτοί οι ισχυρισμοί βεβαίως, δεν έχουν καμία σχέση με την πραγματικότητα. Ο λαός μας τώρα έχει πείρα. Το κριτήριο των επιχειρηματικών ομίλων είναι η εξασφάλιση του μέγιστου ποσοστού κέρδους και αυτό το κριτήριο, όχι μόνο δεν συμβαδίζει με τις εργατικές λαϊκές ανάγκες, αλλά βρίσκεται σε αντιδιαμετρική κατεύθυνση με αυτές, ακόμη και στους κλάδους στους οποίους το κεφάλαιο το ίδιο, ρίχνει βάρος. Γι' αυτό, η κυβέρνηση, από τη μια προσπαθεί να πείσει το λαό να συμβιβαστεί με την φτώχεια, με τα μπαλώματα και τα προσωρινά προγράμματα για τη διαχείριση των πιο ακραίων μορφών της και από την άλλη, επιχειρεί να του πουλήσει την κάλπικη ελπίδα ότι όλο και κάτι θα περισσέψει για αυτόν, από την ανάκαμψη των κερδών του κεφαλαίου. Συνεχίζει τέσσερα χρόνια τώρα, να μπουκώνει εδώ και τώρα τους επιχειρηματικούς ομίλους με νέα κεφάλαια, νέες φοροαπαλλαγές και κάθε είδους κίνητρα. Αυτό κάνει και με το νομοσχέδιο που συζητάμε. Και με την ενσωμάτωση της Οδηγίας της Ε.Ε. που προστατεύει το εμπορικό και βιομηχανικό απόρρητο, τις επιχειρηματικές πληροφορίες, ευνοεί την ενοποίηση της εσωτερικής αγοράς της Ε.Ε. στην έρευνα και καινοτομία, ζητήματα, που βεβαίως έχει ανάγκη το κεφάλαιο, ιδιαίτερα σε μια περίοδο όξυνσης του ανταγωνισμού.

Η προστασία του απόρρητου της βιομηχανικής ιδιοκτησίας μπορεί να υπηρετεί την κερδοφορία των ομίλων, όμως, την ίδια ώρα, εμποδίζει να αξιοποιηθούν προς όφελος των αναγκών της κοινωνίας, οι μεγάλες δυνατότητες που γεννά η δουλειά των εργαζόμενων, δυνατότητες τις οποίες διευρύνει η ανάπτυξη των επιστημών και της τεχνολογίας.

Σε μια σειρά άρθρα, η κυβέρνηση συνεχίζει να κάνει αυτό που πλέον ξέρει να κάνει καλά, συνεχίζοντας τις διευκολύνσεις και τα δωράκια προς το μεγάλο κεφάλαιο. Κάνει ακόμα πιο φιλικό τον αναπτυξιακό νόμο για τους επενδυτές, δίνει κίνητρα για την ανάπτυξη επιχειρηματικών πάρκων, απογειώνεται προνόμια για τις επιχειρήσεις logistics, διευρύνει μια σειρά φορολογικά κίνητρα και επιδοτήσεις, τακτοποιεί θέματα παλαιότερων επενδυτικών νόμων, απλοποιεί διοικητικές διαδικασίες και ελέγχους, ανοίγει νέους δρόμους μέσα από τη δυνατότητα ίδρυσης ενδιάμεσων χρηματοδοτικών οργανισμών, με χρηματοδότηση και από το Πρόγραμμα Δημοσίων Επενδύσεων και από ιδιώτες για να αντιμετωπίσει τη δυσκολία χρηματοδότησης των επενδυτικών του σχεδίων από τις Τράπεζες, λόγω βεβαίως της έλλειψης ρευστότητας που προανέφερα. Ακούσαμε άλλωστε και σήμερα τον Αντιπρόεδρο της Κυβέρνησης για τον σχεδιασμό μιας σειράς τέτοιων χρηματοδοτικών εργαλείων.

Εμείς, δεν θέλουμε να αδικήσουμε την Κυβέρνηση, να μηδενίσουμε τις προσπάθειες που κάνει για την ενίσχυση του κεφαλαίου, για τη δημιουργία μιας σειράς χρηματοδοτικών εργαλείων προσανατολισμένων σε επενδύσεις, όπως είναι η δημιουργία ειδικών ταμείων που χρηματοδοτούν επενδύσεις. Απεναντίας, σας λέμε ότι ακολουθείτε μια συνεπή πολιτική στην κατεύθυνση ενίσχυσης της κερδοφορίας του κεφαλαίου και οι διευκολύνσεις σας, δεν θα έχουν τελειωμό. Και σε καμία περίπτωση, δεν πρόκειται να είναι οι τελευταίες. Θα συνεχιστούν ανάλογα με τις ανάγκες του κεφαλαίου.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Σας ευχαριστώ πολύ, κυρία Πρόεδρε.

Κυρίες και κύριοι Βουλευτές, το σχέδιο νόμου που κατατέθηκε χθες αργά από την Κυβέρνηση και συγκεκριμένα από το Υπουργείο Οικονομίας και Ανάπτυξης, δεν αποτελεί απλά μια τροπολογία του μέχρι πρότινος ισχύοντος νόμου Κατσέλη, αλλά είναι ένα νέο, διευρυμένο και οριζόντιο πλαίσιο για την προστασία της λαϊκής πρώτης κατοικίας των νοικοκυριών με χαμηλά εισοδήματα που αντιμετωπίζουν δυσκολίες, όπως αντιλαμβανόμαστε όλοι, για την αποπληρωμή των πάσης φύσεως πλέον δανείων τους, δηλαδή, μπαίνουν στην ρύθμιση τόσο στεγαστικά δάνεια όσο και τα επιχειρηματικά, καταναλωτικά και κάθε άλλου είδους δάνεια προς τις τράπεζες, το Ταμείο Παρακαταθηκών και Δανείων, καθώς και στους εκδοχείς των εταιρειών που είναι σήμερα οι εταιρείες διαχείρισης απαιτήσεων.

Καταρχήν, θα ήθελα να πω εδώ ότι το νέο νομικό πλαίσιο αφορά την προστασία της πρώτης κατοικίας όλων των Ελλήνων είτε αυτοί είναι φυσικά πρόσωπα, δηλαδή, οι μισθωτοί και οι συνταξιούχοι είτε είναι οι ελεύθεροι επαγγελματίες και οι έμποροι. Όπως είπα και προηγουμένως, η ρύθμιση αφορά τόσο τα στεγαστικά δάνεια όσο και τα επιχειρηματικά δάνεια που έχουν υποθήκη την πρώτη κατοικία. Επομένως, δεν υπάρχουν αυθαίρετες διακρίσεις μεταξύ των οφειλετών, όπως ίσχυε με τον παλιό νόμο Κατσέλη, όπου με σαφή νομικά κριτήρια επιλέγονταν από τα δικαστήρια ποιος αξίζει να σώσει το σπίτι του ανάλογα με το επάγγελμα που ασκούσε, για να ζήσει την οικογένειά του. Εγκαταλείπεται, λοιπόν, το κριτήριο της μη ύπαρξης πτωχευτικής ικανότητας στο πρόσωπο του αιτούντος για την διάσωση της κύριας κατοικίας του και υπάρχει πλήρης άρση των ανισοτήτων του νόμου Κατσέλη, ως προς το σημείο αυτό.

Τα κριτήρια για την ένταξη στις ρυθμίσεις του καινούργιου νόμου είναι τα εξής. Πρώτον, η αντικειμενική αξία της πρώτης κατοικίας του αιτούντος δεν πρέπει να ξεπερνά τα 175.000 €, όταν πρόκειται για τα επιχειρηματικά δάνεια και τα 250.000 € όταν πρόκειται για τα στεγαστικά και τα πάσης φύσεως δάνεια. Το δεύτερο κριτήριο είναι εισοδηματικό. Επομένως, θα πρέπει ο μεμονωμένος αιτούντας να μην έχει περισσότερα από 12.500 ευρώ εισοδήματα, τα οποία προσαυξάνονται κατά 8.500 € για τη σύζυγο και κατά 5.000 € για κάθε προστατευόμενο μέλος της οικογένειας, δηλαδή, για κάθε παιδί μέχρι και τα τρία παιδιά. Τα κριτήρια αυτά, όπως αντιλαμβανόμαστε όλοι, μπαίνουν για να διασφαλίσουν ότι δεν θα καταχραστούν το εν λόγω νομικό πλαίσιο οι έχοντες και οι κατέχοντες.

Το τρίτο κριτήριο, είναι το υπόλοιπο του δανείου να μην υπερβαίνει τα 130.000 € για κάθε πιστωτή και κάθε τράπεζα. Το καινούργιο στοιχείο που μπαίνει στο νομοσχέδιο αυτό που δεν υπήρχε σε κανένα από τα προηγούμενα πλαίσια προστασίας της πρώτης κατοικίας, είναι ότι θα πρέπει οι καταθέσεις του κάθε νοικοκυριού ή η αξία των τιμαλφών και άλλων κινητών να μην ξεπερνά τα 15.000 €. Η απαίτηση αυτή υπάρχει, όπως αντιλαμβανόμαστε, για να μειωθεί ο ηθικός κίνδυνος, δηλαδή, να υπάρξει ένα ευρύ κύμα νέων στρατηγικών κακοπληρωτών που ενώ είχαν την οικονομική δυνατότητα να αποπληρώσουν το δάνειο τους, εντούτοις δεν προβαίνουν στην αποπληρωμή του δανείου τους που έχουν πάρει για την προστασία της πρώτης κατοικίας.

Θα ήθελα να πω εδώ ότι η διαδικασία ρύθμισης των οφειλών του αιτούντα για την διάσωση της πρώτης κατοικίας του, γίνεται πλέον με απλό γρήγορο και οικονομικό τρόπο μέσω της γνωστής μας από τον εξωδικαστικό συμβιβασμό πλατφόρμας της Ειδικής Γραμματείας Διαχείρισης των Ιδιωτικών Χρεών και νομίζω ότι αυτό είναι πανάκεια για κάθε οφειλέτη, που ενώ δεν είχε να εξασφαλίσει τα προς το ζην, ξόδευε από το υστέρημά του μέχρι σήμερα και ταλαιπωρούνταν ψυχικά και οικονομικά για χρόνια ολόκληρα στα δικαστήρια, προκειμένου να ρυθμίσει τα χρέη του με τις τράπεζες.

Να πω δε ότι ο νέος νόμος δεν καταργεί τη δυνατότητα να προσφύγει κάποιος στο δικαστήριο, αντιθέτως εξορθολογίζει τη δυνατότητα και τη λειτουργία των δικαστηρίων, λειτουργώντας ουσιαστικά ως δικλίδα ασφαλείας απέναντι σε κάθε τυχόν πιστωτή, που καταχρηστικά και κακόπιστα θα αρνηθεί να ρυθμίσει τις οφειλές κάθε δικαιούμενου προς τούτο, απειλώντας τον με τον πλειστηριασμό της κύριας κατοικίας του.

Έτσι, εάν η ηλεκτρονική αίτηση δεν τελεσφορήσει για οποιοδήποτε λόγο είτε θεωρηθεί ότι δεν υπάρχουν οι προϋποθέσεις είτε, εν πάση περιπτώσει, απορριφθεί από την τράπεζα οποιοδήποτε πλαίσιο ρύθμισης, τότε ο οφειλέτης μπορεί να προσφύγει στο Ειρηνοδικείο της κύριας κατοικίας του, οπότε και θα κριθεί η νομιμότητα της ρύθμισής του και εν πάση περιπτώσει θα υπαχθεί στις ρυθμίσεις από το Ειρηνοδικείο της έδρας της πρώτης κατοικίας.

Να πω ότι η βασική αρχή που διέπει τον εν λόγω νόμο, συνίσταται στο να μην πάρει κανείς τραπεζίτης τίποτα περισσότερο από όσα δικαιούται, λαμβανομένης πάντα υπόψη της υποβαθμισμένης, πλέον, αξίας της εμπορικής αξίας των ακινήτων σε όλη τη χώρα. Έτσι, μέτρο της προτεινόμενης ρύθμισης είναι η εμπορική αξία της κύριας κατοικίας της ακίνητης περιουσίας του δικαιούμενου την προστασία της κατοικίας αυτής. Όποιος ενταχθεί στη ρύθμιση θα καταβάλει το 120% της εμπορικής αξίας της πρώτης κατοικίας, μπαίνοντας σε ισόποσες δόσεις, οι οποίες μπορούν να εκτείνονται σε χρονικό διάστημα μέχρι τα 25 έτη με επιτόκιο ίσο με το euribor τριμήνου, το οποίο μπορεί να προσαυξηθεί κατά 2%.

Να πω ότι είναι ένα πλαίσιο που έχει, θα το επαναλάβω αυτό, διττό χαρακτήρα. Αφενός μεν να προστατεύσει την πρώτη λαϊκή κατοικία των ανθρώπων με χαμηλά εισοδήματα και κατά δεύτερον λόγο, και αυτό νομίζω ότι είναι πάρα πολύ σημαντικό, να μην αποτελεί ασπίδα προστασίας το καινούργιο νομικό πλαίσιο για τους στρατηγικούς κακοπληρωτές.

Θέλω να επισημάνω ότι, προφανώς, οι ελληνικές τράπεζες είναι ιδιαίτερα ασφαλείς και ότι δεν υπάρχει κανένα ζήτημα ανακεφαλαιοποίησής τους, έχουν μάλιστα περάσει πρόσφατα τα stress tests. Ωστόσο, τα προβλήματα πρέπει να λύνονται στην ώρα τους, γιατί αν δεν λύνονται, προκύπτουν νέα. Τώρα νομίζω ότι είναι η σωστή ώρα, μετά την έξοδό μας από τα μνημόνια να δώσουμε, καταρχήν, μια ανάσα και μια προοπτική στην ασφάλεια που χρειάζονται οι ίδιες οι τράπεζες και κατά δεύτερον και οι καταθέτες των τραπεζών αυτών.

Θα κλείσω με αυτή την επονείδιστη ιστορία των κόκκινων δανείων που αφήνει σε εκκρεμότητα και όσους συμπολίτες μας έχουν πληγεί από την κρίση και επιδιώκουν τώρα την οριστική λύση του προβλήματός τους, αλλά και τις ίδιες τις τράπεζες, οι οποίες για να επιτελέσουν τον καταστατικό τους ρόλο και αυτό που απαιτούμε όλοι για να προβούν στη χρηματοδότηση της πραγματικής οικονομίας, θα πρέπει να απαλλάξουν τα χαρτοφυλάκιά τους από τα κόκκινα δάνεια.

Κύρια Πρόεδρε, επειδή έχει κατατεθεί η τροπολογία και δεν ξέρω αν θα παρίσταμαι εδώ για να μιλήσω το απόγευμα, θα ήθελα σας παρακαλώ την ανοχή σας στο χρόνο ομιλίας μου. Αναφέρομαι στην τροπολογία στην οποία αναφέρθηκαν και άλλοι συνάδελφοι και που επιβεβαίωσε και ο κ. Υπουργός ότι κατατέθηκε και αφορά τις ευθύνες των απλών μελών των αστικών εταιριών.

Να σας πω καταρχήν, ότι σήμερα, βάσει των υφιστάμενων ρυθμίσεων, ισχύει το εξής φαινόμενο: Στις αστικές εταιρείες με ιδιαίτερα μεγάλο αριθμό μελών, η μεγάλη πλειοψηφία των οποίων δεν έχει οποιαδήποτε συμμετοχή σε πράξεις διοίκησης και διαχείρισης της εταιρείας, τα μέλη αυτών των εταιρειών να ευθύνονται αντικειμενικά, αλληλέγγυα και εις ολόκληρον για παραλείψεις της διοίκησης, ενώ δεν συμμετείχαν επουδενί στις πράξεις διαχείρισης. Σε αυτή την περίπτωση, όπως αντιλαμβανόμαστε όλοι, η θέσπιση συστήματος προσωπικής ευθύνης για εκείνα τα μέλη που δεν άσκησαν καθήκοντα διοίκησης και διαχείρισης, όπως ισχύει σήμερα, βαίνει πέραν του αναγκαίου μέτρου για τη διασφάλιση των δικαιωμάτων του δημοσίου. Ακριβώς, επειδή υπάρχει αυτό το φαινόμενο, η προτεινόμενη ρύθμιση ορίζει η ευθύνη των απλών εταίρων των αστικών εταιριών να ανέρχεται στο ποσό της αξίας της εταιρικής μερίδας τους, υπό την προϋπόθεση ότι απέκτησαν την εταιρική ιδιότητα και οι σχετικές υποχρεώσεις γεννήθηκαν πριν την έναρξη ισχύος του νόμου 4072/2012, δηλαδή μέχρι την 11η Απριλίου του 2012. Επιπλέον, οι εταίροι δεν πρέπει να συμμετείχαν με οποιοδήποτε τρόπο στη διοίκηση και διαχείριση της εταιρίας. Με αυτό τον τρόπο, με την προτεινόμενη ρύθμιση, αναμένεται να αμβλυνθούν οι δυσμενείς συνέπειες που έχουν προκληθεί για τους εταίρους αστικών μη κερδοσκοπικών εταιρειών που βρέθηκαν να συνευθύνονται για εταιρικά χρέη, παρά το γεγονός ότι δεν συμμετείχαν στη διοίκηση και διαχείριση της εταιρίας, ούτε επειδή είχαν κέρδος από τη συμμετοχή τους σε αυτή, ούτε πολύ περισσότερο γνώριζαν τις σχετικές συνέπειες και ευθύνες τους από την ένταξή τους στην μορφή αυτή της επιχειρηματικής δράσης, όταν αποφάσισαν να συστήσουν ή να συμμετέχουν στην εταιρεία.

Να πω μόνο μια λέξη, αν μου επιτρέπετε κυρία Πρόεδρε, για να κλείσω. Αυτή η προτεινόμενη ρύθμιση είναι σύμφωνη και με τη νομολογία του Δικαστηρίου της Ε.Ε. κατά την οποία «ένα σύστημα αντικειμενικής, αλληλέγγυας και εις ολόκληρον ευθύνης τρίτου προσώπου για απόδοση Φ.Π.Α.», ήταν το ειδικό θέμα, βαίνει πέραν του αναγκαίου ορίου για τη διασφάλιση των δικαιωμάτων του δημοσίου και αντίκειται στην αρχή της αναλογικότητας. Η απόφαση του Δικαστηρίου των Ευρωπαϊκών Κοινοτήτων είναι η C - 499 /2010.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Ουρσουζίδης.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ πολύ κυρία Πρόεδρε. Ο λόγος που ζήτησα το λόγο είναι προφανώς η τροπολογία που αφορά στην προστασία της πρώτης κατοικίας. Από το 2010 και μετά, η ζωή των Ελλήνων πολιτών άλλαξε δραματικά, υφίσταται μια οικονομική αφαίμαξη για να εκπληρώσουν υποχρεώσεις που δημιουργήθηκαν πριν το 2010. Δεν θα επεκταθώ να πω το τι έγινε πριν, απλά πρέπει να τονίσω ότι αυτό που έγινε πριν το 2010 πρέπει να το αποφύγουμε στο μέλλον για να μην αντιμετωπίσουν οι επόμενες γενιές παρόμοιες τραγικές καταστάσεις. Αφορά λοιπόν στην προστασία της λαϊκής κατοικίας, αυτής που πραγματικά πρέπει να προστατευτεί και όχι σε αυτούς που με δόλιο τρόπο προσπαθούν να εκμεταλλευτούν τον νόμο, όπως συμβαίνει σε όλους τους νόμους. Άρα, λοιπόν, μπαίνουν ασφαλιστικές δικλίδες τόσο όσο αφορά στην αντικειμενική αξία, όσο και στα εισοδήματα τα οικογενειακά και αν δεν μπορούν να ανταποκριθούν οι οικογένειες στις απαιτήσεις του δανείου συμβάλει η πολιτεία με ένα ποσό, έτσι ώστε να μην κινδυνεύσουν να βρεθούν χωρίς την ωφελούμενη προστασία του κράτους. Αναλυτικότερα θα αναφερθώ στην Ολομέλεια γι’ αυτό το ζήτημα.

Το δεύτερο ζήτημα που προκλήθηκε, είναι από τον εκπρόσωπο της Χρυσής Αυγής ο οποίος έκανε μία αναφορά σε σχέση με την μετεγκατάσταση βιομηχανιών, οι οποίες λειτουργούν σε πάρκα βιομηχανικά. Δεν μπορεί να το λέει αυτό ένας άνθρωπος που κατοικεί στη περιοχή της Κεντρικής Μακεδονίας και ειδικότερα στη Πέλλα ή στην Ημαθία, όταν η ανεξέλεγκτη λειτουργία παρόμοιων βιομηχανιών κονσερβοποιών είχαν μετατρέψει ποτάμια από πηγές ζωής σε νεκρά θάλασσα. Σε κάτι δηλαδή το οποίο ήταν πραγματικά δύσκολο και ιδιαίτερα τους θερινούς μήνες να το ανεχτεί κανείς. Η δυσοσμία η οποία προέρχονταν από την ανεξέλεγκτη διάθεση λυμάτων σε φυσικούς αποδέκτες, όπως ήταν τα ποτάμια της περιοχής, ήταν μία πραγματικότητα που μόλις από το 2015 και μετά άλλαξε με πάρα πολύ μεγάλη πίεση από την κυβέρνηση προς τις λειτουργίες στις βιομηχανίες. Απορώ λοιπόν με τη στάση αυτή, εκτός αν έτσι ερμηνεύεται γενικότερα η στάση ανθρώπων που προσβλέπουν σε οφέλη από συγκεκριμένους βιομηχάνους.

Η τρίτη παρατήρηση έχει να κάνει με μια τροπολογία που είχα την τιμή κι εγώ να την υπογράψω. Αφορά στην ελληνική βιομηχανία ζάχαρης, τη δυνατότητα που δίνεται στους ανθρώπους αυτούς, κάτω από το φάσμα της ανεργίας, να βρεθούν στο δημόσιο που βεβαίως θα καλύψουν κενά τα οποία υφίστανται, έτσι ώστε με αξιοπρεπή τρόπο να συνεχίσουν τη ζωή τους, μέχρι να βγουν στη σύνταξη. Ήταν λοιπόν μία λογική απαίτηση των εργαζομένων της ελληνικής βιομηχανίας ζάχαρης, ωφέλιμη για τη βιομηχανία ζάχαρης, γιατί θα απαλλαγεί από ένα φορτίο μισθοδοσίας, το οποίο θα διευκολύνει ενδεχομένως κάποιον επενδυτή να αναλάβει τη λειτουργία και κυρίως να σωθεί η καλλιέργεια, η οποία έθρεψε για αρκετές δεκαετίες πολλές οικογένειες στην περιοχή μου, αλλά και αλλού.

Η τελευταία παρατήρηση αφορά στη μεγάλη ανάγκη που υπάρχει, έξω από τη ρύθμιση η οποία θα ψηφιστεί ενδεχομένως από όλα τα κόμματα και αφορά στα κόκκινα δάνεια για την προστασία της α΄ κατοικίας. Στη ρύθμιση των 120 οφειλών, τη λεγόμενη δόσεων που αφορά στα ταμεία και στην εφορία είναι κάτι το οποίο περιμένει η κοινωνία. Είναι λογικό, είναι υποχρεώσεις οι οποίες δημιουργήθηκαν κάτω από ένα πολύ διαφορετικό περιβάλλον από αυτό το οποίο είχαν συνηθίσει οι πολίτες πριν το 2010, επαναλαμβάνω, άρα, λοιπόν, θα πρέπει να σταθούμε με πολύ μεγάλη προσοχή και ανεξάρτητα από το αν θα το αναγνωρίσουν κάποιοι οι οποίοι κρίνουν αυτές τις αποφάσεις και ορθώς ενδεχομένως θα πρέπει να υλοποιηθεί δεδομένου ότι υπάρχει απόλυτη ανάγκη και εν τέλει θα αποβεί και προς όφελος της ελληνικής οικονομίας, άρα, θα μπορέσει η πατρίδα μας να ανταποκριθεί στις υποχρεώσεις, χωρίς να δεσμεύσει το μέλλον των επόμενων γενιών. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗ**Σ: Κυρία Πρόεδρε, έχουμε και την απογευματινή συνεδρίαση, όπου μπορούμε να τοποθετηθούμε πιο εξειδικευμένα.

Θέλω να τοποθετηθώ σε αυτά τα πολύ σημαντικά που είπε ο Αντιπρόεδρος της Κυβέρνησης, σε σχέση με τον τρόπο που εμείς εγκρίνουμε τις επενδύσεις, ούτε «κατόπιν ενεργειών μου», ούτε μέσα από τα «κονέ» και τα τηλέφωνα των ενδιαφερομένων, ακριβώς, όπως το προσδιόρισε. Και θέλω να πω, ότι «στο σπίτι του κρεμασμένου» κάποιοι από την Αντιπολίτευση «δεν πρέπει να μιλάνε για σχοινί».

Αυτή η κυβέρνηση το 2015 παρέλαβε 6200 επενδυτικά σχέδια « παρκαρισμένα», αυτοί που ομνύουν στην ελεύθερη οικονομία, που σκίζουν χασέδες στο όνομα της ιδιωτικής οικονομίας και της επιχειρηματικότητας, εκ των πραγμάτων και με τους δύο αναπτυξιακούς νόμους, κατέστη σαφές ότι με τα «παρκαρισμένα» 6200 επενδυτικά σχέδια, τι ανέμεναν άραγε;

Το ερώτημα αυτό αποκτά ιδιαίτερη σημασία από το δεύτερο ερώτημα.

Κυρία Πρόεδρε, κύριε Υπουργέ, 25 με 30 επενδύσεις - το ξέρει πολύ καλά αυτό ο Γενικός Γραμματέας Μεγάλων Στρατηγικών Αναπτυξιακών Επενδυτικών Προτάσεων, ο κ. Λόης Λαμπριανίδης - έλαβαν - για να το ακούσει και ο Έλληνας πολίτης - το 100% της επιδότησης και της χρηματοδότησης, χωρίς να βάλουν ούτε ένα τούβλο. Γιατί άραγε; Γιατί άραγε την ίδια στιγμή που είχαμε 6.200 «παρκαρισμένα» σχέδια που ανέμεναν, τι ανέμεναν; Το τηλέφωνο; την παρέμβαση; ή κάτι άλλο;

Είχαμε 25 με 30 επενδύσεις, οι οποίες έλαβαν το 100% της επιδότησης, χωρίς να έχουν προχωρήσει ούτε ένα τούβλο, γιατί η λογική της ελεύθερης οικονομίας λέει «προχώρησες στο 20% της επένδυσης, παίρνεις το 20% της επιδότησης», έτσι δεν είναι, κύριε Πιτσιόρλα; «Προχώρησες στο 50%, παίρνεις το 50% της επιδότησης». Να πάρεις το 100% προκαταβολή από την αρχή, χωρίς να έχεις βάλει ένα τούβλο, αυτό μου θυμίζει την υποθαλάσσια αρτηρία της Θεσσαλονίκης που πήρε 65 εκατ., χωρίς να κάνει ποτέ τίποτα.

Το τρίτο ερώτημά μου είναι το εξής. Γιατί ορισμένες από αυτές τις 25-30 επιχειρήσεις που πήραν το 100% της προκαταβολής, επέστρεψαν πίσω την προκαταβολή; Μήπως αυτό συνιστά τον ορισμό της ενοχής και της ομολογίας της ενοχής; Ερωτηματικά θέτω και ελπίζω να μη χρειαστεί να πούμε και πιο συγκεκριμένα πράγματα.

Έρχομαι, επίσης, σε αυτό που περίμενε όλη η κοινωνία, όλος ο κόσμος και εγώ προσωπικά με την επίκαιρη ερώτηση που είχα κάνει στον πρώην Υπουργό, τον κ. Παπαδημητρίου, για το προτιμησιακό καθεστώς του δανειολήπτη και το μοντέλο της κυπριακής οικονομίας, δηλαδή, πόσα σου δίνει το fund, είχα καταστήσει σαφές και είχαμε καταστήσει ως συλλογικό το ΣΥΡΙΖΑ, ότι αυτό το θέμα είναι πρωτεύον και αρχή για εμάς, η προστασία της πρώτης κατοικίας.

Επίσης, το απόγευμα πρέπει να ερωτηθούν για να μην κάνουν καλαμπούρια οι τράπεζες, γιατί κάνουν καλαμπούρια οι τράπεζες, δεν μπορεί μετά από δέκα χρόνια κρίσης να μην γνωρίζουμε ποιοι είναι οι στρατηγικοί κακοπληρωτές. Ούτε, όπως ορθά είπε ο κ. Δραγασάκης, να χρησιμοποιούμε την απειλή των στρατηγικών κακοπληρωτών για να πιέσουμε αυτούς που πραγματικά έχασαν τη δουλειά τους, έχασαν το μαγαζί τους και δεν πρέπει να χάσουν και το σπίτι τους.

Επομένως, είναι πάρα πολύ σαφές ότι οι τράπεζες θα πρέπει να κωδικοποιήσουν ποιο είναι αυτό το 25%-30% των στρατηγικών κακοπληρωτών, όπως το ρεπορτάζ της έγκριτης «ΚΑΘΗΜΕΡΙΝΗΣ» έδωσε ζευγάρι γιατρών με μηνιαίο εισόδημα 8000 €, αλλά δεν πλήρωναν το στεγαστικό τους δάνειο και είναι πολύ σαφές.

Για να πω σχετικά με το «κανένα σπίτι στα χέρια τραπεζίτη», αυτή η κυβέρνηση αποδεδειγμένα έβαλε «χέρια» στις επαύλεις και στις μεζονέτες του Λυμπέρη, του Μπόμπολα και του Ψυχάρη, αυτές πλειστηριάζει και εκπλειστηριάζει η κυβέρνηση του ΣΥΡΙΖΑ. Δεν εκπλειστηριάζει πρώτες κατοικίες φτωχών, ανήμπορων, άπορων, άνεργων, αδύναμων δανειοληπτών. Κατά προτεραιότητα αυτοί και είναι δημόσια, τρείς πρώτοι μεγαλοεκδότες που ήταν στο απυρόβλητο πέρα, πάνω και έξω από κάθε έλεγχο, για να μην αρχίσουμε να λέμε για τα οικεία δεινά και κακά, δηλαδή, τα 250-500 εκατομμύρια που χρωστάνε στις τράπεζες για τον «ΚΗΡΥΚΑ ΤΩΝ ΧΑΝΙΩΝ» κ.λπ., να πούμε για τα συγκεκριμένα. Τρείς συγκεκριμένοι εκδότες που οι βίλες τους βγήκαν σε εκπλειστηριασμό και νομίζω ότι η αναφορά είναι συγκεκριμένη.

Κλείνω με το εκπληκτικό «είναι μόνο για ένα έτος». Δηλαδή, όταν νομοθετούσαμε για το αφορολόγητο ή τη μείωση των συντάξεων, την οποία τελικά καταργήσαμε, μας έλεγαν «γιατί νομοθετείτε για τα επόμενα δύο-τρία χρόνια, θα είστε κυβέρνηση;».

Τώρα που νομοθετούμε για το τρέχον έτος και μέχρι το τέλος του έτους, γιατί πρέπει να υπάρχει ένα ισοζύγιο, δεν πρέπει ο νόμος να καταστεί κίνητρο να γίνουν όλα κόκκινα τα στεγαστικά δάνεια, πρέπει να είναι τόσο-όσο, γιατί πρέπει να τιμήσουμε και τους συνεπείς δανειολήπτες, αυτούς που παρόλο ότι δεν έχουν, δίνουν τα 50 ή 100 € το μήνα, για να είναι εντάξει στις υποχρεώσεις τους απέναντι στις τράπεζες. Τους συνεπείς δανειολήπτες πρέπει να τιμήσουμε από τη μια και από την άλλη αυτούς που πραγματικά έχουν ανάγκη.

Μην ακούμε κριτική ότι είναι μόνο για ένα έτος, θα είναι για ένα έτος και για κάθε έτος, όσο αυτή η κυβέρνηση του ΣΥΡΙΖΑ, με την ψήφο και την έγκριση του Ελληνικού λαού, θα έχει τη δυνατότητα να έχει κατά προτεραιότητα τους άνεργους, τους άπορους, τους αδύναμους και τη μεσαία τάξη.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κύριος Στύλιος.

**ΓΕΩΡΓΙΟΣ ΣΤΥΛΙΟΣ:** Θέλω να θίξω ένα θέμα που αφορά την τροπολογία και είτε τώρα είτε το απόγευμα να μας απαντήσετε. Θα σας το θέσω τώρα για να προετοιμαστείτε, κύριε Υπουργέ, με διάθεση να λύσουμε προβλήματα και να πάμε μπροστά και όχι να κάνουμε μικροπολιτική και αντιπολίτευση με υπερβολές και μεγάλα λόγια. Υπάρχει ένα πολύ μεγάλο θέμα σε όλο αυτό που κουβεντιάζουμε για τα κόκκινα δάνεια με τους εγγυητές, οι οποίοι βρίσκονται εγκλωβισμένοι. Υπάρχουν εγγυητές που έχουν αναλάβει βάρη τα οποία δεν τους αναλογούν.

Το δεύτερο είναι το εξής, θα προβλέψετε κάποια λύση για τους εγγυητές να μπορέσουν να κάνουν μια απευθείας συνεννόηση με τις τράπεζες ή με τα funds να ξεμπλέξουν διότι τους έρχονται συνεχώς και έχω γίνει κοινωνός τέτοιων επιστολών και διαταγών πληρωμής. Άνθρωποι που ήθελαν να στηρίξουν κάποιο συγγενή ή φίλο τους, να είναι τώρα σε πολύ δύσκολη κατάσταση και να μη μπορούν να συνεννοηθούν και με κανένα. Αυτή είναι η πραγματικότητα κύριε Υπουργέ. Έχω πολλές περιπτώσεις που μπορώ να σας πω και θα αναφέρω την εταιρεία PQH που συνεχώς βγάζουν προβλήματα και ο πολίτης είναι μόνος ανυπεράσπιστος και ειδικά ο εγγυητής.

Επίσης, κάτι που έχουμε θίξει όλοι είναι ότι θα πρέπει κάτι να γίνει με τους συνεπείς και τους κακοπληρωτές. Να υπάρξει ένα κίνητρο στους συνεπείς, διότι έτσι όπως εγώ λαμβάνω τα μηνύματα σήμερα από την κοινωνία, είναι ότι πάμε και τους συνεπείς και υγιείς να τους κάνουμε και αυτούς κακοπληρωτές, φορτώνοντάς τους με περισσότερα και περισσότερα χρέη και ευθύνες.

Τέλος, θέλω να θυμίσω το εξής, έχουν γίνει δύο με τρείς ανακεφαλαιοποιήσεις στις τράπεζες. Έχω ψηφίσει ως Βουλευτής αυτές τις ανακεφαλαιοποιήσεις των τραπεζών. Έχουμε δανειστεί χρήματα, έχουμε δώσει χρήματα για να μπορούν να στέκονται οι τράπεζες στα πόδια τους και εμείς έχουμε πάρει βαρύ φορτίο ως Βουλευτές ψηφίζοντας μέτρα για τα χρήματα που έχουμε πάρει. Ήρθε η δική σας κυβέρνηση εθνικής σωτηρίας, έδωσε τα δάνεια στα funds με 5 έως 15%. Τώρα, χτυπούν και τους υγιείς πολίτες και την υγιή οικονομία. Κάτι πρέπει να κάνετε και γι’ αυτό.

Θα σας θυμίσω επίσης ότι είσαστε 4 χρόνια στην διακυβέρνηση της χώρας, αν μπορείτε πέστε στους Βουλευτές του ΣΥΡΙΖΑ να μας απολογηθούν και να μας πουν και σεις και αυτοί, για τις επενδύσεις που έχουν γίνει στα 4 χρόνια της διακυβέρνησής σας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κύριος Υπουργός.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Για το θέμα της τροπολογίας για τα κόκκινα δάνεια θα γίνει το απόγευμα συζήτηση. Ειπώθηκε ήδη ότι η υποχρέωση να συζητηθεί στο EUROGROUP μας υποχρεώνει να κάνουμε σε τέτοιο ασφυκτικό πλαίσιο τη συζήτηση. Σε ότι αφορά το νομοσχέδιο που συζητάμε. Μαζεύονται υπογραφές από πολλούς Υπουργούς για να κατατεθούν οι τροπολογίες που έχουν πάει στη Γραμματεία της Κυβέρνησης και θα σας πω σε ποια αναφέρονται.

Θα υπάρξουν ορισμένες τροπολογίες και ορισμένες νομοτεχνικές, με βάση τη συζήτηση που κάναμε. Παρακολούθησα με πολύ προσοχή τη συζήτηση και έχω καταγράψει όλες τις παρατηρήσεις. Θα προσπαθήσω, λοιπόν, να απαντήσω σε αυτά ένα προς ένα.

Για μεν τα πνευματικά δικαιώματα, τα θέματα βιομηχανικής και διανοητικής ιδιοκτησίας, νομίζω ότι δεν υπάρχουν ιδιαίτερα προβλήματα. Απαντήθηκε ήδη από τον κ. Δραγασάκη το θέμα της συμμετοχής του ιδιωτικού φορέα. Οι φορείς που θα συγκροτούν το Συμβούλιο της Διανοητικής Βιομηχανικής Ιδιοκτησίας, είναι φορείς οι οποίοι έχουν διάφορες συνθέσεις. Σε αυτό, επειδή έχω μια αρμοδιότητα επί του θέματος υπό διάφορες μορφές και σχήματα, δεν μπορούν να προστεθούν φορείς οι οποίοι δεν έχουν αρμοδιότητα επί του συγκεκριμένου ζητήματος. Επομένως, επειδή το Συμβούλιο είναι θεσμικό όργανο, οι συμμετοχές σε αυτό είναι προσδιορισμένες με βάση αρμοδιότητες αυτών των φορέων που συμμετέχουν.

Όσον αφορά τα θέματα των επιχειρηματικών πάρκων, θα υπάρξουν μερικές τροπολογίες που αφορούν τη μετεγκατάσταση των επιχειρήσεων, που είναι ένα σοβαρό ζήτημα, όντως. Εκεί κάναμε κάποιες διευκρινίσεις για τον μη υποχρεωτικό χαρακτήρα των μετεγκαταστάσεων εκεί που υπάρχει περιθώριο, λόγω αλλαγής χρήσεων γης. Από αυτό προκύπτουν τα προβλήματα και θα τις δείτε. Προσπαθούμε, λοιπόν, να διευκρινίσουμε το θέμα αυτό.

Δεύτερον, θα υπάρξει μια πολύ αναλυτική ρύθμιση που θα αφορά το σοβαρό θέμα τού πώς καταβάλλεται η εισφορά σε χρήμα στα επιχειρηματικά πάρκα και πώς αποδίδεται. Ο τρόπος που μέχρι τώρα γινόταν, δημιούργησε αξεπέραστα προβλήματα στο να μπορούν αυτά τα χρήματα που συνεισφέρουν οι ιδιώτες να χρησιμοποιηθούν, διότι έμπαιναν στο δημόσιο λογιστικό και ήταν αδύνατο να βγουν. Το λύνουμε, λοιπόν, αυτό το θέμα με μια ρύθμιση πάρα πολύ αναλυτική.

Όσο αφορά το θέμα των Οινοφύτων, έχουμε αποδεχθεί – και θα το δείτε – τις αλλαγές των προθεσμιών που ζητήθηκαν και από τους φορείς και από τα κόμματα. Επίσης, με μια νομοτεχνική, που ελπίζω να προλάβουμε, θα προσθέσουμε και το Επιμελητήριο στη διαχείριση του φορέα. Δεν υπάρχει αντίρρηση σε αυτό. Υπάρχουν επίσης κάποιες ρυθμίσεις που θα έρθουν και οι οποίες αφορούν σε μεταφορά συντελεστή εντός των επιχειρηματικών πάρκων και κάποιες ειδικές πολεοδομικές διατάξεις πάλι εντός των πάρκων, που είναι σημαντικές.

Έγινε μια ερώτηση για το θέμα των αδειών σε σχέση με την Αττική, διότι αναφέρεται η Αττική. Το αναφέρω εδώ, γιατί συνδέεται. Η Αττική έχει ένα ειδικό καθεστώς για την αδειοδότηση επιχειρήσεων, λόγω χρήσεων. Έχει προκύψει, λοιπόν, το εξής πρόβλημα. Σε εταιρείες που ήταν αδειοδοτημένες με βάση αυτό το καθεστώς και οι οποίες για διάφορους λόγους τώρα μετασχηματίζονται ή διασπώνται, έχει προκύψει θέμα σε σχέση με την αδειοδότησή τους σήμερα, με βάση αυτό το ειδικό καθεστώς.

Για παράδειγμα, μια εταιρεία που είχε άδεια να λειτουργήσει μέχρι σήμερα για κάποια δραστηριότητα, αν σπάσει στα δύο για διάφορους επιχειρηματικούς λόγους, μπορούν και τα δύο κομμάτια να λειτουργήσουν για τον ίδιο σκοπό, όπως λειτουργούσαν πριν. Επομένως, για αυτό υπάρχει ειδική αναφορά στην Αττική, για να αντιμετωπίσουμε προβλήματα του ειδικού καθεστώτος αδειοδότησης στην Αττική, σε περιπτώσεις τέτοιου τύπου που απασχολούν αρκετές επιχειρήσεις εγκατεστημένες ήδη στην Αττική, που, λόγω των συνθηκών που έχουν δημιουργηθεί μετά την κρίση, είναι υποχρεωμένες σε διάφορους μετασχηματισμούς.

Γενικά για τα επιχειρηματικά πάρκα, θα επανέλθουμε σύντομα με κάποιες ρυθμίσεις, όχι σε αυτό το νομοσχέδιο, γιατί τώρα λύνουμε μια σειρά από ζητήματα πρακτικά και άμεσα. Υπάρχουν και άλλα που πρέπει να λυθούν. Τη βασική αρχή που είπατε, κύριε Δήμα, την αποδέχομαι για τα πάρκα, όμως υπάρχουν και μεγάλα ζητήματα που αφορούν τις άτυπες βιομηχανικές συγκεντρώσεις, που αφορούν τον τρόπο που λειτουργούν ειδικά τα πάρκα ιδιοκτησίας της ΕΤΒΑ - ΒΙΠΕ.

Οι διαφορές που έχουν με τις εγκατεστημένες επιχειρήσεις και όλα αυτά, είναι ένα μεγάλο κεφάλαιο. Πιστεύω να προλάβουμε σε πολύ σύντομο διάστημα να φέρουμε μια συνολικότερη ρύθμιση για τα θέματα αυτά.

Για τα τεχνικά επαγγέλματα, αναγνώρισα και προχθές ότι υπάρχει μια καθυστέρηση. Θα ήταν πολύ πρόχειρο να κάναμε τώρα ρυθμίσεις και σ' αυτό έχουμε συνεννοηθεί με τους φορείς γρήγορα να ετοιμάσουμε κάτι αναλυτικότερο. Εγώ έκανα αρκετές συσκέψεις με φορείς τεχνικών επαγγελμάτων. Δεν ολοκληρώθηκε ο κύκλος. Αναγνωρίζω, επαναλαμβάνω, τα κενά και θα επανέλθουμε σύντομα.

Τώρα, σε ό,τι έχει να κάνει με τον αναπτυξιακό νόμο και τα υπόλοιπα, είπε αρκετά πράγματα ο υπουργός. Εγώ θέλω για τον νέο Αναπτυξιακό Νόμο να δώσω ένα στοιχείο μόνο, που είναι πάρα πολύ σημαντικό κατά τη γνώμη μου.

Πέρα από τα προβλήματα αδιαφάνειας, τα προβλήματα διαχείρισης, τα προβλήματα που υπήρχαν με τους παλιούς αναπτυξιακούς νόμους, είχαμε μια εικόνα ότι σχεδόν μονοσήμαντα οι αναπτυξιακοί νόμοι αφορούσαν επενδύσεις στον τουρισμό και στις ανανεώσιμες πηγές ενέργειας. Επίσης, σχεδόν μονοσήμαντα αφορούσαν άμεσες επιδοτήσεις. Το καινούργιο του αναπτυξιακού νόμου που είναι σε ισχύ, σήμερα, είναι το εξής και φαίνεται από τα αποτελέσματα. Το πρώτο είναι ότι πριμοδοτεί και ενισχύει επιχειρήσεις που δραστηριοποιούνται σε άλλους τομείς και θα σας πω τα στοιχεία από τις προτάσεις που έχουν υποβληθεί από τα επενδυτικά σχέδια. Το 27,5% αφορά κλάδους βιομηχανίας και το 31,4% αφορά τον κλάδο της αγροδιατροφής.

Αυτό είναι μια αλλαγή, ουσιαστικά στην κατεύθυνση της οικονομίας πάρα πολύ σημαντική, η οποία ενισχύθηκε από αυτόν τον Αναπτυξιακό Νόμο. Αφορά, επίσης, επιχειρήσεις που έχουν έντονο το στοιχείο της αξιοποίησης των νέων τεχνολογιών και το στοιχείο της απασχόλησης. Το δεύτερο πολύ σημαντικό ποιοτικό, είναι ότι το 50% των αιτήσεων αυτών ζητά φορολογικά κίνητρα και όχι άμεση επιδότηση.

Άρα, λοιπόν, θεωρώ ότι αυτός ο αναπτυξιακός νόμος είναι προς την σωστή κατεύθυνση. Κινείται και ενισχύει την κατεύθυνση που πρέπει να πάρει η ελληνική οικονομία, εξυπηρετώντας προφανώς αυτή την αποστολή.

Τώρα για τις καθυστερήσεις: το παρελθόν είναι μια μεγάλη δικαιολογία, αλλά να μη μείνουμε σε αυτό, γιατί περνάνε τα χρόνια. Όμως, πραγματικά, αυτό που είχε παραληφθεί, δεν έχει προηγούμενο.

Το αποτέλεσμα του παρελθόντος είναι ότι, πέραν του ότι ασχολούμαστε πάρα πολύ με υποθέσεις του 2010, του 2008, του 2004, του 1998, με τους ελέγχους που έχουν γίνει και από την ευρωπαϊκή επιτροπή και από την εισαγγελία, υπάρχει μια απροθυμία στελέχωσης των υπηρεσιών αυτών και έχουν δημιουργηθεί τεράστια προβλήματα.

Χρειάστηκε να φτιαχτεί από την αρχή το μητρώο των αξιολογητών, φτιάχτηκε με διαδικασίες διαφανείς και πολύ καθαρές, απαίτησε πάρα πολύ χρόνο και τώρα οι ρυθμίσεις που γίνονται εδώ, δεν έχουν άλλον νόημα παρά μονάχα να διευκολύνουν τη λειτουργία αυτών των υπηρεσιών.

Στο γενικό γραμματέα δίνεται το δικαίωμα όχι νέων προσλήψεων, αλλά δίνεται ένα δικαίωμα αποσπάσεων και δίνεται αυτό το δικαίωμα, διότι υπάρχει μεγάλη απροθυμία στελεχών να πάνε σε αυτή την υπηρεσία. Αναζητούμε τρόπους να βρούμε στελέχη από το δημόσιο τομέα που να δεχτούν να δουλέψουνε εκεί. Επίσης, το ίδιο ισχύει για το θέμα των πληρωμών. Θα δείτε ότι οι ρυθμίσεις που γίνονται για τις πληρωμές αφορούν τους εισηγητές, δεν αφορούν την υπογραφή.

Όμως, υπάρχουν τρομερές καθυστερήσεις που δεν μπορούν να αντιμετωπιστούν από το δυναμικό των διευθύνσεων. Να σας φέρω παραδείγματα από τις διευθύνσεις, που δεν αφορούν τον αναπτυξιακό και το ΕΣΠΑ, αλλά τις διευθύνσεις για τις αδειοδοτήσεις στη βιομηχανία, οι οποίες έχουν έναν διευθυντή και έναν υπάλληλο.

Εγώ δέχομαι την παρατήρηση που είπατε για τη δημοσίευση. Είναι κρίσιμο στοιχείο για τη διαφάνεια. Θα φέρουμε μια νομοτεχνική βελτίωση να ενσωματώνει την πρότασή σας. Όλες οι ρυθμίσεις αυτές, είναι ρυθμίσεις που έχουν σκοπό να επιταχύνουν τη λειτουργία, διότι η πίεση από τους πολίτες, από τους επιχειρηματίες, είναι πάρα πολύ μεγάλη για τις καθυστερήσεις.

Όσον αφορά στο θέμα της ΜΟΔ, θα υπάρξει μια βελτίωση στο θέμα του χαρακτήρα για τα τεχνικά, λόγω ότι υπήρχαν αντιρρήσεις. Επίσης, το άλλο είναι πρακτικό ζήτημα για τα θέματα των μετεγκαταστάσεων, δεν αφορά το χαρακτήρα αυτό καθ’ αυτό της ΜΟΔ, αφορά επίλυση τεχνικών προβλημάτων εγκατάστασης διαφόρων υπηρεσιών.

Για το θέμα των φορολογικών παραδείσων, η ρύθμιση είναι σωστή. Αναφερθήκατε και εσείς στην παράγραφο 1, δεν πρόκειται για αλλαγή του νόμου, πρόκειται για το γεγονός, ότι δεν ενημερώνεται η εγκύκλιος όσο τακτικά πρέπει ή δεν ενημερώνονταν και επίσης για το γεγονός ότι η αλλαγή του καταλόγου διεθνώς από την Ε.Ε. είναι κάτι αστάθμητο. Μπορεί να γίνει αύριο και μετά από αύριο να ξαναγίνει σε μια βδομάδα.

Αυτό, λοιπόν, δημιουργεί ένα καθεστώς, το οποίο οι εταιρείες δεν μπορούν να το παρακολουθήσουν. Αυτή ήταν η πρόθεσή μας. Από τη στιγμή που η Ν.Δ. και η Δημοκρατική Συμπαράταξη ΠΑΣΟΚ – ΔΗΜΑΡ και οι άλλοι, θεωρούν ότι με τη δεύτερη παράγραφο υπάρχει κάτι φωτογραφικό, εγώ δεν έχω καμία αντίρρηση να το απαλείψουμε. Απλώς, σας λέω ότι θα κάνουμε λάθος, διότι δεν θα λύσουμε ένα πρόβλημα, για το οποίο δεν ευθύνεται κανείς, παρά μονάχα η καθυστέρηση στην ενημέρωση αυτού του καταλόγου.

Από εκεί και πέρα, αν επιμένετε και θεωρείτε ότι βλέπετε κάτι χαριστικό, εγώ δεν έχω καμία αντίρρηση να το πάρουμε πίσω. Διότι δεν υπάρχει στο μυαλό μας η παραμικρή σκέψη να εξυπηρετήσουμε κάτι. Απλώς βλέπουμε μια πίεση από πάρα πολλούς που έρχονται και λένε «εμείς έχουμε στο καταστατικό μας και στο μετοχικό μας κεφάλαιο συμμετοχές, οι οποίες πια δεν ανήκουν σε χώρες τέτοιες. Γιατί να εμποδιστούμε, γιατί να μην μπορούμε να πάρουμε μέρος σε ένα διαγωνισμό ή γιατί ο διαγωνισμός που είναι σε εξέλιξη και δεν έχει ολοκληρωθεί να μας αποκλείει;». Παρά ταύτα λέω ότι από τη στιγμή που υπάρχουν τέτοιου είδους ενστάσεις, μακριά από μας οι σκέψεις να εξυπηρετήσουμε τον οποιονδήποτε. Δεν έχω καμία αντίρρηση να το βγάλουμε.

Όσον αφορά στο θέμα των προϊσταμένων, η ρύθμιση που γίνεται δεν αφορά τα μισθολογικά, αφορά τη δυνατότητα κάποιος που δεν είναι πια προϊστάμενος σε μια διεύθυνση, να μπορεί να διεκδικήσει θέση προϊσταμένου και σε άλλη διεύθυνση. Προφανώς, όποιος δεν είναι προϊστάμενος δεν θα έχει το επίδομα του προϊσταμένου, ολοφάνερα. Δεν αφορά μισθολογικά θέματα, αφορά δικαίωμα να διεκδικήσει θέση προϊσταμένου σε άλλη διεύθυνση από αυτήν που ήταν πριν και πια δεν είναι. Αυτό δεν υπήρχε μέχρι σήμερα και επομένως, αυτό ρυθμίζεται και τίποτα παραπάνω.

Όσον αφορά στο θέμα της golden visa, εμείς δεν θα κάνουμε καμία αλλαγή. Θεωρούμε ότι τα ποσά είναι σωστά, θα τα δοκιμάσουμε στην πράξη, όμως, όταν κανείς δίνει 250.000 ευρώ για να αγοράσει ένα σπίτι, δεν είναι το μόνο του έξοδο αυτό. Η αγορά ενός σπιτιού έχει και άλλα έξοδα με το σύνολο να υπερβαίνει τις 300.000 €. Άρα, λοιπόν, οι διαφορές δεν είναι μεγάλες.

Στα άυλα προϊόντα, νομίζουμε ότι ξεκινάμε από μια βάση καλή. Θα το δούμε στην πράξη πώς θα λειτουργήσει και αν χρειαστεί βελτίωση θα την κάνουμε.

Ολοκληρώνοντας, θεωρώ ότι έχουμε ένα σχέδιο νόμου που έχει πολλές διατάξεις. Εξήγησα και προχθές ότι είναι υποχρεωτικό, διότι έχουμε να λύσουμε πολλά επιμέρους προβλήματα. Θα επανέλθουμε για τα τεχνικά επαγγέλματα και για τα επιχειρηματικά πάρκα σύντομα, και νομίζω ότι θα ολοκληρώσουμε μια νομοθετική επεξεργασία πάρα πολύ χρήσιμη για πολλές κατηγορίες πολιτών και για πολλές κατηγορίες επιχειρηματικότητας.

Θέλω να κάνω και μια αναφορά για την τροπολογία που αφορά τις αστικές εταιρείες. Ειπώθηκε και από τους βουλευτές. Είναι μια ρύθμιση, η οποία απαλλάσσει από μια ευθύνη που δεν είχαν μέτοχοι αστικών εταιριών, οι οποίοι με βάση τον αστικό κώδικα ευθύνονται στο ποσοστό της συμμετοχής τους. Αυτό αφορά προηγούμενα χρόνια, άρα, απαλλάσσει πολύ κόσμο από ένα βάρος το οποίο σηκώνει χωρίς λόγο.

Νομίζω, ότι με την ενσωμάτωση των τροπολογιών και των νομοτεχνικών βελτιώσεων, έχουμε ένα σχέδιο νόμου που θα πάει αύριο στην Ολομέλεια, που επιλύει πολύ μεγάλο αριθμό προβλημάτων και είναι προς τη σωστή κατεύθυνση. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Διακόπτεται η συνεδρίαση για τις 17:00΄ το απόγευμα.

**(ΔΙΑΚΟΠΗ)**

**ΜΕΤΑ ΤΗ ΔΙΑΚΟΠΗ**

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Γκαρά Αναστασία, Αυλωνίτου Ελένη, Δρίτσας Θεόδωρος, Τριανταφυλλίδης Αλέξανδρος, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Ρίζος Δημήτριος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Τσιάρας Κωνσταντίνος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κιυτσούκος Ιωάννης, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Συντυχάκης Εμμανουήλ, Λαμπρούλης Γεώργιος, Γεωργιάδης Μάριος, Αμυράς Γεώργιος, Κατσίκης Κωνσταντίνος, Λαζαρίδης Γεώργιος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καλησπέρα σας, καλωσορίζουμε τους εκπροσώπους φορέων που έχουν κληθεί.

Συνεχίζεται η διακοπείσα συνεδρίαση, η β΄ ανάγνωση του σχεδίου νόμου του Υπουργείου Οικονομίας και Ανάπτυξης με τίτλο: Συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις».

Κατατέθηκε χθες το βράδυ μια τροπολογία που αφορά την προστασία της Α΄ κατοικίας και με βάση αυτό, επειδή είναι ένα θέμα πολύ σοβαρό που αφορά πολύ κόσμο και όλοι καταλαβαίνουμε τη σημασία του, αποφάσισε η Επιτροπή μας να γίνει μια διαβούλευση και με φορείς που έχουν σχέση, οι οποίοι εκλήθησαν και είναι παρόντες εδώ, σήμερα, για μια σύντομη διαδικασία διαβούλευσης. Αν και διαβούλευση με βάση τον Κανονισμό στα νομοσχέδια γίνεται στη δεύτερη συνεδρίαση, αλλά λόγω αυτής της τροπολογίας κλήθηκαν κάποιοι φορείς που εκτίμησε η Επιτροπή ότι ίσως είναι οι πιο σημαντικοί.

Κλήθηκαν πέντε φορείς στους οποίους θα δώσω το λόγο για 4 λεπτά. Η διαδικασία είναι αυστηρή, γιατί μετά πρέπει να συζητήσουμε οι βουλευτές, επειδή είναι η τέταρτη συνεδρίαση του νομοσχεδίου. Δεν θα διακόψω κάποιον, αλλά παρακαλώ οι εκπρόσωποι των φορέων να μην ξεπεράσουν τα 4 λεπτά, το πολύ 5 λεπτά. Μετά θα δοθούν 3 λεπτά στους εκπροσώπους των κομμάτων για ερωτήσεις προς τους φορείς και μετά οι φορείς έχουν τη δυνατότητα να πάρουν το λόγο αυστηρά μόνο για 2 λεπτά, για απαντήσεις στα ερωτήματα που πιθανόν τεθούν.

Από την Τράπεζα της Ελλάδος, παρευρίσκεται ο κ. Ηλίας Πλασκοβίτης, σύμβουλος του Διοικητή της Τράπεζας της Ελλάδος και η κυρία Σπανού, επίσης, σύμβουλος του Διοικητή της ΤτΕ.

Το λόγο έχει ο κ. Πλασκοβίτης για τέσσερα λεπτά.

**ΗΛΙΑΣ ΠΛΑΣΚΟΒΙΤΗΣ: (Σύμβουλος του Διοικητή της Τράπεζας της Ελλάδος (ΤτΕ)):** Ευχαριστώ για την πρόσκληση που μας απευθύνατε. Να πω εξαρχής, ότι μετά από τις διαβουλεύσεις οι οποίες έχουν υπάρξει και τις βελτιώσεις που έγιναν στην αρχική διατύπωση αυτής της τροπολογίας, εκτιμούμε, ότι δεν θα υπάρχει δυσμενές αποτέλεσμα για το τραπεζικό σύστημα, εφόσον τα πράγματα εξελιχθούν έτσι όπως αναμένουμε, με βάση τις διατάξεις τις οποίες βλέπουμε εδώ.

Δεν ήταν σε θέση η τράπεζα της Ελλάδος να κάνει με δικά της στοιχεία μια ποσοτική εκτίμηση των επιπτώσεων στους ισολογισμούς των τραπεζών, δεδομένου ότι τα στοιχεία αυτά, δεν είναι στοιχεία που συγκεντρώνει με βάση τις πάγιες αναφορές που λαμβάνει η τράπεζα της Ελλάδος. Πρόκειται για στοιχεία τα οποία έχουν οι ίδιες οι τράπεζες, γι' αυτό και η εκτίμηση έγινε από τις τράπεζες, μας διαβιβάστηκε, κάναμε έναν έλεγχο του κατά πόσον είναι λογικές οι προσπάθειες εκτίμησης των επιπτώσεων, θεωρούμε ότι ήταν λογικές και συνεπώς αποδεχθήκαμε, με βάση έχοντας πάντα υπ' όψη, ότι δεν πρόκειται για στοιχεία που έχει συγκεντρώσει και έχει ελέγξει η ίδια η τράπεζα της Ελλάδος.

Όσον αφορά το ουσιαστικό μέρος, θα έλεγα, ότι πράγματι, ο νόμος εστιάζει σε ένα επίπεδο δανειοληπτών που ενδεχομένως έχουν την ανάγκη αυτών των ρυθμίσεων, θα μπορούσε να δει κανείς κάποιες βελτιώσεις. Για παράδειγμα, μας απασχολεί ότι τα κριτήρια επιλεξιμότητας αφορούν τον ίδιο τον δανειολήπτη και όχι τον εγγυητή. Ο εγγυητής δεν είναι ένα απόμακρο πρόσωπο. Σε μια δανειακή σύμβαση παίζει ένα κρίσιμο ρόλο. Ενδεχομένως, το δάνειο δεν θα είχε δοθεί αν ο εγγυητής δεν είχε τα εισοδηματικά και περιουσιακά στοιχεία που παρουσίασε κατά τη διαπραγμάτευση της δανειακής σύμβασης. Συνεπώς, το να μη θεωρούμε ότι πρέπει να αξιολογείται και ο εγγυητής, κατά τη γνώμη μας, είναι κάτι που δεν θα έπρεπε να είναι έτσι.

Επίσης, θα έλεγα, ότι εάν δούμε λίγο, πώς δοκίμασε η Κυπριακή Δημοκρατία να εφαρμόσει ένα αντίστοιχο νομοσχέδιο, το «εστία», εκεί, πριν την κρίση, για την επιλεξιμότητα, υπάρχει ένας έλεγχος βιωσιμότητας του οφειλέτη, το οποίο είναι σημαντικό, διότι αν κάποιος είναι σε αδυναμία, αλλά είναι σε τόσο μεγάλη αδυναμία, ώστε ούτε τη ρυθμισμένη δόση δεν είναι σε θέση να πληρώσει, τότε προφανώς, όλες οι περαιτέρω διαδικασίες που περιγράφονται στο νόμο, δεν έχουν ιδιαίτερο νόημα. Συνεπώς, είναι ένα σημείο, στο οποίο εμείς θα το βλέπαμε θετικά, αν μπορούσε να υπάρχει και κάποιο κριτήριο, του πόσο εφικτό είναι να ανταποκριθεί ο οφειλέτης, έστω σε αυτή τη ρύθμιση η οποία του επιβάλλεται.

Τέλος, είναι τεχνικό περισσότερο, αλλά μπορεί να προκαλέσει μια σοβαρή καθυστέρηση, ο νόμος αναφέρεται στην εμπορική αξία, όταν πρόκειται να προσδιοριστεί το ύψος της εξόφλησης της οφειλής, χωρίς να λέει πώς ακριβώς προκύπτει αυτή η εμπορική αξία. Δεν είναι πολύ προφανές ότι έχουμε όλοι την ίδια άποψη για το ποια είναι η εμπορική αξία και φοβάμαι, ότι αυτό μπορεί να οδηγήσει σε δικαστικές εμπλοκές και καθυστερήσεις, ειδικά γι' αυτό το σημείο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κούβαρης.

**ΜΙΧΑΗΛ ΚΟΥΒΑΡΗΣ (Νομικός Σύμβουλος της Ένωσης Καταναλωτών και Δανειοληπτών):** Σας ευχαριστούμε πολύ για την πρόσκληση και θα μπω κατευθείαν στις ρυθμίσεις και σε κάποια ζητήματα τα οποία μας απασχολούν από την πρώτη ανάγνωση.

Το πρώτο ζήτημα αφορά το 1β και τις εξαιρέσεις των κριτηρίων επιλεξιμότητας για τα πρόσωπα που έχει εκδοθεί οριστική απόφαση για τον νόμο Κατσέλη και έχουν απορριφθεί λόγω δόλιας περιέλευσης. Δεδομένου της πάρα πολύ μεγάλης αύξησης των αποφάσεων στο ζήτημα αυτό, θεωρούμε ότι θα έπρεπε να εξαιρεθούν μόνον πρόσωπα που έχουν απορριφθεί για άμεσο δόλο και όχι ενδεχόμενο, δηλαδή, να συγκεκριμενοποιηθεί λίγο αυτό ή τέλος πάντων να έχει τελεσιδικήσει η απόφαση αυτή για το ζήτημα του δόλου.

Έχουν βγει πάρα πολλές αποφάσεις τελευταία, οι οποίες απορρίπτουν αιτήσεις υπαγωγής στο νόμο Κατσέλη, λόγω ενδεχόμενου δόλου του δανειολήπτη, πράγμα το οποίο δεν είναι και απόλυτα συγκρίσιμο με αντικειμενικά κριτήρια. Θεωρούμε ότι πρέπει να μπει κάποια διάταξη που να αφορά τον άμεσο δόλο, είτε την τελεσιδικία της απόφασης αυτής για τον δόλο.

Αναφορικά με τα κριτήρια επιλεξιμότητας. Επίσης θεωρούμε το όριο των 130.000 αρκετά χαμηλό, έστω και ανά πιστωτή. Επίσης στο ζήτημα της ισοτιμίας ευρώ - ελβετικού φράγκου που αναφέρεται επιγραμματικά μέσα στην τροπολογία, θεωρούμε ότι επειδή ουσιαστικά κλειδώνει στην σημερινή ισοτιμία, δεν αναφέρεται στο ευρώ - ελβετικό φράγκο και μιλάει γενικά για συνάλλαγμα, πλην όμως θεωρούμε ότι, επειδή υπάρχουν και εκκρεμείς δικαστικές αποφάσεις, κάτι τέτοιο είναι πολύ πιθανό να δημιουργήσει τετελεσμένα γεγονότα, τα οποία θα οδηγήσουν σε αδιέξοδα στο μέλλον και είναι και άδικο γενικότερα - ως προσωπική μας άποψη το αναφέρω - γι’ αυτό το ζήτημα.

Επίσης, για το ζήτημα των τραπεζικών λογαριασμών και για τις καταθέσεις ύψους 15.000 που έχει τεθεί σαν όριο. Θεωρούμε πάλι ότι πρέπει να μπει κάποιο πλαφόν και αυτό το πλαφόν να αφορά είτε λογαριασμούς που είναι ατομικοί είτε λογαριασμούς που να είναι συν δικαιούχοι με πρόσωπα άμεσα εξαρτόμενα μέλη.

Αυτό το λέω, γιατί σε πολλές περιπτώσεις έχει φανεί εμπειρικά ότι σε πολλούς λογαριασμούς, πρόσωπα μεγάλης ηλικίας βάζουν συνδικαιούχους έτερα πρόσωπα και κατά συνέπεια αυτά τα ποσά θα φαίνονται σε λογαριασμούς και μπορεί να αφήσουν εκτός, αρκετά μεγάλο αριθμό ανθρώπων.

Επίσης, το 120% της αξίας το οποίο έχει τεθεί σαν όριο καταβολών, θεωρούμε και πάλι ότι είναι πάρα πολύ υψηλό, είναι πολύ υψηλότερο από όλα τα όρια που ισχύανε μέχρι και σήμερα.

Αρχικά να πω ότι, ουσιαστικά, η διαγραφή η οποία υπήρχε στο παρελθόν μέχρι το 2013, ήταν οφειλές μείον 85% της εμπορικής αξίας του ακινήτου. Εν συνεχεία και μέχρι το 2015, πήγαινε οφειλές μείον το 80% αντικειμενικής αξίας του ακινήτου και εν συνεχεία από το 2015 έως και σήμερα, πήγαινε οφειλές ουσιαστικά μείον την εμπορική αξία του ακινήτου ή μείον τα 2/3 της εμπορικής αξίας του ακινήτου, ανάλογα με την θέση που είχε ο δικαστής.

Θεωρούμε, δηλαδή, ότι η διαγραφή που είναι σήμερα οφειλές, σήμερα, μείον το 120% της εμπορικής αξίας του ακινήτου είναι πάρα πολύ μικρό το ποσό της διαγραφής και θα κάνει μη ελκυστικό το συγκεκριμένο νόμο.

Επίσης διαβάζοντας την τροπολογία προσπαθώ να καταλάβω, το αν θα υπάρχει κάποια ρύθμιση η οποία θα είναι παράλληλη, δηλαδή, πέρα από τα ενυπόθηκα δάνεια τα οποία αφορούν τα στεγαστικά αλλά και τα καταναλωτικά ενυπόθηκα και τα επιχειρηματικά, ακόμη και με αυτές τις διαφοροποιήσεις που υπάρχουν στην αντικειμενική αξία, αν θα υπάρχει παράλληλα και το άρθρο 8 του νόμου 3869, το οποίο θα αφορά τα μη ενυπόθηκα δάνεια και πώς αυτά τα δύο πράγματα θα τρέχουν παράλληλα και για πόσο διάστημα θα γίνει αυτό. Αυτό, είναι επίσημη απορία.

Επίσης, θεωρούμε εξοντωτικά και κάποια πρόστιμα που αναφέρονται μέσα, ουσιαστικά κάνουν μη ελκυστική την κατάθεση αίτησης υπαγωγής, δεδομένου ότι αναφέρετε μέσα στην τροπολογία ότι εφόσον απορριφθεί η αίτηση, θα υπάρξει ένα 5% αναφέρεται και δεν μπορεί να είναι κάτω από 1.500 ευρώ. Είναι πράγματα τα οποία θεωρούμε ότι είναι πολύ τιμωρητικά, για κάποιον ο οποίος θέλει να υπαχθεί στις διατάξεις του νόμου.

Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Στη συνέχεια θα έχει το λόγο ο κύριος Βερβεσός και είναι επίσης μαζί του ο κ. Κωνσταντίνος Τσουκαλάς και ο κύριος Λυρίτσης.

Το λόγο έχει ο κύριος Βερβεσός.

**ΔΗΜΗΤΡΙΟΣ ΒΕΡΒΕΣΟΣ (Προέδρος της Ολομέλειας των Δικηγορικών Συλλόγων Ελλάδας και Πρόεδρος του Δικηγορικού Συλλόγου Αθηνών(ΔΣΑ)):** Σας ευχαριστούμε πολύ για την πρόσκληση. Θεωρούμε ότι, βέβαια, είναι τελείως υποτιμητικό οι φορείς να καλούνται να μιλήσουν για 4 συν 1 λεπτά και τόσο καιρό να διαβουλεύεστε με τις τράπεζες για το θέμα αυτό και να μην έχουμε χρόνο, παρά μόνον αυτά τα 5 λεπτά για να σας πούμε τις απόψεις μας, που πολλές φορές μπορεί να ήταν χρήσιμες και σημαντικές, εσείς θα το κρίνετε. Περιορίζομαι στα 4 λεπτά, είναι επιλογή.

Θεωρούμε ότι το συγκεκριμένο νομοσχέδιο περιορίζει το δικαίωμα προστασίας σε πάρα πολύ μικρό αριθμό προσώπων και στην ουσία αποτελεί βασική υποχώρηση σε σχέση με το νόμο Κατσέλη. Το ποσό της ρύθμισης δεν συνδέεται με το ύψος των οικονομικών δυνατοτήτων του οφειλέτη, με αποτέλεσμα να μην προβλέπεται ένα ελάχιστο όριο διαβίωσης και να αποκλείει την περίπτωση υποχρέωσης καταβολής δόσης, ίσης με το μεγαλύτερο μέρος, το σύνολο ή και να υπερβαίνει το εισόδημα του οφειλέτη. Ενώ στο παλιό νόμο υπήρχε πρόβλεψη για το όριο επιβίωσης, τώρα δεν υπάρχει πρόβλεψη, με αποτέλεσμα πάρα πολλοί να κινδυνεύουν να μην μπορούν να ζήσουν αν πληρώνουν τη δόση τους

Δεύτερον, δεν είναι σαφής ο τρόπος ορισμού του 120% για τη ρύθμιση. Δεν λέει μέχρι 120%. Το αφήνει στην ευχέρεια της τράπεζας. Το γεγονός αυτό δεν συνάδει με τον ορισμό υποχρέωσης καταβολής του συγκεκριμένου ποσού. Είναι αβέβαιος ο τρόπος υπολογισμού της εμπορικής αξίας και δεν λέει το «μέχρι», άλλα λέει το 120%, χωρίς να λέει αν αυτό είναι ανώτερο ή κατώτερο όριο.

Τρίτον, η οφειλή των 130.000 ανά πιστωτή δημιουργεί αδικίες και ανισότητες, όπως και το γεγονός ότι δεν μπορούν να μπουν μελλοντικοί πιστωτές. Δηλαδή, λέει «μέχρι την ψήφιση του νόμου, τρεις μήνες πριν». Αυτοί που είναι σήμερα ενήμεροι και θα καταστούν αύριο μη ενήμεροι δεν περιλαμβάνονται στις κατηγορίες που μπορεί να ρυθμιστούν σε αυτήν τη διαδικασία. Περιλαμβάνει μόνο όσους είναι σήμερα. Επίσης, αυτοί που έχουν 130.000 ανά πιστωτή, με τόκους και κεφάλαιο λογιστικοποιημένο, όσοι ήταν να μπουν θα είχαν μπει. Είναι άνθρωποι που δεν μπόρεσαν να μπουν τόσα χρόνια και άρα οι τόκοι έχουν υπερβεί το κεφάλαιο. Επομένως, μιλάμε για σπίτια που ήταν αξίας 70.000 με 80.000 ευρώ στη δεκαετία της κρίσης και, προφανώς, περιορίζεται δραστικά ο αριθμός των ανθρώπων που μπαίνουν σε προστασία.

Τέλος τα 80.000 ευρώ για τη λοιπή περιουσία που συναθροίζεται η σύζυγος και τα εξαρτώμενα μέλη είναι πάρα πολύ μικρό ποσό και στην ουσία πετά την πλειοψηφία των υπό ρύθμιση προσώπων εκτός του ρυθμιστικού πεδίου του νόμου. Επιπλέον, ενώ υπάρχει αυτή τη στιγμή το γνωστό θέμα του ελβετικού φράγκου, εξαιρούνται τα 130.000 αν έχει πάρει δάνειο σε ελβετικό φράγκο. Πάει με την αναλογία του ελβετικού φράγκου σήμερα και όχι τότε, άρα, στην ουσία, δημιουργείται ένα κριτήριο εναντίον τού να μειώσουμε ακόμη περισσότερο τα 130.000 από αυτό που είναι.

Επόμενο σημείο ανισότητας είναι, ότι ένας άνεργος ο οποίος έχει μηδέν εισόδημα, για παράδειγμα, με 30.000 κύρια κατοικία, χωρίς λοιπά περιουσιακά στοιχεία, κινητά ή ακίνητα και με οφειλή 131.000 ευρώ, είναι εκτός ρύθμισης, ενώ ένας οφειλέτης έγγαμος με 21.000 εισόδημα, αντικειμενική αξία κατοικίας 250.000 και εμπορική 500.000 ευρώ, με πολυτελέστατο όχημα 80.000 ευρώ και με οφειλή 16.000 ευρώ και 129.000 σε 4 πιστωτικά ιδρύματα είναι εντός ρύθμισης. Άρα οι πλούσιοι μπαίνουν μέσα και οι φτωχοί βγαίνουν έξω. Αυτό θέλετε;

Τέλος, δεν προβλέπεται καμία διαδικασία ελέγχου όταν φτάνει η πλατφόρμα στην τράπεζα και δεν έχει κάτσει κανείς να ελέγξει τα μη αντικειμενικοποιημένα στοιχεία της πλατφόρμας. Εμείς προτείνουμε ότι πρέπει να υπάρχει μια διαδικασία μεσολάβησης, με μεσολαβητές όπως είναι σύνοικοι αφερεγγυότητας ή όπως το κάναμε στις υπόλοιπες ρυθμίσεις ιδιωτικών χρεών, οι οποίοι πρέπει να είναι διαμεσολαβητές πιστοποιημένοι από το Υπουργείο Δικαιοσύνης, οι οποίοι θα πρέπει να μπορούν να ελέγχουν τη διαδικασία αυτή και να μην επαφίεται απόλυτα στην τράπεζα για το αν κάποιος πληροί τις προϋποθέσεις υπαγωγής ή όχι και ποια είναι η εμπορική αξία και πια δεν είναι. Θα πρέπει να εκδίδει μια έκθεση η οποία θα είναι πολύ χρήσιμη στο δικαστήριο σε περίπτωση που η υπόθεση οδηγείται στο ειρηνοδικείο.

Κατά τα λοιπά, προφανώς, το γεγονός ότι δεν καταλαμβάνονται οι εκκρεμείς υποθέσεις είναι θετικό σημείο του νομοσχεδίου, όπως και θεωρούμε ότι είναι σημαντικότερο σημείο του νομοσχεδίου το γεγονός ότι επιχειρείται να ρυθμιστεί το ζήτημα αυτό, έστω και με αυτόν τον τρόπο, γιατί μέχρι τώρα υπάρχει ένα κενό στη ρύθμιση και πάρα πολλοί άνθρωποι είναι εκτός προστασία. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κύριος Καρανίκας.

**ΓΕΩΡΓΙΟΣ ΚΑΡΑΝΙΚΑΣ (Πρόεδρος της Ε.Σ.Ε.Ε.)**: Είναι γεγονός ότι έχουμε υποβάλει υπόμνημα με τις θέσεις μας όσο μπορούμε πιο αναλυτικά, οπότε θα σταθώ σε μία γενικότερη τοποθέτηση. Σε ό,τι αφορά την τροπολογία για την προστασία της πρώτης κατοικίας, η ΕΣΕΕ διαχρονικά έχει ταχθεί υπέρ της άμεσης εφαρμογής πρωτοβουλιών που θα αποκαθιστούν την αρχή της ισότητας των πολιτών, θα ικανοποιούν βασικά αιτήματα των επιχειρηματιών και θα συντελούν στη βελτίωση των συνθηκών λειτουργίας και στην επιβίωση χιλιάδων μικρομεσαίων επιχειρήσεων. Πάντα υποστηρίζαμε ότι η ανάσχεση του ρυθμού αύξησης των ληξιπρόθεσμων οφειλών των επιχειρηματιών και η σταδιακή υποχώρησή τους δεν μπορεί με τίποτα να επιτευχθεί μέσω της εντατικοποίησης διαδικασιών, όπως οι κατασχέσεις και οι πλειστηριασμοί ακινήτων. Είναι, λοιπόν, απαραίτητο να ενταχθούν και αυτοί σε ένα δικό τους προστατευτικό πλαίσιο.

Η νομοθέτηση επενδυτικών διατάξεων, ειδικά για όσες επιχειρήσεις έχουν αποδεδειγμένα πληγεί κατά τη διάρκεια της κρίσης, πέραν της ανακούφισης που θα προσφέρει, θα συντελέσει στην επαναφορά της ομαλότητας στη λειτουργία της αγοράς.

Ο εμπορικός κόσμος της χώρας είναι πως αισθάνεται ικανοποιημένος από την ένταξη των επιχειρηματικών δανείων στην προστασία της πρώτης κατοικίας. Το κατατεθειμένο χθες βράδυ σχέδιο νόμου έχει αδυναμίες που χρειάζεται επισήμανση και διόρθωση. Και μάλιστα ακούγοντας προηγουμένως και τον εκπρόσωπο των τραπεζών, όπου δεν δημιουργεί ιδιαίτερο πρόβλημα η ένταξη των επιχειρηματικών δανείων στις ρυθμίσεις, το κάνει ακόμα πιο βαρύ. Δηλαδή, θεωρούμε ότι συνεχίζουν να υπάρχουν δύο μέτρα και δύο σταθμά, το νομοσχέδιο προβλέπει δηλαδή όριο δανείου τα 175.000 ευρώ για τα επιχειρηματικά δάνεια έναντι ορίου 250.000 ευρώ για όλα τα άλλα. Επιμένουμε και θα συνεχίσουμε να επιμένουμε στην αρχή της ισονομίας και σε ενιαίο όριο για όλα τα δάνεια. Δεν μπορούμε επίσης να αντιληφθούμε πως εισάγεται ταβάνι καταθέσεων 15.000 ευρώ για τον επιχειρηματία. Τα ποσά που διακινούνται από τους λογαριασμούς του είναι βέβαιο ότι ξεπερνούν το όριο αυτό, καθιστώντας έτσι τον νόμο αυτό ουσιαστικά ανεφάρμοστο για όσους έχουν επιχειρηματικά δάνεια.

Παρόλα αυτά, πρέπει να αναγνωρίσουμε ότι πρόκειται για ένα βήμα προς τη σωστή κατεύθυνση, το οποίο ανταποκρίνεται στο κοινό περί δικαίου αίσθημα και αποκαθιστά σε ένα μέρος την ισότητα των πολιτών με βάση τα γενικώς αποδεκτά αντικειμενικά χαρακτηριστικά που τους διακρίνουν και όχι τη δραστηριότητά τους. Θέλουμε δε να έχουμε βάσιμες προσδοκίες ότι το τελικό κείμενο νόμου που θα ψηφιστεί από τη Βουλή θα είναι ακόμη πιο κοντά στις απαιτήσεις και τις προσδοκίες των εκατοντάδων χιλιάδων μικρομεσαίων επιχειρηματιών της χώρας.

Τέλος, καλές είναι οι ρυθμίσεις για τους οφειλέτες που έχουν ανάγκη, αλλά μόνιμα ξεχνάμε κάποια στιγμή περιμένουμε και μια επιβράβευση για όλους όσους είναι συνεπείς στις υποχρεώσεις τους όλα αυτά τα χρόνια. Είναι μια αδυναμία που πρέπει όλοι μαζί να την καλύψουμε. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Απαλαγάκη.

**ΧΑΡΟΥΛΑ ΑΠΑΛΑΓΑΚΗ (Γενική Γραμματέας της Ελληνικής Ένωσης Τραπεζών):** Θα ήθελα να μείνω στη μεγάλη εικόνα και στη συνολική θεώρηση που κάνουν οι τράπεζες για το νομοσχέδιο. Θεωρούμε, παρά τις επιμέρους επιφυλάξεις που θα μπορούσε να έχει κανείς σε επιμέρους ρυθμίσεις, ότι ισορροπεί με έναν απόλυτα ικανοποιητικό τρόπο τις ακόλουθες αντιτιθέμενες επιδιώξεις. Πρώτον, υπάρχει ακόμα μια σοβαρή κατηγορία δανειοληπτών που πρέπει να τους προστατεύσουμε. Δεύτερον, η προστασία αυτών των δανειοληπτών θα πρέπει να επιμεριστεί εν μέρει μεταξύ του ελληνικού δημοσίου και εν μέρει μεταξύ των τραπεζών, επιδίωξη που επιτυγχάνεται με το συνδυασμό αφενός ενός εύλογου περιορισμού της οφειλής, αφετέρου, επιδότησης για όλους εκείνους που έχουν ανάγκη.

Με τη δεύτερη αυτή παρατήρηση απαντώ στις αντιρρήσεις που ακούστηκαν σε σχέση με τα εισοδηματικά και μη κριτήρια και λοιπά. Σκοπός της νέας διάταξης δεν είναι να δημιουργήσουμε μια νέα γενιά προβληματικών δανείων. Σκοπός της νέας διάταξης είναι να εξασφαλίσουμε ως εταίροι, κοινωνικοί εταίροι, μια προστασία σε όσους την έχουν ανάγκη. Θέλω, λοιπόν, να ακουστεί ότι με το νέο σχήμα θα καλύπτονται περίπου σε αριθμό 150.000 δανειολήπτες, ποσοστό 70%. Θεωρώ ότι το ποσοστό αυτό είναι αρκετά υψηλό, λαμβάνοντας υπόψη μας τις ανάγκες των συνεπών δανειοληπτών που επίσης συνεχίζουν να εξυπηρετούν το δανεισμό τους, την επιβάρυνση που θα υπάρχει για τους συνεπείς πολίτες και τέλος, την εμπειρία που μας άφησε ο νόμος Κατσέλη, τον οποίο δεν διστάζω να πω ότι είναι ένας πολύ κακός νόμος. Δημιούργησε πάρα πολλά ζητήματα, έχει εμπεδώσει μια μακρά απροθυμία πληρωμής για έχοντες και μη κατέχοντες.

Η ρύθμιση στηρίζεται κυρίως στο στοιχείο της συναίνεσης. Πρέπει να συναινέσουν ο δανειολήπτης, το δημόσιο το οποίο θα επιδοτήσει τη δόση του και η τράπεζα.

Το να εισάγουμε, πλέον, διαδικασίες συναίνεσης, νομίζω ότι είναι θέμα πολιτισμού και άρα θα πρέπει να το στηρίξουμε.

Προβλέπει, βεβαίως, ως θα όφειλε, προσφυγή σε δικαστικές διαδικασίες, αλλά για όρους που δεν είναι εύκολοι για εκείνους οι οποίοι απλώς θέλουν να κερδίσουν χρόνο. Πρέπει πλέον, να αντιληφθούμε ότι όσο κερδίζει χρόνο όποιος δεν δικαιούται προστασία, τόσο χάνει προστασία αυτός που πραγματικά τη δικαιούται.

Ακούγονται ορισμένες ήσσονος σημασίας παρατηρήσεις, κάποιες είναι βασικές. Ναι, πρέπει να ξεκαθαρίσει ποια είναι η εμπορική αξία και πώς θα καθορίζεται. Οι εγγυητές είναι σαφές ότι εξαιρούνται, εάν δεν εμπίπτουν στο πλαίσιο προστασίας.

Αυτά είχα να πω προς το παρόν σε μια συνολική αποτίμηση και θα κάνω μια τελευταία παρατήρηση. Άκουσα τις απόψεις για τα επιχειρηματικά και δεν πρέπει να ξεχνάμε ότι εισάγουμε μια μοναδική στον κόσμο εξαίρεση, να προστατεύουμε την πρώτη κατοικία για εμπορικά χρέη. Ας το κρατήσουμε, λοιπόν, στα σημερινά χαμηλά επίπεδα, αν δεν θέλουμε να ανοίξουμε τον ασκό του Αιόλου.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Δήμας.

**ΧΡΙΣΤΟΣ ΔΗΜΑΣ**: Ευχαριστώ, κυρία Πρόεδρε. Η πρώτη ερώτηση είναι για την Τράπεζα της Ελλάδος και την Ένωση Τραπεζών και θα ήθελα να ρωτήσω, εάν έχουν κάποια εκτίμηση για το ποσοστό των στρατηγικών κακοπληρωτών.

Εμείς πιστεύουμε πως με τη ρύθμιση αυτή, πράγματι, θα αναγκαστούν κάποιοι στρατηγικά κακοπληρωτές να συμμορφωθούν. Όμως, τι παραπάνω πιστεύουν πως θα έπρεπε να προβλέπεται στη ρύθμιση, ώστε να αναγκαστούν ακόμα περισσότεροι στρατηγικά κακοπληρωτές να πληρώσουν τις οφειλές τους;

Η δεύτερη ερώτησή μου είναι προς το Δικηγορικό Σύλλογο και τους δανειολήπτες και εν μέρει απαντήθηκε από κάποιους.

Πόσο δίκαιο θεωρείτε το γεγονός, ότι δεν υπάρχει καμία ρύθμιση που να επιβραβεύει τους συνεπείς δανειολήπτες;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)**: Χαιρόμαστε, κυρία Πρόεδρε, γιατί σήμερα οι φορείς που ήρθαν μετά από δικό μας αίτημα αποδεικνύουν το προβληματικό του νομοσχεδίου.

Θα ήθελα ξανά, κύριε Πρόεδρε του Δικηγορικού Συλλόγου, να πείτε το παράδειγμα που είπατε πριν λίγο. Θα μου επιτρέψετε, γιατί αν πείτε το παράδειγμα αυτό, θέλω να απαντήσει η Τράπεζα της Ελλάδος, η οποία φαίνεται ότι είναι συγγραφέας μαζί με την κυβέρνηση και πιθανόν και την αντιπολίτευση πια του νομοσχεδίου, αφού το συναινεί και να μας πει, εάν υπάρχει δικαιοσύνη με βάση το παράδειγμα που δεν αναφέραμε εμείς, αλλά ανέφερε ο Δικηγορικός Σύλλογος.

Δεύτερον, προς την Τράπεζα της Ελλάδος, τι εννοείτε λέγοντας ότι τα στοιχεία σας τα έστειλαν οι τράπεζες και δεν ήταν δικά σας; Δηλαδή, εσείς δεν συμμετείχατε σε αυτή τη διαδικασία, αλλά με βάση τα στοιχεία που σας έστελναν οι Τράπεζες μας λέτε; Άρα, δηλαδή, μπορεί να υπάρχουν και άλλα στοιχεία που να μην τα γνωρίζετε;

Τέλος, θα ήθελα να ρωτήσω την Τράπεζα της Ελλάδος και την Ένωση Τραπεζών το εξής. Φέραμε μια τροπολογία πριν λίγο που αφορά πιστωτικά υπόλοιπα παρακρατούμενων φόρων πιστωτικών ιδρυμάτων. Την ξέρετε αυτή την τροπολογία; Καλά, εσείς θα την ξέρετε σίγουρα, μιλάμε για τους υπόλοιπους, τώρα.

Εσείς από την Τράπεζα της Ελλάδος την ξέρετε αυτή; Θα σας παρακαλούσα να μας πείτε την άποψή σας. Θα θέλατε να σας την δώσω, κύριε Πλασκοβίτη, να την διαβάσετε;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου Χρυσή Αυγή) :** Ευχαριστώ κυρία Πρόεδρε. Ήθελα να ρωτήσω τον εκπρόσωπο των δανειοληπτών, υπάρχουν και άλλοι φορείς δανειοληπτών, οι οποίοι δεν μπορούν να μπουν σε αυτήν την ρύθμιση; Εκπροσωπείτε όλους τους δανειολήπτες και αυτούς που θα μπορέσουν να υπαχθούν, λόγω επιλεξιμότητας;

Ήθελα να μας πείτε, εάν οι προϋποθέσεις επιλεξιμότητας που απαιτούνται για την υπαγωγή των φυσικών προσώπων στις εν λόγω ρυθμίσεις, σας καλύπτουν. Ενδεικτικά, θα αναφερθώ σε τέσσερις, τη μία την αναφέρατε κιόλας, σχετικά με την προστατευόμενη κύρια κατοικία για την υποβολή αίτησης που δεν θα πρέπει να υπερβαίνει τα 175.000 ευρώ. Στην περίπτωση που η οφειλή υπερβαίνει τις 20.000 ευρώ, σχετικά με την ακίνητη περιουσία του αιτούντα, του συζύγου και των εξαρτώμενων ατόμων. Σχετικά με τα εισοδηματικά κριτήρια ήθελα να μάθω, όπου οι πολύτεκνοι εξομοιώνονται με τους τρίτεκνους, είτε έχεις 3 παιδιά είτε έχεις 6 παιδιά είτε έχεις 13 παιδιά είναι ένα και το αυτό, πράγμα που σημαίνει για εμάς, ότι αυτόματα η πλειοψηφία των πολυτέκνων θα εξαιρεθεί.

Τέταρτον, αυτό που αναφερθήκατε αν το σύνολο του ανεξόφλητου κεφαλαίου των 130.000 ευρώ, σας καλύπτει; Οι επόμενες ερωτήσεις έχουν να κάνουν με τους εκπροσώπους των τραπεζών. Με τα κριτήρια επιλεξιμότητας, τι ποσοστό θα μπορέσει να μπει στη ρύθμιση και από αυτούς που θα μπουν στη ρύθμιση που θα καλύπτουν τα κριτήρια επιλεξιμότητας, σε τι ποσοστό αναλογούν στο σύνολο των δανειοληπτών;

Τρίτη ερώτηση, ρητορική. Εκπροσωπείτε συγκεκριμένα οικονομικά συμφέροντα, τα περιουσιακά στοιχεία των οποίων διέσωσε ο ελληνικός λαός με τα μνημόνια που του είχαν υποβληθεί, δηλαδή, στην ουσία διέσωσε τις περιουσίες των τραπεζιτών. Πιστεύετε ότι οι τράπεζες που διασώθηκαν θα έπρεπε να αποφασίσουν για τις περιουσίες των ευεργετών τους ή κάποιο δικαστήριο; Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής) :** Θα περάσουμε στους βουλευτές για ερωτήσεις.

To λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Θέλω να απευθυνθώ στους εκπροσώπους των τραπεζών, γιατί ουσιαστικά αυτοί θα κληθούν να εφαρμόσουν τη συγκεκριμένη τροπολογία. Το πρώτο ερώτημά μου έχει σχέση με το αν έχουν κάποια εκτίμηση χονδρική τόσο όσον αφορά τα ποσά που ρυθμίζονται, αλλά και τους πιστούχους. Πρέπει να το ξέρουμε.

Το δεύτερο που θέλω να πω, είναι για ένα χώρο που δεν μιλάει κανένας και είναι οι υποθήκες που υπάρχουν στις αγροτικές κατοικίες. Θέλω να σας βάλω εκεί μια ιδιαιτερότητα που υπάρχει. Η πρώην Αγροτική Τράπεζα είχε τη δυνατότητα, με βάση το καταστατικό της να εγγράφει υποθήκες εκ των υστέρων, με αποτέλεσμα σε δύσκολες στιγμές, ιδιαίτερα σε μια περίοδο που είχε πρόβλημα κεφαλαιακής διάρθρωσης η Τράπεζα, άρχισε να εγγράφει συνεχώς υποθήκες. Υπάρχει απόφαση του Συμβουλίου του Αρείου Πάγου ότι είναι παράνομες αυτές οι υποθήκες και τώρα βρισκόμαστε στην εξής διαδικασία. Το μεγαλύτερο μέρος αυτών των υποθηκών βρίσκονται στην PQH, την οποία εποπτεύει η Τράπεζα Ελλάδος και η PQH αυτή την ώρα έχει μπει σε διαδικασίες συμβούλων που εκτιμούν όλες τις υποθήκες. Αντιλαμβάνεστε ότι σε μια τέτοια κίνηση εκτίμησης, η επόμενη φάση είναι να φωνάξουμε funds. Για τις αγροτικές κατοικίες που βρίσκονται στην PQH και γι’ αυτές που βρίσκονται στην Τράπεζα Πειραιώς υπάρχει πρόβλεψη για τη συγκεκριμένη ρύθμιση; Διότι μπορώ να πω ότι η Τράπεζα Πειραιώς καλύπτεται, αλλά η PQH δεν καλύπτεται με τη συγκεκριμένη ρύθμιση. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής) :** To λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ κυρία Πρόεδρε. Θα ήθελα να υποβάλω ορισμένα ερωτήματα, αρχικά προς την Ένωση Τραπεζών και επειδή πρόκειται για στοιχεία που είναι εύκολο να δημοσιοποιηθούν, θα ήθελα να μας πει η Ένωση Τραπεζών, πόσα από τα κόκκινα δάνεια που εμπεριέχουν βεβαίως στεγαστικό δάνειο, είναι κάτω των 130.000 ευρώ για να προσδιορίσουμε και το αντικείμενο για το οποίο μιλάμε.

Νομίζω ότι αυτός ο αριθμός είναι ο πιο κρίσιμος και θα έπρεπε να έχει λεχθεί ήδη στην μέχρι τώρα συζήτησή μας. Το να δίνουμε εδώ κατηγορίες δανείων, τόσα τα επιχειρηματικά είναι κάτω από 130.000 ευρώ ή τόσα τα στεγαστικά είναι κάτω από 130.000 ευρώ, δεν βγάζουμε κάποιο συμπέρασμα και κυρίως, δεν βγάζουν συμπέρασμα οι πολίτες που μας ακούν.

Το δεύτερο που θα ήθελα να ρωτήσω την Ένωση Ελληνικών Τραπεζών, αν ένα ποσό της τάξεως των 130.000 ευρώ, μαζί με τους τόκους, τις προσαυξήσεις, τους τόκους υπερημερίας κλπ., διότι μιλάμε για δάνεια τα οποία δεν εξυπηρετούνται, είναι ένα σημαντικό ποσό για μια μέση ελληνική κατοικία πολύ, δε, περισσότερο, αν αυτό το δάνειο εμπεριέχει και ένα μικρό επιχειρηματικό δάνειο. Έχω την αίσθηση ότι από αυτή την πλατφόρμα, από τη συγκεκριμένη τροπολογία, ελάχιστοι θα πληρούν σωρευτικά τα κριτήρια, τις προϋποθέσεις και ελάχιστοι, εντέλει, θα προστατευθούν.

Οπωσδήποτε, θέλουμε οι στρατηγικοί κακοπληρωτές να πληρώσουν, θέλουμε να μειωθούν τα κόκκινα δάνεια, γιατί θέλουμε να υπάρχει τραπεζικό σύστημα στη χώρα. Αυτό δεν συζητείται. Αυτά ερωτώ προς τις ελληνικές τράπεζες, όμως ερωτώ και τους κύριους Υπουργούς εδώ, τον κ. Δραγασάκη, τον Αντιπρόεδρο της Κυβέρνησης, τον κ. Φλαμπουράρη, η Ελλάδα είναι μια ιδιαίτερη περίπτωση. Σε άλλες χώρες που επλήγησαν από την κρίση μπορεί να χάθηκαν οι κατοικίες, όμως δεν αυξήθηκαν τόσο υπέρμετρα οι φόροι και γενικότερα οι επιβαρύνσεις των πολιτών. Σας ερωτώ, λοιπόν, εσάς, κύριοι της Αριστερής Κυβέρνησης, δεν σκεφθήκατε μέσα από αυτή την τροπολογία να θεσπίσετε κάποια μέτρα για ορισμένες κατηγορίες συμπολιτών, που δεν θα είναι τόσο πιεστικά όσο τα συγκεκριμένα;

Αναφέρομαι στους μακροχρόνια άνεργους. Μόλις χθες η ΕΛΣΤΑΤ, έδωσε στη δημοσιότητα τα στοιχεία για την ανεργία. Στο 18% η ανεργία. Από αυτούς το 60% είναι μακροχρόνια άνεργοι, καμιά μέριμνα για αυτούς; Πώς θα πληρούν οι μακροχρόνια άνεργοι τις προϋποθέσεις που θέτει σήμερα αυτή η τροπολογία; Πώς θα πληροί τις προϋποθέσεις ο έμπορος που έκλεισε το μαγαζί του, την επιχείρησή του και κυρίως, πώς θα πληροί τις προϋποθέσεις ο έμπορος και ο επιχειρηματίας και ο μικροεπαγγελματίας, που έκλεισε τη δουλειά του έχοντας νωρίτερα δανειοδοτηθεί, προκειμένου να αντιμετωπίσει την επερχόμενη κρίση; Θα πληροί αυτές τις 7 προϋποθέσεις ο συγκεκριμένος και πόσοι είναι αυτοί οι δανειολήπτες;

Τι συζητάμε σήμερα; Συζητάμε για μια τροπολογία ελαφρώς τροποποιημένη σε σχέση με τα ισχύοντα. Εδώ ήθελε ριζικά μέτρα και για τη διάσωση του τραπεζικού συστήματος…

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θέστε την ερώτησή σας.

**ΧΡΗΣΤΟΣ ΜΠΟΥΚΩΡΟΣ:** Να μας δώσει η Ένωση Ελληνικών Τραπεζών τους αριθμούς σήμερα, εδώ στη συζήτηση και να μας πει η Κυβέρνηση, αν για ορισμένες ειδικές κατηγορίες θα φέρει τις απαιτούμενες τροποποιήσεις.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ωραία, μόνο που οι ερωτήσεις απευθύνονται στους προσκεκλημένους. Μετά θα κάνουμε τη διαδικασία ως Βουλευτές.

Το λόγο έχει ο κ. Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Θα ήθελα να ρωτήσω τον κ. Πλασκοβίτη, που ξεκαθάρισε ότι δεν θα υπάρχει δυσμενές αποτέλεσμα για τις τράπεζες, συγχωρήστε μας κ. Πλασκοβίτη, αλλά εμείς έχουμε άλλη στοχοθεσία. Θέλουμε να μην υπάρχει δυσμενές αποτέλεσμα για τον κόσμο, για τους πολίτες και τους δανειολήπτες.

Να ρωτήσω, όμως, δέκα χρόνια μετά από την κρίση, η κυβέρνηση, η προηγούμενη, η επόμενη, θα είναι η επόμενη, δεν έχετε προσδιορίσει εσείς ως Τράπεζα της Ελλάδος σε συνεργασία με τις τράπεζες ποιοι είναι οι στρατηγικοί κακοπληρωτές; Και επισείετε τον κίνδυνο των στρατηγικών κακοπληρωτών, όταν είναι σαφές και στον τελευταίο πολίτη ότι μια απλή διασταύρωση των φορολογικών δηλώσεων και των καταθέσεων ενός φυσικού ή νομικού προσώπου με την Τράπεζα της Ελλάδος και με την αντίστοιχη τράπεζα, μπορεί να ξεκαθαρίσει εάν έχει και δεν πληρώνει το δάνειο του; Έτσι ώστε να μην επισείεται σε βάρος των αδύναμων, των απόρων, των ανέργων, το φάσμα, ο εφιάλτης των στρατηγικών κακοπληρωτών;

Ποιοι είναι τελικά; Θα μας πείτε ποιοι είναι αυτοί οι στρατηγικοί κακοπληρωτές; Εσείς τους ξέρετε. Η Τράπεζα της Ελλάδος και οι τράπεζες.

Δεύτερον. Ψηφίσαμε τον αναθεωρημένο κώδικα δεοντολογίας τον Αύγουστο του 2016. Εκεί προβλέπονται συγκεκριμένα εργαλεία. Μπορείτε να μας πείτε κ. Πλασκοβίτη και η εκπρόσωπος των τραπεζών, αν το εργαλείο, για παράδειγμα, της μερικής ή ολικής διαγραφής ενός χρέους το έχουν κάνει χρήση αυτά τα τρία χρόνια που πέρασαν οι συγκεκριμένες τράπεζες. Γιατί δικό σας είναι. Είναι ο αναθεωρημένος κώδικας δεοντολογίας της Τράπεζας της Ελλάδος. Οφείλετε εσείς να ελέγξετε, αν αυτό που εμείς ψηφίσαμε για να λειτουργείτε εσείς, γίνεται πράξη ή απλά είναι καταγεγραμμένα στο χαρτί.

Και το τρίτο. Μιλάτε για τους εγγυητές. Αυτός πάλι ο αναθεωρημένος κώδικας δεοντολογίας της Τράπεζας της Ελλάδος, στο πέμπτο κεφάλαιο αναφέρεται στον εγγυητή. Στο άρθρο 1 λέει: «Για σκοπούς του κώδικα κάθε διάταξη που εφαρμόζεται επί δανειολήπτη με οφειλές σε καθυστέρηση, νοείται ότι εφαρμόζεται αντιστοίχως και επί του ή των εγγυητών». Επομένως, γιατί ρωτάτε εμάς, αφού αναλογική είναι η δέσμευση και για τους εγγυητές; Ότι θα ισχύει για τον δανειολήπτη, θα ισχύει και για τον εγγυητή.

Αντί, λοιπόν, να ρωτάτε εσείς εμάς, εμείς ρωτάμε εσάς, σε σχέση με τον δικό σας κώδικα δεοντολογίας που ψηφίσαμε. Σας ευχαριστώ, κύριε Πλασκοβίτη.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει, ο κ. Θεοφύλακτος.

**ΙΩΑΝΝΗΣ ΘΕΟΦΥΛΑΚΤΟΣ:** Όσον αφορά την τοποθέτηση της εκπροσώπου της Ένωσης Ελληνικών Τραπεζών ότι ο νόμος Κατσέλη - το είπε ευθέως - ήταν πολύ κακός, να πω ότι σεβαστό, μπορεί για τα συμφέροντα των τραπεζών να ήταν πολύ κακός. Εμείς όμως εδώ είμαστε εκπρόσωποι του λαού, των πολιτών των δανειοληπτών και για αυτούς μπορεί να ήταν και μάλλον ήταν πολύ καλός.

Από την άλλη μεριά, εάν λοιπόν για τα συμφέροντα των τραπεζών θεωρείται κακός ο νόμος Κατσέλη, τότε για τα συμφέροντα του λαού, των πολιτών και των δανειοληπτών, θεωρούνται πολύ χειρότεροι οι νόμοι που ανακεφαλαιοποίησαν τις τράπεζες. Τα μαγαζιά αυτά, οι τράπεζες, πέσανε έξω δύο και τρεις φορές, πτωχεύσαν και αντί να βάλουν λουκέτο, γιατί έτσι αποφασίσαμε και είμαστε σύμφωνοι σε αυτό, πλήρωσε ο λαός με την φορολογία του. Οπότε θα μου επιτραπεί να διαφωνήσω κάθετα στο σημείο αυτό. Και να βλέπουμε δηλαδή ένα θέμα από δύο μεριές. Δεν έχει μόνο μια όψη, έχει πολλές και εδώ είμαστε εκπρόσωποι του λαού.

Η ερώτηση είναι η εξής και απευθύνεται στην Ένωση Ελληνικών Τραπεζών. Στο άρθρο 1 έχουμε κάποιες κατηγορίες που απεντάσσονται, όπως όσοι προσέφυγαν στο νόμο Κατσέλη και απορρίφθηκαν με οριστική απόφαση για δόλο, όσοι απεντάχθηκαν γιατί δεν ακολούθησαν την ρύθμιση που όρισε το δικαστήριο και τα λοιπά.

Ήθελα να ρωτήσω, οι τράπεζες πώς το βλέπουν; Για αυτούς τους ανθρώπους, που απεντάσσονται με το άρθρο 1, είναι προς το συμφέρον των τραπεζών να ενταχθούν και να πληρώσουν το 120%, ίσως και λίγο παραπάνω, εάν το συμφωνήσουμε, ή να διεκδικήσουν με αναγκαστική εκτέλεση το σπίτι του; Θα πάρει περισσότερα χρήματα η τράπεζα με αναγκαστική εκτέλεση της πρώτης κατοικίας του Χ δανειολήπτη που απεντάσσεται ή αν υποχρεωθεί αυτός να πληρώσει το 120% - θα πω εγώ και το 140% - της εμπορικής αξίας της κατοικίας του;

Μια ακόμη ερώτηση, επίσης, προς την Ένωση Τραπεζών, εάν υπάρχει κάποιος σχεδιασμός για τους πράσινους δανειολήπτες, το είπαν και συνάδελφοι από άλλα κόμματα, για τους συνεπείς δανειολήπτες. Υπάρχει κάποιος σχεδιασμός να επιβραβευθούν, έστω συμβολικά οι συνεπείς δανειολήπτες; Το παράδειγμα το έδωσε η Δ.Ε.Η., μάλιστα είχε κάνει ένα γενναιόδωρο άνοιγμα 15% έκπτωση, που τώρα θα είναι στο 10%. Υπάρχει τέτοια δυνατότητα και από την Ελληνική Ένωση Τραπεζών; Είναι δικό της θέμα, δεν είναι δικό μας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Μια ερώτηση προς τον κ. Πλασκοβίτη.

Το ιδιωτικό χρέος της Ελλάδος έχει ανέλθει στα 230 δις, από αυτά τα 86, εάν δεν απατώμαι, προσπαθεί η Κυβέρνηση να αντιμετωπίσει με αυτό το νόμο. Τι ποσοστό από αυτά τα 86 έχει υπολογίσει η Τράπεζα της Ελλάδος ότι μπορεί τελικά να αντιμετωπιστεί με αυτό το νόμο; Επίσης, πόσο γρήγορα πιστεύει η Τράπεζα της Ελλάδος ότι πρέπει να έρθει η ρύθμιση των 120 δόσεων για τα χρέη στις εφορίες και για τα χρέη στα ασφαλιστικά ταμεία;

Η δεύτερη ερώτηση είναι προς την Ένωση Τραπεζών. Ο κ. Μητσοτάκης, όταν είδε την Ένωση Τραπεζών, έκανε τη συγκεκριμένη πρόταση. Να υπάρξει ένα μικρό μπόνους επιβράβευσης στους δανειολήπτες, οι οποίοι πληρώνουν τα δάνεια τους. Η ερώτηση προς εσάς είναι, σας ζητήθηκε το ίδιο από την Κυβέρνηση; Εάν ναι, γιατί το αρνηθήκατε;

Τρίτη ερώτηση πάλι προς την Ένωση Τραπεζών. Το νομοσχέδιο λέει ότι έρχεται μια ηλεκτρονική πλατφόρμα και αυτή η ηλεκτρονική πλατφόρμα θα χειριστεί όλα αυτά τα στοιχεία, για τα οποία τώρα μιλάμε. Πόσο έτοιμη είναι αυτή η πλατφόρμα ή μήπως δεν είναι έτοιμη και πάθουμε ό,τι πάθαμε κατά τη διάρκεια της προσπάθειας του εξωδικαστικού συμβιβασμού, που η πλατφόρμα ουσιαστικά άργησε περίπου ένα χρόνο;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ:** Κυρία Πρόεδρε, θέλω να κάνω καταρχήν μια ερώτηση στον εκπρόσωπο των δανειοληπτών και μια στον εκπρόσωπο των δικηγόρων.

Θέλω να ρωτήσω, εάν εκπροσωπούν οι δανειολήπτες και τους εγγυητές, εάν υπάρχει κάποια πρόβλεψη για τους εγγυητές.

Επίσης, να ρωτήσω τον εκπρόσωπο των δικηγόρων, εάν έχουμε διαταγές πληρωμών, οι οποίες πέφτουν σε εγγυητές, λόγω του ότι ο δανειολήπτης δεν εκπληρώνει τις υποχρεώσεις του.

Τέλος, μια ερώτηση προς τον εκπρόσωπο της Τράπεζας της Ελλάδος, σε σχέση με την PQH, εάν γνωρίζει, και να μας ενημερώσει, ότι έχουμε διαταγές πληρωμών σε εγγυητές από δάνεια που διαχειρίζεται η συγκεκριμένη εταιρεία και μάλιστα στον τρίτο και τέταρτο εγγυητή, διότι ο πρώτος και ο δεύτερος εγγυητής είναι «κόκκινοι» ή δεν έχουν καθαρά περιουσιακά στοιχεία. Συμφωνεί ή όχι και ποια είναι η μέριμνα της Τράπεζας της Ελλάδος και της Κυβέρνησης; Με αυτή την τακτική θα πάμε να κάνουμε κακοπληρωτή τον τρίτο και τον τέταρτο εγγυητή και να τον «κοκκινήσουμε» και αυτόν, άρα όλη η αγορά να είναι «κόκκινη».

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Πλασκοβίτη.

**ΗΛΙΑΣ ΠΛΑΣΚΟΒΙΤΗΣ (Σύμβουλος του Διοικητή της Τράπεζας της Ελλάδος)**: Ευχαριστώ, κυρία Πρόεδρε. Κατ' αρχήν να διευκρινίσω ότι η Τράπεζα της Ελλάδος δεν είναι μεταξύ των συντακτών του νομοσχεδίου, το είδαμε, όταν είχε πια πάρει μια σχεδόν τελική μορφή και κάναμε κάποιους σχολιασμούς επ’ αυτού. Δε συμμετείχαμε στην σύνταξη αυτού του νομοσχεδίου, όπως ίσως ακούστηκε.

Ρωτήθηκα τι σημαίνει ότι τα στοιχεία δεν είναι της Τράπεζας της Ελλάδος. Ακούστε, για να κάνεις αυτούς τους υπολογισμούς που ζητάμε, πρέπει να έχεις στοιχεία σε επίπεδα δανειακού φακέλου, διότι η περίμετρος καθορίζεται από το εισόδημα, το υπόλοιπο της οφειλής, τα περιουσιακά στοιχεία, την αντικειμενική αξία της κατοικίας. Αυτά δεν είναι στοιχεία τα οποία συγκεντρώνει η Τράπεζα της Ελλάδος. Δεν συγκεντρώνουμε ατομικά στοιχεία φακέλων εμείς. Εμείς παίρνουμε συνολικά στοιχεία δανεισμού από τις τράπεζες. Εάν έχουμε κάποιον ιδιαίτερο λόγο για τον άλφα ή βήτα να ζητήσουμε, να το ζητήσουμε, αλλά δεν είναι μια πάγια πρακτική. Συνεπώς, στα αρχεία μας και τις μηνιαίες αναφορές που παίρνουμε, δεν υπάρχουν τέτοιου είδους ατομικά στοιχεία που να μας επιτρέπουν να κάνουμε δικούς μας υπολογισμούς. Αυτό εννοούσα, όταν είπα ότι δεν υπάρχουν τέτοια στοιχεία, τα παίρνουμε από τις τράπεζες ήδη επεξεργασμένα.

Το ερώτημα σε σχέση με την PQH που είναι η διαχειρίστρια, κατ' ανάθεση, των υπό εκκαθάριση τραπεζών. Η διάταξη, όπως είναι τώρα διατυπωμένη, λέει ότι και οι υπό εκκαθάριση τράπεζες υπάγονται στις ίδιες ρυθμίσεις που προβλέπει ο νόμος. Συνεπώς, δεν υπάρχει καμία εξαίρεση και οι κατοικίες που βρίσκονται ως υποθήκη σε δάνεια που διαχειρίζεται η PQH θα προστατευθούν με τα ίδια κριτήρια που έχει ο νόμος.

Θα ήθελα, επίσης, να σας πω ότι ό,τι εισπράττεται μέσω των ειδικών εκκαθαρίσεων, είναι χρήματα, ουσιαστικά, του ελληνικού δημοσίου, δηλαδή η συντριπτική πλειοψηφία αυτών των χρημάτων αποδίδεται ετησίως στο Ταμείο Χρηματοπιστωτικής Σταθερότητας που βεβαίως, ο λογαριασμός του είναι λογαριασμός του ελληνικού δημοσίου. Συνεπώς, ας έχουμε μια αίσθηση ότι δεν πρόκειται για χρήματα τα οποία εισπράττει κάποιος τρίτος, αλλά στη συντριπτική τους πλειοψηφία οι εισπράξεις αφορούν το ελληνικό δημόσιο.

Θα ήθελα τώρα να έρθω στον Κώδικα Δεοντολογίας. Ο Κώδικας Δεοντολογίας προβλέπει μια πληθώρα 15 ή 17, εάν θυμάμαι καλά, διαφορετικών εργαλείων ρύθμισης και τροποποίησης του δανείου, μεταξύ των οποίων, βεβαίως, είναι και το εργαλείο της μερικής ή της ολικής διαγραφής. Η Τράπεζα της Ελλάδος δεν έχει προσδιορίσει ποιο είναι το ειδικό εργαλείο, σε κάθε περίπτωση, αυτό είναι στην κρίση της κάθε τράπεζας, ούτε μπορούμε και ούτε μας επιτρέπεται να κάνουμε εμείς υποκατάσταση των πιστωτικών κριτηρίων των επιμέρους τραπεζών και να πει η Τράπεζα της Ελλάδος «εκεί έπρεπε να έχεις κάνει ολική ή μερική διαγραφή, γιατί δεν το έκανες;». Εμείς παραθέτουμε τα εργαλεία τα οποία μπορούν και επιτρέπεται να χρησιμοποιούν οι τράπεζες και είναι στην κρίση τους, από εκεί και πέρα, το πώς ρυθμίζουν την κάθε περίπτωση.

Η κυρία Μπακογιάννη ρώτησε πόσο μπορεί να μειωθούν αυτά τα 86 δις ευρώ. Έχουν ήδη λίγο μειωθεί, είμαστε στα 84 δις ευρώ, ίσως και λίγο πιο κάτω. Θα έλεγα ότι, με βάση τις εκτιμήσεις των τραπεζών, η μέγιστη περίμετρος ήταν γύρω στα 8,5 δις ευρώ, που σημαίνει περίπου το 10%. Εμείς θεωρούμε ότι είναι μάλλον υπερβολικό αυτό το νούμερο. Η γνώμη μας είναι ότι οι άνθρωποι που τελικά θα περιέλθουν μέσα στις διατάξεις του νόμου, θα είναι σαφώς λιγότεροι και συνεπώς εκτιμούμε ότι θα είναι κάτω από 10% η επίπτωση. Εκεί, περίπου, εμείς το εκτιμούμε.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Το διευκρινίζετε αυτό κ. Πλασκοβίτη; Το 10% πού αναφέρεται, στο ύψος των δανείων;

**ΗΛΙΑΣ ΠΛΑΣΚΟΒΙΤΗΣ (Σύμβουλος του Διοικητή της Τράπεζας της Ελλάδας (ΤτΕ)):** Ναι. Λέω, ότι αν η περίμετρος όλων των μη εξυπηρετούμενων δανείων είναι γύρω στα 85 δισ., εκτιμούμε ότι στην περίμετρο του νόμου θα έρθουν και θα ρυθμιστούν περίπου 8,5 δισ., το 8,5 στο 85 είναι περίπου 10%

Τέλος, δύο τελευταίες κουβέντες, που δεν μπόρεσα στην πρωτολογία μου. Προβλέπει η διάταξη, ότι εκπίπτει ο οφειλέτης που έχει ρυθμιστεί, εάν το δημόσιο δεν καταθέσει την εισφορά του, τη συνδρομή του για 9 μήνες. Δεν μας είναι κατανοητό. Όταν χρωστάει ο ιδιώτης, ο ίδιος νόμος λέει «σε 3 μήνες αν δεν τα πληρώσεις, βγαίνεις εκτός». Γιατί πρέπει το δημόσιο να έχει περιθώριο 9 μήνες να μην πληρώνει; Γιατί το θέτω; από πλευράς εποπτικής. Μετά το τρίμηνο που δεν θα έχει πληρώσει το δημόσιο, το δάνειο θα ξαναγίνει κόκκινο, με βάση τις εποπτικές διατάξεις, εφόσον δεν εξοφλείται η δόση, όχι επειδή φταίει ο οφειλέτης, αλλά επειδή το δημόσιο καθυστέρησε να πληρώσει τη συνδρομή του, το δάνειο πλέον ξαναγυρίζει στην κατηγορία των μη εξυπηρετούμενων δανείων. Αυτό είναι κάτι που εμείς, τουλάχιστον, από εποπτικής πλευράς, δεν θα το θέλαμε.

Τέλος, μια προσοχή στη διάταξη που αναφέρει η παρ.1 στο άρθρο 12, ότι όταν έχεις ρυθμίσει με ένα πιστωτή, η προστασία και όλες οι επιπτώσεις αφορούν όλους τους πιστωτές. Θυμίζω ότι σε προηγούμενους νόμους, ιδιαίτερα στο νόμο για τον εξωδικαστικό συμβιβασμό, είχαμε προβλέψει ναι, ένας πιστωτής ο οποίος όμως να εκπροσωπεί ένα σημαντικό ποσοστό της συνολικής οφειλής. Είχαμε βάλει, δεν θυμάμαι, 50% - 60% της συνολικής οφειλής. Εδώ, χωρίς τέτοιο όριο, είναι δυνατόν κάποιος να ρυθμίσει και να συμφωνήσει με ένα πιστωτή των 5000 ευρώ και να εκκρεμούν δάνεια άλλες 120.000 ευρώ, για τα οποία θα είναι υποχρεωμένος ο πιστωτής των 120.000 ευρώ να αποδεχτεί αυτά που συμφωνήθηκαν με τον πιστωτή των 5000 ευρώ. Νομίζω, ότι είναι ένα θέμα το οποίο πρέπει να το δείτε λίγο πιο συγκεκριμένα. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Δραγασάκης.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Πλασκοβίτη, είπατε πριν, ότι θα προτιμούσατε να υπάρχει ένας έλεγχος βιωσιμότητας των υπό ρύθμιση δανειοληπτών. Εάν ένας δανειολήπτης κρίνεται μη βιώσιμος, τι προτείνετε να γίνεται σ' αυτή την περίπτωση;

**ΗΛΙΑΣ ΠΛΑΣΚΟΒΙΤΗΣ (Σύμβουλος του Διοικητή της Τράπεζας της Ελλάδας (ΤτΕ)):** Κοιτάξτε, εκεί θα μπορούσε να υπάρχει μια διάταξη η οποία είτε θα καλύπτει πλέον το σύνολο της οφειλής το δημόσιο, εφόσον πρόκειται για έναν απολύτως ευάλωτο, ο οποίος δεν έχει καμία δυνατότητα να ανταποκριθεί στα χρέη του, είτε διαφορετικά δεν θα πρέπει να προβλεφθεί τίποτα άλλο, παρά η προστασία της κατοικίας για ένα απόλυτα ελάχιστο επίπεδο στεγαστικού δικαιώματος, που σημαίνει ότι ουσιαστικά μιλάμε πια για κοινωνική πολιτική και δεν μιλάμε για πολιτική του χρηματοπιστωτικού τομέα της οικονομίας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Απαλαγάκη.

**ΧΑΡΟΥΛΑ ΑΠΑΛΑΓΑΚΗ (Γενική Γραμματέας της Ελληνικής Ένωσης Τραπεζών):** Να ξεκινήσω πρώτα με τους αριθμούς. Τα δάνεια τα οποία, με βάση τα διαθέσιμα στις τράπεζες στοιχεία, με τα αντικειμενικά και με την επιφύλαξη και με όσα εισοδηματικά γνωρίζουμε, θα μπορούσαν να υπαχθούν στο νόμο, είναι σε απόλυτο αριθμό 11 δισ.. Αυτός είναι ο υπολογισμός. Αυτό μεταφραζόμενο σε αριθμό δανειοληπτών, είναι περίπου 150.000. Αυτό λένε τα στοιχεία των τραπεζών και σε ποσοστό δανειοληπτών είναι γύρω στο 60% - 70% των μη εξυπηρετούμενων στεγαστικών.

Όταν θέλουμε να εξάγουμε ένα ποσοστό, το εξάγουμε αυτό από μία κατηγορία δανείων. Δεν μπορούμε να βάλουμε το ποσοστό στο σύνολο των μη εξυπηρετούμενων δανείων. Πρέπει να είναι ομοειδή. Εδώ μας ενδιαφέρουν τα δάνεια, τα μικρά επιχειρηματικά ή στεγαστικά, τα οποία ασφαλίζονται με αστικό ακίνητο. Εκεί βασίστηκε η περίμετρός μας. Δεν μπορεί να βασιστεί πουθενά αλλού, διότι ο νόμος ευτυχώς θα είναι ανεφάρμοστος σε όλα τα άλλα δάνεια. Σ’ αυτό λοιπόν που με ρωτάτε για τα μη εξυπηρετούμενα που έχουν αυτά τα χαρακτηριστικά, η περίμετρος είναι 11 δισ., ποσοστό δανειοληπτών 70% και αριθμός δανειοληπτών 150.000.

Η Τράπεζα της Ελλάδος διατήρησε και μία εύλογη επιφύλαξη. Είπε ότι εγώ με βάση τις αναφορές που μου κάνουν οι τράπεζες, βλέπω αριθμούς, δεν ξέρω τα εισοδηματικά. Εμείς, όμως, που έχουμε συναλλακτική σχέση με τον πελάτη, η τράπεζα έχει στο φάκελό της και φορολογικά του στοιχεία, τα οποία η Τράπεζα της Ελλάδος δεν έχει ούτε οφείλει να έχει. Έχουμε, επομένως, ένα επιπλέον, αν θέλετε, στοιχείο το οποίο μας επιτρέπει να τρέξουμε την άσκηση με αυτό τον τρόπο. Είναι άλλα τα δεδομένα της Τράπεζας της Ελλάδος, και σωστά, και άλλα τα δικά μας. Η Τράπεζα της Ελλάδος έχει εποπτεία, εμείς, όμως, κάνουμε τη συναλλαγή και επομένως, μπορούμε να τρέξουμε την άσκηση. Αυτή είναι η πρώτη μου απάντηση.

Σε ότι αφορά στα μη εξυπηρετούμενα, όταν ξεκινήσαμε να κοιτάμε κι εμείς εσωτερικά αυτό το θέμα, ιδίως όταν τέθηκε ανάγκη παράτασης ή μη, είπαμε να δούμε τι λένε οι αριθμοί. Ταξινομήσαμε τα δάνεια ανά 25.000 ευρώ, 0 με 25, 25 κ.λπ. και είδαμε, η πραγματικότητα έτσι όπως είναι σήμερα στη χώρα, λέει ότι οι περισσότεροι δανειολήπτες για να καλύψουν τις στεγαστικές τους ανάγκες ή για να παραχωρήσουν προσημείωση στη α΄ κατοικία τους, έχουν ένα δανεισμό σημαντικά υπολειπόμενο των 200.000 ευρώ. Δηλαδή, τα διαθέσιμα στοιχεία λένε ότι το 75% των ανθρώπων χρωστάει μέχρι 150.000 ευρώ. Τα άλλα είναι εκτός.

Οι τόκοι είναι δύο ειδών, αγαπητοί συνάδελφοι. Είναι οι τόκοι οι οποίοι, όπως λέμε, λογιστικοποιούνται, διότι προστίθενται στο κεφάλαιο και είναι απαιτητοί και είναι και τόκοι εξωλογιστικοί. Είναι προφανές ότι η επιβάρυνση θα αφορά τους τόκους, οι οποίοι ήδη έχουν την μεταχείριση του κεφαλαίου. Κι εσείς, κύριε Βερβεσέ, όταν επιδιώκετε για ένα πελάτη σας να εισπράξετε μία απαίτηση, οι τόκοι έχουν μία έννοια.

Δεύτερον, άκουσα τον κ. Τριανταφυλλίδη με ενδιαφέρον να λέει, γιατί θέλουν αυτά τα στοιχεία οι τράπεζες, ενώ έχουν πρόσβαση σε όλα τα στοιχεία των πελατών και στις καταθέσεις. Κύριε Τριανταφυλλίδη, ήθελα να σας πω ότι υπάρχει ένα τραπεζικό απόρρητο, το οποίο κανείς δεν μπορεί να παραβιάσει χωρίς ποινική ευθύνη και ότι μόλις τον Ιούνιο του 2018 ο νόμος Κατσέλη επέτρεψε για όσους είχαν κάνει υπαγωγή στο νόμο, να δηλώσουν ότι αίρεται και το απόρρητο. Άρα, στην απορία αυτή που εύλογα εκφράσατε, θέλω να σας πω, γι’ αυτό και εκφράστηκα όχι θετικά για το νόμο Κατσέλη, ότι δεν υπήρχε αυτή η δυνατότητα, αποχτήθηκε για πρώτη φορά τον Ιούνιο και άρχισε να ισχύει το Σεπτέμβριο του 2018. Άρα, καταλαβαίνετε ότι είμαστε σε μόλις 5 μήνες διαφάνειας και δεν είναι διαθέσιμα όλα αυτά τα στοιχεία.

Άκουσα από τον κ. Κωνσταντινόπουλο να αναρωτιέται για τον αριθμό των στρατηγικών κακοπληρωτών. Ο κ. Πλασκοβίτης είναι εδώ και ας με διορθώσει, στην τελευταία ετήσια Έκθεση της Τράπεζας της Ελλάδος αυτό προσδιορίζεται σε περίπου 25% και αντίστοιχα είναι τα στοιχεία τα οποία και διαθέτουμε εμείς. Πώς τα εξάγουμε αυτά τα στοιχεία; Από την αποδελτίωση και αξιολόγηση των δικαστικών αποφάσεων, οι οποίες απορρίπτουν τις αιτήσεις του νόμου Κατσέλη.

Από εκεί λοιπόν προκύπτει ότι, δυστυχώς, ένας σημαντικός αριθμός δανειοληπτών είχε περιουσία, είχε τη δυνατότητα και έτσι σχηματίζεται η κατηγορία των στρατηγικών κακοπληρωτών, από την αποδελτίωση των ομολογιακών δεδομένων.

Σε ό,τι αφορά το τι ποσοστό παριστά, δεν είναι μέτρο σύγκρισης τα 84 δις μη εξυπηρετούμενα δάνεια, αλλά μέτρο σύγκρισης είναι τα στεγαστικά δάνεια. Δεν μπορείς να βάλεις στην ίδια κατηγορία τα επιχειρηματικά δάνεια με τα στεγαστικά δάνεια. Τα στεγαστικά, τα οποία έχουν γενικά χορηγηθεί και είναι μη εξυπηρετούμενα αυτή τη στιγμή, σε όλες τις κατηγορίες και πάνω από τα 200 είναι 46 δις. Το 11 δις, το 46 δις είναι περίπου το ένα τέταρτο. Όχι στα 86, διότι τα 86 έχουν μέσα και επιχειρηματικά. Είχαμε βάλει και τα μικρά επιχειρηματικά στα 46 δις.

Άκουσα με πολύ ενδιαφέρον να αναρωτιέστε όλοι και εγώ, εύλογα, γιατί ο συνεπής δανειολήπτης έχει διαφορετική μεταχείριση; Εγώ θέλω να σας πω το εξής. Καταρχάς συγκρίνουμε ανόμοιες κατηγορίες. Ο συνεπής με τον ασυνεπή δεν είναι στην ίδια κατηγορία. Ο ένας μπορεί ή δεν μπορεί, ο άλλος δεν θέλει, ο άλλος θέλει. Επομένως, μη συγκρίνουμε ανόμοια πράγματα.

Δεύτερον. Ο συνεπής δανειολήπτης αυτοεπιβραβεύεται και αυτοεπιβραβεύεται ακόμα και από άποψη Εφορίας. Εγώ που πληρώνω την εφορία στην ώρα μου, δεν έχω 10%. Αυτός ο οποίος δεν την πληρώνει, πληρώνει και 120 δόσεις. Δυστυχώς, αυτή είναι η κατάσταση. Όταν λέω ότι αυτοεπιβραβεύεται θα σας πω ότι εννοώ.

(*Θόρυβος στην αίθουσα. Ομιλούν εκτός μικροφώνου*)

**ΧΑΡΟΥΛΑ ΑΠΑΛΑΓΑΚΗ (Γενική Γραμματέας της Ένωσης Τραπεζών):** Όχι. Όσο εγώ ήμουν μπροστά δεν την άκουσα. Εγώ δεν ξέρω εάν η κυβέρνηση έκανε τέτοια πρόταση. Μπορώ να σας πω, ότι εγώ προσωπικά, ως Χαρούλα Απαλαγάκη, δεν την άκουσα. Εγώ δεν είμαι όλη η Ένωση. Είμαι ένας παράγων της Ένωσης.

(*Θόρυβος στην αίθουσα. Ομιλούν εκτός μικροφώνου*)

**ΧΑΡΟΥΛΑ ΑΠΑΛΑΓΑΚΗ (Γενική Γραμματέας της Ένωσης Τραπεζών):** Βεβαίως, εάν υπάρχει ζήτηση και έχουν τα κριτήρια θα πάρουν.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Παρακαλώ μη διακόπτετε.

**ΙΩΑΝΝΗΣ ΔΡΑΓΑΣΑΚΗΣ** **(Αντιπρόεδρος της Κυβέρνησης και Υπουργός Οικονομίας και Ανάπτυξης):** Κυρία Μπακογιάννη, παρακαλώ, περιμένετε ένα λεπτό, γιατί πρέπει να σας απαντήσω. Δεν παρακολουθείτε τις αποφάσεις του κυβερνητικού συμβουλίου, που από το 2016 έχουμε αποφασίσει και έχουμε ζητήσει από τις Τράπεζες να κάνουν αυτό το οποίο λέμε, να δείχνουν μια αναγνώριση στους καλοπληρωτές. Αλλά, εάν θέλετε να κάνετε μια τροπολογία, θα την δούμε θετικά.

ΧΑΡΟΥΛΑ ΑΠΑΛΑΓΑΚΗ (Γενική Γραμματέας της Ένωσης Τραπεζών): Ναι, αλλά εγώ θέλω να πω σε όλους σας, ότι εποπτικά αυτό, εδώ είναι ο κ. Πλασκοβίτης, εποπτικά δεν νοείται να μεταχειριστείς τον συνεπή δανειολήπτη, όπως τον ασυνεπή. Ας έρθει ο SSM να μας το επιτρέψει και εμείς ευχαρίστως να το κάνουμε δώρο. Μη συζητάμε τώρα πράγματα που δεν γίνονται.

Ο κ. Κωνσταντινόπουλος. Βεβαίως κ. Κωνσταντινόπουλε, υπήρχε μια ασάφεια στο νόμο από το 2013 και μετά, με τον νόμο 4172 προβλέπεται ότι οι φόροι που πληρώνουν για τους τόκους που εισπράττουν από τα ομόλογα του ελληνικού δημοσίου, στο τέλος, όπως γίνεται με το σύνολο των φορολογικών μας υποχρεώσεων, λες, έδωσε η τράπεζα ALPHA 100 εκατ. φόρο, γιατί είχε μέσα και τους τόκους. Η τελική όμως φορολογική της υποχρέωση, από τον κύκλο εργασιών της, είναι 80 εκατ.. Τι θα κάνει η τράπεζα αυτή; Θα πάρει τα 20 εκατομμύρια πίσω. Συμφωνούμε; Ωραία.

(*Θόρυβος στην αίθουσα. Ομιλούν εκτός μικροφώνου*)

**ΧΑΡΟΥΛΑ ΑΠΑΛΑΓΑΚΗ (Γενική Γραμματέας της Ένωσης Τραπεζών)**: Με συγχωρείτε, εσείς ξέρετε κανένα νομικό ή φυσικό πρόσωπο, το οποίο να πληρώνει δύο φορές φόρο; Εάν ξέρετε να μου το πείτε. Και αυτό είπε το άρθρο 68 του νόμου 4172 το 2013. Στο παρελθόν όμως υπήρξε μια ασάφεια. Η ασάφεια αυτή δημιούργησε κάποιες αμφισβητήσεις σε επίπεδο διοίκησης. Το ζητήσαμε και σας το λέω ευθαρσώς, ήταν και αίτημα προς τους θεσμούς, ότι αυτό το θέμα έπρεπε να λυθεί ερμηνευτικά, ώστε να μην παρατηρείται το άτομο, διότι διαφορετικά και οι τράπεζες δεν θα αγοράζουν ούτε μισό ομόλογο του ελληνικού δημοσίου.

Τι να κάνουμε; Να παίρνουμε ομόλογα, να πληρώνουμε και τόκους, να πληρώνουμε και δύο φορές φόρους, νομίζω ότι ο λογαριασμός δεν βγαίνει. Αυτή, λοιπόν, είναι η πλατφόρμα. Η πλατφόρμα του εξωδικαστικού λειτούργησε και λειτούργησε στην ώρα της, 3 Αυγούστου άρχισε και δέχτηκε τις πρώτες αιτήσεις. Το αν ο εξωδικαστικός δεν απέδωσε επί της ουσίας τους καρπούς που περιμέναμε, είναι διαφορετικό θέμα. Όποιος όμως ήθελε να κάνει αίτηση έκανε. Με συγχωρείτε. Να ξεχωρίζουμε αν ένα σύστημα λειτουργεί πατώντας το κουμπί ή αν είναι ένας καλός νόμος.

Εγώ δεν λέω ότι ο εξωδικαστικός είναι ένας καλός νόμος, η πλατφόρμα κατά τη συνήθη πορεία των πραγμάτων και επειδή είναι διαθέσιμα τα στοιχεία, νομίζω ότι η Κυβέρνηση είναι καλύτερα σε θέση να το απαντήσει και υπάρχουν ήδη υποδομές στην Ειδική Γραμματεία Διαχείρισης του ιδιωτικού χρέους, σε δύο μήνες θα πρέπει λογικά να λειτουργεί, αλλά αυτό ας το απαντήσει η Κυβέρνηση.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο Υπουργός κ. Δραγασάκης.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Ετέθη το θέμα και από τον κ. Καρανίκα (ΕΣΕΕ), από αρκετούς Βουλευτές και από αρκετούς φορείς τίθεται, γιατί να μην έχουμε και ένα σύστημα επιβράβευσης των καλοπληρωτών. Είχα σκοπό να το σχολιάσω αυτό, αλλά επειδή η κυρία Μπακογιάννη, κάπως προκάλεσε, τι θέση έχει η Κυβέρνηση, να το απαντήσω τώρα.

Καταρχήν, θα ήθελα να πω ολοκληρωμένα την άποψή μου, τι ακριβώς συζητάμε; Συζητάμε για κάποιον πολίτη π.χ. εγώ πήρα ένα δάνειο και το εξοφλώ, αυτό είναι υποχρέωσή μου, δηλαδή, δεν κάνουμε χάρη όταν εξοφλούμε τα δάνειά μας. Εδώ μιλάμε για μια εμπορική πράξη. Εγώ πήρα δάνειο, ο διπλανός δεν πήρε δάνειο.

Παρόλα αυτά όμως, επειδή ζούμε μια κρίση με τις διαστάσεις που πήρε και επειδή συζητούμε για μια κληρονομιά της χρεωκοπίας τεράστια και επειδή υπάρχει ένα θέμα που λέγεται «κουλτούρα πληρωμών», εμείς, ως Κυβέρνηση, δεν είμαστε αντίθετοι με τη σκέψη της επιβράβευσης του καλού, του συνεπούς στις υποχρεώσεις του. Όπως σωστά είπατε και η ΔΕΗ έχει κάποιο πρόγραμμα και εμείς με απόφαση του Κυβερνητικού Συμβουλίου Οικονομικής Πολιτικής προτείναμε σε όλα τα πιστωτικά ιδρύματα, το 2016, να υιοθετήσουν αυτή την πολιτική. Προσωπικά το έχω πει άπειρες φορές και στους τραπεζίτες.

Το μόνο ίδρυμα που ανταποκρίθηκε και θέλω να το πω εδώ, είναι το Ταμείο Παρακαταθηκών και Δανείων, κυρία Απαλαγάκη. Τα πάντα απαγορεύονται, από πρώτη άποψη τίποτα δεν μπορεί να γίνει, γίνονται λοιπόν. Το Ταμείο Παρακαταθηκών και Δανείων επιστρέφει -αν θυμάμαι καλά- το 20% των τόκων στους συνεπείς δανειολήπτες, που κυρίως είναι δημόσιοι υπάλληλοι κ.λπ. και μάλιστα με τροπολογία που πέρασαν πέρυσι, επεκτείνεται η ρύθμιση αυτή και προς τα δάνεια που έχουν τιτλοποιηθεί.

Επομένως, εγώ θεωρώ, εφόσον ετέθη με τόσο πλάτος και εύρος το θέμα και εφόσον και ο κ. Μητσοτάκης όντως το έθεσε στη συνάντησή του με τους τραπεζίτες -δεν διάβασα τι απαντήσαν οι τραπεζίτες- δράττομαι της ευκαιρίας να πω ότι εμείς πολιτικά συνηγορούμε. Δεν ξέρω αν προλαβαίνουμε σε αυτό το νομοσχέδιο, ενθαρρύνω και τους συναδέλφους τους Ν.Δ. που το έθεσαν, αν θέλουν να ετοιμάσουν μια τροπολογία είτε σε αυτό είτε σε άλλο νομοσχέδιο και το συζητάμε. Αν η Τράπεζα της Ελλάδος έχει αντίρρηση - που δεν θεωρώ ότι μπορεί να υπάρχει αντίρρηση - θα τεθεί με τρόπο που να μην προκαλούνται άλλα προβλήματα, Είμαστε εδώ να το δούμε.

**ΧΑΡΟΥΛΑ ΑΠΑΛΑΓΑΚΗ (Γενική Γραμματέας της Ελληνικής Ένωσης Τραπεζών):** Κύριε Αντιπρόεδρε, αν μου επιτρέπετε, εμείς δεν θα θέλαμε αυτό το θέμα να το δούμε, πριν δουλέψουμε στη βάση συγκεκριμένων στοιχείων, ούτε εκπροσωπώ την τράπεζα.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κυρία Απαλαγάκη, εγώ είμαι εδώ και εκπροσωπώ την Κυβέρνηση και ακούω πάρα πολλούς Βουλευτές, εκπροσώπους κομμάτων, κοινωνικούς φορείς να θέτουν θέμα.

Εκφράζω, λοιπόν, την πολιτική βούληση της Κυβέρνησης. Δεν το απορρίπτουμε, το είχαμε στην πολιτική μας εφαρμόσει και μπορούμε να πάρουμε και μια εμπειρία από το Ταμείο Παρακαταθηκών και Δανείων κατά πόσο επηρέασε τη συμπεριφορά των δανειοληπτών. Άρα, με αυτή την έννοια, λέω ότι δεν είμαστε απέναντι στο θέμα αυτό, το αντιμετωπίζουμε θετικά.

Τώρα, πρακτικά το νομοσχέδιο είναι εδώ. Δεν ξέρω αν προλαβαίνουμε, γι' αυτό το είπα έτσι. Αν υπάρχει διάθεση, μπορεί να υπάρξει μια τροπολογία, μια συνεννόηση των κομμάτων και το βλέπουμε εν καιρώ και σε διάλογο προφανώς και με την Ένωση Τραπεζών.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κύριο Υπουργό. Το λόγο έχει ο κ. Κούβαρης, νομικός σύμβουλος της Ένωσης Καταναλωτών και Δανειοληπτών.

**ΜΙΧΑΗΛ ΚΟΥΒΑΡΗΣ (νομικός σύμβουλος της Ένωσης Καταναλωτών και Δανειοληπτών):** Ευχαριστώ, κυρία Πρόεδρε.

Ερωτηθήκαμε εάν εκπροσωπούμε τους εγγυητές. Προφανώς, εκπροσωπούμε το σύνολο των δανειοληπτών και τους εγγυητές. Μάλιστα, το ζήτημα των εγγυητών τέθηκε με πολύ μεγάλη ανάλυση στην προηγούμενη εισήγηση που κάναμε.

Για τους εγγυητές δεν έχει υπάρξει καμία πρόβλεψη. Το σύνολο των προβλέψεων και στο νόμο 3869 και σε όλα τα νομοθετήματα, πλην του Κώδικα Δεοντολογίας που αναφέρθηκε προηγουμένως, δεν απαλλάσσει τους εγγυητές και ουσιαστικά τους αφήνει δέσμιους σε μια κατάσταση, η οποία διαιωνίζεται.

Οι τράπεζες δεν μπορούν να κάνουν κάποια ρύθμιση, αυτήν τη στιγμή, σε εγγυητές προσώπων που έχουν ήδη ενταχθεί σε κάποιο πλαίσιο είτε αυτό είναι ο νόμος Κατσέλη είτε αυτό είναι το καινούργιο πλαίσιο. Ουσιαστικά, δημιουργείται ένα ζήτημα ως προς την «εις ολόκληρον ευθύνη» που έχουν αυτά τα πρόσωπα. Τι θα καταβάλουν αυτά τα πρόσωπα; Σήμερα, ένα πρόσωπο που είναι εγγυητής ενός άλλου προσώπου που έχει καταθέσει υπαγωγή στο νόμο, δεν μπορεί να κάνει κάτι. Δεν μπορεί να υπογράψει ένα προσάρτημα μιας σύμβασης, διότι δεν μπορεί να υπογράψει ούτε ο πρωτοφειλέτης της σύμβασης αυτής, ο οποίος έχει υπαχθεί στο νόμο. Και συνεχίζει να διαιωνίζεται η ευθύνη του.

Ναι, θα σας πω ότι δεν είναι προτεραιότητα των τραπεζών, διότι υπάρχουν άλλες προτεραιότητες αυτή τη στιγμή, να κυνηγήσουν άλλα πρόσωπα. Όμως, *(ο εγγυητής)* είναι ένα πρόσωπο, το οποίο μπορεί πράγματι να αντιμετωπίσει πρόβλημα στο μέλλον.

Επίσης, αναφορικά με αυτά που είπε η κυρία Απαλαγάκη για το ζήτημα της συναίνεσης. Οι τράπεζες είχαν την ευκαιρία και το 2010, με τον 3869, όταν υπήρξε ο εξωδικαστικός συμβιβασμός, αλλά και το 2013 με τον προδικαστικό συμβιβασμό και στις υπόλοιπες μορφές του νόμου για το δικαστικό συμβιβασμό, είχαν την υποχρέωση και τη δυνατότητα, τότε, να δουν το ζήτημα της συναίνεσης με κάποιον άλλο τρόπο. Δεν προχώρησε σχεδόν καμία υπόθεση συμβιβασμού -ή όσες προχώρησαν μετρούνται στα δάχτυλα του ενός χεριού- μεταξύ δανειολήπτη και τράπεζας, ενόσω εκκρεμούσε δικαστική ρύθμιση οφειλών. Σχεδόν καμία. Αν υπάρχει κάποια, διορθώστε με. Τότε, υπήρχε η δυνατότητα αυτή.

Το σχέδιο, το οποίο υπάρχει αυτή τη στιγμή και είναι εμφανές, είναι ότι το πακέτο των καταναλωτικών δανείων -πιστωτικές κάρτες, καταναλωτικά δάνεια- έχουν δοθεί σε funds. Αυτό είναι το ένα πλαίσιο, το οποίο έχει γίνει και από κει ρυθμίζονται με κάποιο τρόπο.

Και το δεύτερο πλαίσιο είναι ουσιαστικά τα στεγαστικά δάνεια. Και γι' αυτό το αναφέρω. Η ρύθμιση, η οποία υπάρχει σήμερα, είναι η ρύθμιση που προτείνουν οι τράπεζες και εξωδικαστικά. Δηλαδή, αν πάει στην τράπεζα, σήμερα, κάποιος δανειολήπτης, ο οποίος έχει ένα στεγαστικό δάνειο, η ρύθμιση που θα του προτείνουν θα είναι περίπου στα ίδια επίπεδα με αυτήν που συζητάμε τώρα. Δεν θα έχει κάποιο κούρεμα. Δηλαδή, κάποιος που έχει μια οφειλή 130.000 ευρώ και ένα σπίτι, το οποίο έχει μια αξία 100.000 ευρώ - γιατί, πόση αξία μπορεί να έχει ένα σπίτι ενός ανθρώπου με υπόλοιπο δανείου 130.000 ευρώ; Γύρω στις 100.000 θα έχει. Εάν πληρώσει το 120% της αξίας, θα πληρώσει 120.000 ευρώ. Δηλαδή, θα διαγραφούν 10.000 ευρώ. Αυτό είναι το ποσόν. Εννοώ ότι είναι μια ρύθμιση που πάλι δεν θα είναι ιδιαίτερα ελκυστική, σε σχέση με αυτό που ίσχυε στο παρελθόν.

Αναφορικά με τους στρατηγικούς κακοπληρωτές. Υπάρχει άρση τραπεζικού απορρήτου, όπως ανέφερε και η κυρία Απαλαγάκη, άρση φορολογικού απορρήτου που δίνεται με αυτό το νομοσχέδιο και αναφέρονται ποσοστά για τους στρατηγικούς κακοπληρωτές. Νομίζω ότι κυνηγάμε φαντάσματα εδώ και πάρα πολύ καιρό με τους στρατηγικούς κακοπληρωτές. Νομίζω ότι και οι τράπεζες γνωρίζουν ποιοι είναι. Δηλαδή, αν μπορεί να ποσοτικοποιηθεί ο αριθμός των στρατηγικών κακοπληρωτών, προφανώς γνωρίζουν και ποιοι είναι. Δηλαδή, για ποιον λόγο δεν είναι προτεραιότητα; Και εφόσον ένας στρατηγικός κακοπληρωτής, προφανώς, έχει και κάποιες καταθέσεις, μπορούν να κυνηγήσουν αυτές τις καταθέσεις. Δεν έχω δει εγώ, προσωπικά, να κυνηγάνε οι τράπεζες κάποιον στρατηγικό κακοπληρωτή. Αντιθέτως, έχω δει πάρα πολλά νομοσχέδια και πάρα πολλές τροπολογίες, που περνάνε με σκοπό να πατάξουν το ζήτημα του στρατηγικού κακοπληρωτή.

Το ίδιο ισχύει και στις δικαστικές αποφάσεις, που βγαίνουν τελευταία. Αυτό που ακούστηκε προηγουμένως για τις δικαστικές αποφάσεις που βγαίνουν, υπονοώντας ότι αυτοί που κρίθηκαν ότι δανείστηκαν δολίως και όλα αυτά, οφείλετε να γνωρίζετε ότι οι αποφάσεις που βγαίνουν αφορούν τον ενδεχόμενο δόλο. Δηλαδή, μιλάμε για πρόσωπα, τα οποία, ενδεχομένως να είχαν δόλο, κατά το παρελθόν, στη σύναψη δανείων. Δηλαδή, ότι πήραν δάνεια, που δεν θα μπορούσαν στο μέλλον να τα αποπληρώσουν. Αυτό είναι το σκεπτικό της απόφασης. Λανθασμένο ή σωστό, εμείς διαφωνούμε, προφανώς. Απλά, σας λέω ότι αυτό είναι το σκεπτικό.

Αναφορικά με το δημόσιο, επειδή αναφέρθηκε και προηγουμένως, αυτό είναι το άρθρο 9 παράγραφος 6, το οποίο αναφέρει ότι «καθυστέρηση του δημόσιου να καταβάλλει την εγκριθείσα συνεισφορά μπορεί να οδηγήσει σε έκπτωση του αιτούντα κατά το άρθρο 13, μόνο εφόσον το συνολικό ύψος του ποσού σε καθυστέρηση υπερβαίνει αθροιστικά την αξία 9 μηνιαίων δόσεων συνεισφοράς και ο πιστωτής έχει ενημερώσει τον οφειλέτη ως προς την υπερημερία του δημοσίου». Θεωρούμε ότι αυτό πρέπει να απαλειφθεί εντελώς, δηλαδή, δεν γίνεται κάποιος να εκπέσει της ρύθμισης τιμωρητικά, εφόσον το δημόσιο δεν καταβάλλει τη συνεισφορά.

Να πω, επίσης, κάτι τελευταίο για την κύρια κατοικία. Αναφέρεται μέσα ως κύρια κατοικία του δανειολήπτη, αυτή που προστατεύεται. Θεωρούμε ότι θα πρέπει να υπάρξει και κάποια ρύθμιση για τη μοναδική κατοικία, γιατί όλες οι υπόλοιπες εκφάνσεις του νόμου και στο παρελθόν και το 2010 και το 2013 και το 2015 αναφέρονταν σε κύρια κατοικία του οφειλέτη ή μοναδική κατοικία, εφόσον ο/η σύζυγος αυτού δεν είχε άλλο ακίνητο που μπορούσε να χρησιμοποιηθεί ως κύρια κατοικία. Δηλαδή και δικαστικές αποφάσεις που έχουν γίνει, οι περισσότερες αναφέρουν είτε κύρια κατοικία είτε δυνητική κύρια κατοικία. Να μην το εξειδικεύσουμε, δηλαδή, ως κύρια κατοικία του οφειλέτη με βάση αυτή που αναφέρεται στο φορολογικό έτος 2017. Μπορεί κάποιος έμπορος, ειδικά, ο οποίος όλοι γνωρίζουμε ότι στη φορολογική του δήλωση αναφέρεται ως τόπος κατοικίας η επαγγελματική του έδρα, δεν θα είναι σαφές αυτό, δηλαδή, μπορεί να ζει αλλού ο άνθρωπος αυτός.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Βερβεσός, Πρόεδρος της Ολομέλειας Δικηγορικών Συλλόγων Ελλάδας και Πρόεδρος του Δικηγορικού Συλλόγου Αθηνών.

**ΔΗΜΗΤΡΙΟΣ ΒΕΡΒΕΣΟΣ (Πρόεδρος της Ολομέλειας Δικηγορικών Συλλόγων Ελλάδας και Πρόεδρος του Δικηγορικού Συλλόγου Αθηνών, ΔΣΑ):** Τα πιο πολλά θέματα έχουν απαντηθεί.

Είναι προφανές ότι ο νόμος έχει τριπλούς κόφτες. Το 130 με λογιστικοποιημένους τόκους, όταν οι τόκοι λογιστικοποιούνται ανά εξάμηνο με την πρόσφατη νομοθεσία, ομιλούμε για τόκους οι οποίοι έχουν επισωρευτεί στο κεφάλαιο και είναι άνθρωποι που δεν μπήκαν σ' αυτή τη ρύθμιση γιατί δεν είχαν να πληρώσουν τόσα χρόνια. Άρα είναι βεβαρημένοι τόκοι. Δεύτερον, το 80.000, σας το είπα, είναι ο δεύτερος κόφτης. Τρίτον, το εισόδημα που πέφτει από το νόμο Κατσέλη είναι ο τρίτος κόφτης. Έχουμε τρεις μειώσεις από το νόμο Κατσέλη δραματικές σε σχέση με τα πρόσωπα τα οποία θα μπουν στη ρύθμιση. Αυτές οι προσδοκίες της Ένωσης Ελληνικών Τραπεζών γίνονται επί τω φαινόμενω. Αν μάλιστα λάβουμε υπόψη μας ότι το δάνειο μπορεί να μην είναι μία, αλλά να είναι τρεις συμβάσεις, γιατί είναι ένα κύριο δάνειο στεγαστικό και είναι δύο επισκευαστικά, άρα 50.000, 50.000, 50.000 πάμε στις 150.000. Γιατί έτσι είναι τα περισσότερα, μην κοροϊδευόμαστε. Αυτό σημαίνει ότι αυτός είναι εκτός ρύθμισης αφού έχει τρία δάνεια και όχι ένα και το οποίο θεωρείται πλέον ένα από την τράπεζα, αφού υπερβαίνει τις 130.000. Τα πιο πολλά δάνεια τέτοιας κατηγορίας είναι.

Ήθελα, επίσης, να σημειώσω ότι δεν το ξεκαθαρίζει ο νόμος, λέει η αξία του ακινήτου είναι 130.000. Ποια αξία; Εάν εγώ έχω 50% συγκυριότητα ή αν έχω υψηλή κυριότητα, αυτό δεν θα πρέπει να το ξεκαθαρίσετε; Έτσι που το βάζετε αφήνετε μια σειρά από κατηγορίες εκτός. Αν λέει 130.000 το ακίνητο και εγώ δεν το έχω όλο δικό μου, πρέπει να ξεκαθαριστεί τι δικαίωμα συμμετοχής έχω εμπράγματο επί του ακινήτου, αν είμαι συγκύριος ή υψηλός κύριος ή αν έχω δικαίωμα επικαρπίας. Κυρίως η συγκυριότητα με ενδιαφέρει εδώ.

Τέλος, να αναφέρω τα παραδείγματα τα οποία με ρώτησε ο κ. Κωνσταντινόπουλος. Σας λέω χαρακτηριστικά είναι τρία παραδείγματα, όπως μπορέσαμε από το μεσημέρι που ειδοποιηθήκαμε και είδαμε από χθες το βράδυ τον νόμο μέχρι σήμερα να τα δούμε, δεν είχαμε άλλο χρόνο. Μακροχρόνια άνεργος με μηδενικό εισόδημα με αξία κύριας κατοικίας 30.000 € χωρίς λοιπά περιουσιακά στοιχεία κινητά ή ακίνητα, με οφειλή 131.000 € σε έναν πιστωτικό φορέα είναι εκτός ρύθμισης. Δεν μπορεί να πληρώσει αυτός ο άνθρωπος. Τον πετάμε έξω. Αντίθετα οφειλέτης έγγαμος με 21.000 € εισόδημα, με αντικειμενική αξία 250.000 € και εμπορική αξία 500.000 €, με πολυτελέστατο αυτοκίνητο 80.000 € και οφειλή 500.000 σε τέσσερα πιστωτικά ιδρύματα είναι εντός ρύθμισης. Οφειλέτης άγαμος με εισόδημα 12.551 €, 1045 € το μήνα, με άξια κύριας κατοικίας 30.000 €, χωρίς λοιπά περιουσιακά στοιχεία, με οφειλή 50.000€ είναι εκτός ρύθμισης. Δηλαδή, ποιους ενισχύει αυτό το νομοσχέδιο; Ποιους πάει να πιάσει; Αυτούς που δεν έχουν θα τους πετάξουμε απέξω; Κυρίως τη μεσαία κεφαλαιοποίηση χτυπάει και αυτοί είναι οι βασικοί που μένουν εκτός της ρύθμισης του νόμου αυτού. Ενισχύει κατηγορίες πληθυσμού που είναι εκτός. Αν δεν το έχετε δει αυτό, το νομοσχέδιο δεν θα πιάσει τίποτα. Αυτά τα νούμερα εμείς τα ζούμε κάθε μέρα στην πιάτσα, γιατί είναι άνθρωποι που δεν κατάφεραν να μπουν στις ρυθμίσεις του νόμου Κατσέλη. Όσοι ήταν να μπουν στο νόμο Κατσέλη μπήκαν, βάλτε και τους εγγυητές οι οποίοι δεν πιάνονται και οι τράπεζες βγάζουν διαταγές πληρωμής αμέσως και κατά του εγγυητή και κατά του πρωτοφειλέτη. Όταν μάλιστα έχει μπει στο νόμο Κατσέλη ο πρωτοφειλέτης βγάζει μόνο κατά του εγγυητή και κυνηγάει τον εγγυητή, προφανώς δεν θα μπορεί να μπει αυτός στη ρύθμιση του νόμου, αφού ο εγγυητής δεν μπαίνει μέσα.

Με όλα αυτά είμαστε πολύ απαισιόδοξοι και αν μου πείτε ότι η πλατφόρμα αυτή τη στιγμή, που πατάμε ένα κουμπάκι και μπαίνουμε, είναι έτοιμη και θα μου πει ποιος θα την κρίνει την πλατφόρμα; Έχει είκοσι σημεία η πλατφόρμα. Ποιος θα την κρίνει; Η τράπεζα θα κρίνει την πλατφόρμα; Δεν θα πρέπει να υπάρχει κάποιος; Σκεφτείτε το, το έχουμε συζητήσει και με άλλους υπουργούς κάποια στιγμή κατ' ιδίαν, θα πατάω εγώ το κουμπί, θα βάζω στοιχεία, η τράπεζα θα τα βλέπει, η τράπεζα θα κρίνει το μέχρι πόσο; Δεν θα πρέπει να υπάρχει μια διαμεσολάβηση εκεί η οποία να λέει ότι αυτό το ποσό με βάση τα στοιχεία που έχει με το προφίλ του οφειλέτη, θα πρέπει να μου ρυθμίζει μέχρι τόσο ή τόσο τοις εκατό του δανείου;

Κάποιος πρέπει να είναι τρίτος εκεί, δεν μπορούμε να τον αφήνουμε στην κυριαρχία των τραπεζών. Αυτό πρέπει να το δείτε, δεν είστε εκπρόσωποι των τραπεζών, είστε εκπρόσωποι του λαού. Δεν μπορεί να λέει η τράπεζα, σου δίνω μέχρι τόσο και αυτό να είναι νόμος του κράτους. Θα πρέπει κάποιος να λέει ότι όχι αυτό τόσο τοις εκατό, αλλά τόσο τοις εκατό. Και αυτός δεν μπορεί να είναι παρά ένας διαμεσολαβητής, η έκθεση του οποίου θα πρέπει να πηγαίνει στο δικαστήριο, για να κρίνει το δικαστήριο, αύριο το ειρηνοδικείο, το αν καλώς ή κακώς δεν υπήρχε στη διάταξη του νόμου. Αν θέλουμε να υπαγάγουμε κάποιες κατηγορίες στον νόμο. Πρέπει να μην αφήνουμε τις τράπεζες μονομερώς να αποφασίζουν με βάση «το κουμπάκι» της πλατφόρμας, η οποία κατ’ εμέ, νομίζω, δεν θα είναι έτοιμη στις 30/4.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Καρανίκας.

**ΓΕΩΡΓΙΟΣ ΚΑΡΑΝΙΚΑΣ** **(Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)):** Απ' ό,τι αντιλαμβάνομαι, επειδή η καινοτομία αυτής της τροπολογίας ήταν η ένταξη των επιχειρηματικών δανείων για την προστασία της πρώτης κατοικίας, το Σώμα ομονοεί. Και θέλω να εξηγήσω, επειδή μερικές φορές η λέξη «επιχειρηματικό» ή «επιχείρηση» είναι λίγο παρεξηγημένη, εδώ μιλάμε για μια μεγάλη τάξη ανθρώπων, μικροεπιχειρηματίες, μικροεπαγγελματίες, οι οποίοι επλήγησαν όλη τη περίοδο του μνημονίου. Γι' αυτό το λόγο χρειάζεται τη στήριξη. Θεωρώ ιδιαίτερη καινοτομία το ότι εντάχθηκαν αυτά τα λεγόμενα επιχειρηματικά δάνεια, απλά κάνω μια έκκληση, αν είναι δυνατόν, να τεθούν, έστω και την τελευταία στιγμή, κάποια όρια.

**ΧΑΡΑ ΚΑΦΑΝΤΑΡΗ Πρόεδρος της Επιτροπής):** Το λόγο έχει ο κ. Δραγασάκης.

**ΙΩΑΝΝΗΣ ΔΡΑΓΑΣΑΚΗΣ** **(Αντιπρόεδρος της Κυβέρνησης και Υπουργός Οικονομίας και Ανάπτυξης):** Να εξηγήσω ότι αυτό το νομοσχέδιο, όπως και εσείς έχετε δει, η επεξεργασία του κράτησε αρκετό χρόνο. Στην πορεία αυτή, ήταν σημαντική η συμβολή του κ. Φλαμπουράρη και του κ. Λιάκου, οι οποίοι είχαν και το κύριο βάρος των διαπραγματεύσεων, των συζητήσεων, όλο αυτό το διάστημα. Και επομένως, υπ' αυτή την έννοια, εξηγώ γιατί υπάρχει και η παρουσία τους εδώ και βεβαίως είναι στη διάθεση του Σώματος να συμβάλουν στην απάντηση ερωτημάτων ή στην εξήγηση θεμάτων. Προσωπικά, επιφυλάσσομαι να τοποθετηθώ αύριο στην Ολομέλεια.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Φλαμπουράρης.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ** **(Υπουργός Επικρατείας):** Το πρώτο που θέλω να επισημάνω και ταυτόχρονα να θυμίσω, είναι σε όλους γνωστό ότι στις 31/12/2018 θα έληγε η προστασία της πρώτης κατοικίας, το άρθρο 9, δηλαδή, του νόμου Κατσέλη. Άρα, η προσπάθεια που καταβάλαμε όλο αυτό το διάστημα, από το καλοκαίρι και μετά, ήταν πραγματικά να προχωρήσουμε σε μια νομοθετική ρύθμιση, η οποία, όπως έχουμε τονίσει πάρα πολλές φορές, στόχο έχει την προστασία της λαϊκής κατοικίας. Εμείς, μέσα από τη λογική ότι δεν υπάρχει μόνο η λαϊκή κατοικία, αλλά υπάρχει και η μικρομεσαία και μεσαία κατοικία, προσπαθήσαμε μέσω των ορίων που βάλαμε, δηλαδή 250.000 € αντικειμενική αξία κατοικίας, να πετύχουμε αυτό το στόχο. Νομίζω, μέσα από διαπραγματεύσεις, καταφέραμε αυτό το στοιχείο το οποίο πρέπει να κρατήσουμε.

Θεωρούμε ότι τα επιχειρηματικά δάνεια, δευτερευόντως που μπήκαν μέσα στον νόμο, είναι και αυτό ένα στοιχείο το οποίο πρέπει να επισημάνουμε και να το θεωρήσουμε θετικό, διότι, όπως γνωρίζετε, ο νόμος Κατσέλη δεν προστάτευε τους επιχειρηματίες, τους εμπόρους, τους ελεύθερους επαγγελματίες, μηχανικούς, δικηγόρους κ.λπ., που είχαν πάρει ένα δάνειο και είχαν για εγγύηση την πρώτη κατοικία.

Άρα και αυτό είναι ένα στοιχείο, το οποίο πρέπει να το δούμε ότι είναι προσθετικό στα μέχρι τώρα που υπήρχαν.

Με αυτή την έννοια, λοιπόν, θεωρώ ότι θα θέλαμε πολύ καλύτερα να είναι τα πράγματα, να είναι πολύ μεγαλύτερη η περίμετρος η οποία θα καλυπτόταν μέσα από αυτό το νομοσχέδιο, αλλά, όπως γνωρίζετε και όπως όλοι γνωρίζουμε, υπάρχουν κάποιες δεσμεύσεις οι οποίες έχουν σχέση και με τις τράπεζες και με την Τράπεζα της Ελλάδος και με την Ευρωπαϊκή Κεντρική Τράπεζα.

Τώρα, σε ότι αφορά κάποια επιμέρους θέματα. Για τα πράσινα μίλησε ο Αντιπρόεδρος της Κυβέρνησης. Εμείς, είμαστε διατεθειμένοι, πραγματικά, αν υπάρξει κάποια τροπολογία, να τη συζητήσουμε. Θεωρούμε ότι είναι υποχρέωσή τους, αλλά ταυτόχρονα υπάρχει και ένας κόσμος ο οποίος, επειδή θέλει να είναι συνεπής, υποφέρει.

Εγώ, νομίζω ότι πρέπει οι τράπεζες να το δουν αυτό το θέμα και μαζί με εμάς και τους καταναλωτές, μήπως προχωρήσουμε σε μια ρύθμιση μετά από αυτό το νομοσχέδιο που θα ψηφιστεί αύριο, που έχει πολλά πράγματα να αντιμετωπίσει, όπως π.χ. υπάρχει το θέμα που έχει σχέση με αυτό που λέγεται ότι είναι χαμηλό το 130.000. Οι 130.000 είναι το υπόλοιπο του δανείου, δηλαδή είναι τα κόκκινα δάνεια που μέχρι κάποια στιγμή πληρώνονταν και σταμάτησαν να τα πληρώνουν. Από τότε που σταμάτησαν να πληρώνουν έχει μείνει το δάνειο, αυτό είναι 130.000. Νομίζω, ότι η μεγάλη πλειοψηφία των δανειοληπτών με πρώτη κατοικία που είναι πάνω από 70% - 75%, απ’ ότι θυμάμαι, είναι μέχρι 130.000. Άρα, είναι μεγάλο το ποσοστό αυτών που καλύπτονται και είναι πάνω από 150.000, όπως είπε η κυρία Απαλαγάκη και δεν είναι το 10% των συνολικών δανειοληπτών, γιατί οι δανειολήπτες των 84 δις, όπως είπε και η Τράπεζα της Ελλάδος, δεν είναι της πρώτης κατοικίας. Για πρώτη κατοικία μέχρι 250.000, δεν είναι πάνω από 16-17δις.

Τέλος, θέλω να τονίσω, ότι αυτή η ρύθμιση στηρίζεται στο ότι επιδιώκουμε με τα 4 εργαλεία που έχουμε νομοθετήσει, δηλαδή, πρώτον με την μείωση του επιτοκίου από το 4% στο 2%, δεύτερον με την επιμήκυνση που μπορεί να φτάσει μέχρι και τα 25 χρόνια αποπληρωμής του υπόλοιπου δανείου, τρίτον με την επιδότηση που υπάρχει από το ελληνικό δημόσιο στο επιτόκιο και τέλος από το κούρεμα για πάνω από το 120%. Θα σας φέρουμε παραδείγματα, ίσως και αύριο, όπου θα δείτε ότι η δόση με αυτά τα 4 εργαλεία μειώνεται τουλάχιστον από 50 έως 70%. Δηλαδή, μία δόση που ήταν 1.000 ευρώ θα γίνει από 500 έως και 300 ευρώ, ανάλογα το οικονομικό στάτους του κάθε δανειολήπτη, γιατί αυτό έχει σχέση και με την επιδότηση.

Άρα, βλέπουμε ότι αυτή η νομοθετική ρύθμιση έχει σαν στόχο να κινητοποιήσει τον κόσμο διευκολύνοντάς τον, και μειώνοντας τόσο πολύ την δόση, να αρχίσει να πληρώνει τη δόση του, για να αισθάνεται και πολύ καλύτερα.

Τέλος, θέλω να πω δύο λόγια σε σχέση με αυτό που είπε η Τράπεζα της Ελλάδος. Αυτοί οι οποίοι είναι μακροχρόνια άνεργοι, τελείως φτωχοί και χωρίς κανένα εισόδημα, νομίζω ότι από τη μια μεριά το Κράτος πρέπει να φροντίσει ούτως ώστε αυτός να μη χάσει το σπίτι του, γιατί αυτό κατάλαβα ότι είπε ο εκπρόσωπος της Τράπεζας της Ελλάδος.

**ΗΛΙΑΣ ΠΛΑΣΚΟΒΙΤΗΣ (Σύμβουλος του Διοικητή της Τράπεζας της Ελλάδος)**: Προς Θεού, δεν είπα τέτοιο πράγμα. Είπα ότι ίσα-ίσα πρέπει να προστατευτεί στο πλαίσιο της κοινωνικής πολιτικής. Όχι στα πλαίσια του χρηματοπιστωτικού συστήματος.

**ΑΛΕΚΟΣ ΦΛΑΜΠΟΥΡΑΡΗΣ (Υπουργός Επικρατείας)**: Αυτό όμως που πρέπει να τονίσουμε, είναι ότι πρέπει σε αυτή την προσπάθεια να συμβάλουν και οι τράπεζες, «κουρεύοντας» μεγάλο ποσοστό του δανείου το οποίο χρωστάει ο συγκεκριμένος δανειολήπτης, ο οποίος δεν έχει καμία δυνατότητα, πραγματικά, να πληρώσει ούτε 5 ευρώ το μήνα. Αυτή η προσπάθεια πρέπει να γίνει και από τη μεριά της Κυβέρνησης, αλλά και από τις τράπεζες, γιατί πολλά έχουν χρεώσει τους Έλληνες πολίτες.

Τελειώνοντας, νομίζω ότι πρέπει όλοι να ψηφίσουμε αυτό το νομοσχέδιο. Πρέπει όλοι να συμβάλουμε, ούτως ώστε να αναθαρρήσει ο κόσμος και να προσέλθει, πραγματικά, να συμβάλλει με τη μικρή του δυνατότητα, ούτως ώστε να ξεπληρώνονται τα δάνεια και όλοι και οι φορείς που είναι εδώ πρέπει κάτω από αυτή τη λογική να λειτουργήσουν, για να είναι αποτελεσματικό αυτό το σχέδιο νόμου το οποίο αύριο, πιστεύω θα ψηφιστεί.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Ευχαριστούμε τους φορείς που ήρθαν. Έγινε ένας εποικοδομητικός διάλογος για αυτό το ζήτημα. Η Επιτροπή θα συνεχίσει με τους Υπουργούς. Κάνουμε ένα διάλειμμα 5 λεπτών και σε 5 λεπτά συνεχίζεται η συνεδρίαση. Διακόπτεται η συνεδρίαση.

*(Διακοπή)*

***(Συνέχιση της διακοπείσας συνεδρίασης)***

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Έχουμε τρεις συναδέλφους που θέλουν να τοποθετηθούν. Το λόγο έχει ο κύριος Τσιρώνης.

**IΩΑΝΝΗΣ ΤΣΙΡΩΝΗΣ:** Θέλω να κάνω μια πρόταση για μια βελτίωση και μια διευκρίνιση από τον κύριο Υπουργό. Δεν διευκρινίζεται εάν σε ένα δάνειο υπάρχουν περισσότεροι από ένας συνοφειλέτες, τα 130.000 είναι για το σύνολο του δανείου ή είναι για τον κάθε οφειλέτη; Με ποια έννοια το λέω; Υπάρχουν οικογένειες που πήραν στεγαστικό δάνειο και είναι δύο-τρία αδέλφια, ένας πατέρας, έφτιαξαν μια πολυκατοικία και έχουν βάλει εγγύηση την πολυκατοικία, αλλά με χωριστά διαμερίσματα και το δάνειο μπορεί να είναι 300.000 και αυτή τη στιγμή είναι τέσσερις άνθρωποι. Αν αυτοί οι τέσσερις άνθρωποι είχαν πάρει τέσσερα χωριστά δάνεια, θαυμάσια, θα ήταν 130.000 στο καθένα. Δεν είναι λογικό λοιπόν, στο βαθμό που είναι περισσότεροι από έναν συνοφειλέτες, να έχουν ο καθένας το δικαίωμα των 130.000; Μιλάω για την περίπτωση που τρεις άνθρωποι έχουν υπόλοιπο δάνειου 300.000. Προτείνω μια βελτίωση. Κάνω μια πρόταση. Υπάρχουν δεκάδες άνθρωποι που έχουν από κοινού δάνειο. Δεν το πήραν χωριστά. Έκαναν αυτό το λάθος, γιατί να είναι σε διαφορετική μοίρα από αυτούς που το πήραν χωριστά, ενώ έχουν ενυπόθηκο δάνειο τα διαμερίσματα τους, οι ίδιοι άνθρωποι, περισσότερο από ένα.

Δεύτερον, είναι κρίσιμο το θέμα - και το ξέρετε - με τα δάνεια σε ρήτρα φράγκου. Έχουμε περιπτώσεις δανείων που είχε υπόλοιπο 100.000 και έφτασε με την αλλαγή να είναι 300.000. Αυτό το πράγμα πρέπει να ρυθμιστεί άμεσα γιατί θα μείνουν απ' έξω οι άνθρωποι και δεν θα ξέρουν τι να κάνουν. Πώς πάνε αυτά τα δάνεια; Πάνε όπως ήταν το ευρώ ή πάνε όπως είναι το φράγκο, γιατί εκεί υπάρχει μια εκκρεμότητα. Ευχαριστώ.

**ΧΑΡΑ ΚΑΦΑΝΤΑΡΗ( Πρόεδρος της Επιτροπής):** Το λόγο έχει ο κύριος Καματερός.

**ΗΛΙΑΣ ΚΑΜΑΤΕΡΟΣ:** Δεν είχαν σκοπό να μιλήσω, αλλά με την τροπή που πήρε η συζήτηση και με τις παρεμβάσεις των συναδέλφων ήθελα να κάνω δύο επισημάνσεις. Πρώτον, μας γίνεται κριτική ότι είμαστε νέοι συνάδελφοί και δεν ξέρουμε, ενώ οι παλιοί ξέρουν και γι' αυτό λίγο-πολύ να μη μιλάμε. Το είδαμε, επειδή είναι παλιοί, γι’ αυτό ήρθαμε εδώ που ήρθαμε και μας έφεραν σε αυτήν εδώ τη χρεοκοπία. Μακριά από εμάς η ίδια τακτική με αυτούς.

Είδαμε την κουτοπονηριά της Ν.Δ., που προσπαθεί να δημιουργήσει και εδώ μέσα fake news, όχι μόνο στις τηλεοράσεις και στις εφημερίδες.

Στην πονηρή ερώτηση της κυρίας Μπακογιάννη στα 86 δις πόσα δις θα εξυπηρετηθούν, όταν απάντησε ο εκπρόσωπος της Τράπεζας της Ελλάδος γύρω στα 12 δις, αν θυμάμαι καλά, ένα ποσοστό, περίπου, 10%, αμέσως έβγαλε το συμπέρασμα και στράφηκε σε μας για να μας κατηγορήσει, ότι «ορίστε, καμαρώστε, μόνο το 10% ικανοποιείται» αποκρύπτοντας την αλήθεια, η οποία φανερώθηκε στη συνέχεια.

Είπε κάτι και ο κ. Φλαμπουράρης πάνω σε αυτό. Πρώτον, τα 86 δις δεν είναι για στεγαστικά και είναι 46 δις. Δεύτερον, άλλο το ποσοστό των δανείων και άλλο το ποσοστό των δανειοληπτών.

Εδώ, όμως, τους γυρνάει μπούμερανγκ, γιατί και στα δάνεια των τραπεζών που έδωσαν σε λίγους τα δισεκατομμύρια και στον κοσμάκη τα μικρά δάνεια και πάνε να καλύψουν τώρα τα κόκκινα δάνεια από τους μικρούς και δεν μας είπαν - και ίσως έπρεπε να το ρωτήσουμε αυτό - πόσα δάνεια από τους μεγάλους πρόκειται να καλύψουν; Από αυτούς που πήραν αέρα και δεν πληρώνουν; Ακούσαμε, ότι πήραν εκατομμύρια με εγγύηση αέρα, αλλά γι' αυτά δεν μας είπαν. Πάνε, δηλαδή, οι τράπεζες να σωθούν πάλι από τους μικρούς δανειολήπτες. Αυτά είναι τα κόκκινα δάνεια που ρίχνουν τις τράπεζες έξω, τα 12 δις, δεν είναι τα 86 δις.

Εν πάση περιπτώσει, αφού ξεκαθαρίστηκε και από την εκπρόσωπο της Ένωσης Τραπεζών, 46 δις είναι τα στεγαστικά, 150.000 και παραπάνω είπε ο κ. Φλαμπουράρης καλύπτονται από το νόμο αυτό, δηλαδή, περίπου, πάνω από το 70% των δανειοληπτών.

Αυτή είναι η αλήθεια και οποιαδήποτε άλλη κουτοπονηριά, στα κανάλια και όχι εδώ μέσα. Ευχαριστώ, κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.)**: Καταρχήν, η γνώμη μας είναι ότι με την τροπολογία για τα κόκκινα δάνεια ξεκινάει ένας νέος κύκλος επίθεσης της κυβέρνησης και των τραπεζικών ομίλων με στόχο τη ραγδαία μείωση των κόκκινων δανείων, τη σταθερότητα του χρηματοπιστωτικού συστήματος και τη βελτίωση της ρευστότητας των τραπεζών.

Αυτός είναι ο στόχος του. Πρόκειται για έναν συμβιβασμό μεταξύ κυβέρνησης, τραπεζών και θεσμών, πράγμα που αποδεικνύει, ότι η ενισχυμένη εποπτεία ζει και βασιλεύει. Ένας συμβιβασμός που φέρνει εσπευσμένα αυτή τη ρύθμιση για να προλάβετε το Eurogroup, ώστε να εκταμιευθεί η δόση του 1 δις. Ένας συμβιβασμός που αποτελεί στενό κορσέ για την πρώτη κατοικία της λαϊκής οικογένειας.

Η τροπολογία αυτή που στόχο έχει να εξαναγκαστούν οι δανειολήπτες να αποπληρώνουν το μεγαλύτερο δυνατό κομμάτι του εισοδήματός τους στις τράπεζες, γι' αυτό λέμε ότι πρόκειται για μια νέα προσπάθεια στήριξης του τραπεζικού κεφαλαίου σε βάρος των εργατικών λαϊκών δικαιωμάτων.

Το τραπεζικό κεφάλαιο που δραστηριοποιήθηκε στα ακίνητα βρίσκεται παγιδευμένο σε αντιθέσεις, τις οποίες η αστική διαχείριση δυσκολεύεται αντικειμενικά να αντιμετωπίσει σήμερα. Η μαζική πώληση ακινήτων, για παράδειγμα, με πλειστηριασμούς, θα ρίξει τις τιμές τους και θα αδυνατίσει το χαρτοφυλάκιο των τραπεζών με τις τελευταίες μάλιστα να αγοράζουν οι ίδιες τα ακίνητα που βγάζουν σε πλειστηριασμούς για να μην απαξιωθούν. Οι δανειστές, η Ε.Ε., το Διεθνές Νομισματικό Ταμείο, η Κεντρική Ευρωπαϊκή Τράπεζα διαπραγματεύονται το ύψος των νέων έμμεσων κρατικών επιδοτήσεων προς τις τράπεζες.

Το νέο σχέδιο του ΣΥΡΙΖΑ, με πιο αποτελεσματικό τρόπο από το νόμο Κατσέλη που τον αντικαθιστά, στοχεύει στο να υποχρεώσει τους δανειολήπτες να πληρώσουν. Αυτός είναι ο στόχος τους. Η λογική που διέπει τη συμφωνία ΣΥΡΙΖΑ - τραπεζών είναι απλή: Ή εντάσσεσαι στη ρύθμιση και πληρώνεις τις δόσεις που υπολογίζει μια ηλεκτρονική πλατφόρμα ή αλλιώς το σπίτι σου βγαίνει στον πλειστηριασμό.

Αυξάνετε τους εκβιασμούς και τις απειλές για να γίνουν συνεπείς στην εξυπηρέτηση του δανείου τους. Ανοίγετε ακόμη περισσότερο το δρόμο σε μαζικούς πλειστηριασμούς πρώτης κατοικίας, δίνετε και άλλα εργαλεία στις τράπεζες και στα funds, ώστε να κλιμακώσουν τους εκβιασμούς τους στο λαό αίροντας τα όποια εμπόδια είχαν απομείνει.

Αντί να βελτιώνετε τις ελάχιστες προϋποθέσεις που τώρα υπάρχουν στην όποια προστασία της λαϊκής κατοικίας, εσείς τις χειροτερεύετε ακόμη περισσότερο. Βάζετε και άλλους κόφτες. Στη νέα ρύθμιση λαιμητόμο εντάσσονται μόνο τα στεγαστικά δάνεια που έχουν κοκκινήσει μέχρι τις 31.12.2018. Αυτά που θα κοκκινήσουν στη συνέχεια θα βρεθούν έξω από αυτή την πρόσκαιρη και υποτυπώδη προστασία, εξέλιξη που επίσης συνδέεται με την κλιμάκωση των εκβιασμών και για την συγκεκριμένη ομάδα των λαϊκών νοικοκυριών που θα μείνουν απ’ έξω.

Η διάρκεια της προστασίας έχει ημερομηνία λήξης 31.12.2019, δηλαδή για ένα διάστημα 9 μηνών. Σε αυτό το πλαίσιο η προστασία πέφτει στα 130.000 ευρώ, στο οποίο αθροίζονται τόκοι και πανωτόκια από τις καθυστερήσεις. Σήμερα το περιουσιακό κριτήριο προστασίας ξεκινά από τις 180.000 ευρώ για μονοπρόσωπο και 280.000 για οικογένεια με τρία παιδιά. Κατακρεουργείτε τα εισοδηματικά κριτήρια προστασίας, διαμορφώνετε για μονοπρόσωπο νοικοκυριό στις 12.500 ευρώ και για ζευγάρι 21.000 ευρώ. Για παράδειγμα στην περίπτωση δύο εργαζομένων συζύγων, οι τράπεζες μπορούν να προχωρήσουν σε πλειστηριασμό σε περίπτωση που οι μισθοί ξεπερνούν τα 750 ευρώ ακόμα και αν το νοικοκυριό εκπληρώνει όλες τις άλλες προϋποθέσεις. Αναγκάζετε τα λαϊκά νοικοκυριά να πληρώνουν το δάνειό τους μέχρι και 25 χρόνια για να ρίξετε τη δόση, δηλαδή για να μπορούν να πληρώνουν περισσότεροι. Βεβαίως δεν έχουν και άλλη επιλογή.

Εδώ πρέπει να σημειωθεί ότι όλα τα κριτήρια λειτουργούν συγκεντρωτικά, δηλαδή πρέπει όλα να πληρούνται ταυτόχρονα. Αν δείτε το άρθρο 1 παρ. 4 που μιλάει και για την ακίνητη περιουσία πέρα από την πρώτη κατοικία, που δεν πρέπει να υπερβαίνει τα 80.000 ευρώ. Θα σας πω ένα παράδειγμα. Αν ένας έχει εκτός της πρώτης κατοικίας και ένα σπίτι που του άφησε ο πατέρας του στο χωριό και ένα χωράφι 5 στρεμμάτων, ξεπερνά ενδεχομένως με βάση τα αντικειμενικά κριτήρια τα περιουσιακά κριτήρια που βάζετε στο νόμο και άρα θα πεταχτεί έξω από τη ρύθμιση αυτός. Οι αιτήσεις προστασίας υποβάλλονται μέσω ηλεκτρονικής πλατφόρμας και ανακτώνται αυτόματα από τις τράπεζες κάθε είδους φορολογικά στοιχεία του οφειλέτη, ενώ βέβαια αίρεται και το τραπεζικό απόρρητο και μάλιστα για πέντε χρόνια. Δίνετε κρατική επιδότηση στις τράπεζες, μέτρο που η κυβέρνηση προκλητικά παρουσιάζει ως φιλολαϊκό, ενώ στην πραγματικότητα διευκολύνει τις τράπεζες να βάλουν στο χέρι τις απαιτήσεις τους από τα στεγαστικά δάνεια. Άλλωστε, η ρύθμιση αφορά σε φτωχά νοικοκυριά, τα οποία πέρα από τους γενικούς όρους και τις προϋποθέσεις, θα εκπληρώνουν πρόσθετα και άλλα εισοδηματικά κριτήρια. Αυτή θα διακόπτεται σε περίπτωση που ο δικαιούχος καθυστερήσει την καταβολή του ποσού, που τον ίδιο βαραίνει για τρεις μηνιαίες δόσεις. Λεόντειοι όροι προβλέπονται και στις ρυθμίσεις διευκόλυνσης που προσφέρουν οι τράπεζες σε όσους ενταχθούν στη ρύθμιση. Αυτό σημαίνει, σε περίπτωση αθέτησης των υποχρεώσεων πληρωμής, ότι η τράπεζα μπορεί άμεσα να προχωρά σε πλειστηριασμό, χωρίς τη διαμεσολάβηση των δικαστηρίων.

Η κυβέρνηση έχει υιοθετήσει ως βασικό επιχείρημα των τραπεζών για αντιμετώπιση των «μπαταχτσήδων» ή στρατηγικών κακοπληρωτών και έγινε και αρκετή συζήτηση εδώ, προκειμένου να δικαιολογήσει την άρση και αυτής της κουτσουρεμένης δικαστικής προστασίας που είχε απομείνει από το νόμο Κατσέλη. Με τον όρο «στρατηγικοί κακοπληρωτές» εννοούν ότι μεγάλο μέρος των υπερχρεωμένων λαϊκών νοικοκυριών αποφεύγουν συνειδητά να αποπληρώσουν, ενώ έχουν οικονομική δυνατότητα. Φυσικά υπάρχουν και τέτοιες περιπτώσεις, όμως όταν τα κριτήρια ένταξης σε ρύθμιση ή προστασία καλύπτουν μέρος των πιο εξαθλιωμένων στη βάση των εύλογων δαπανών διαβίωσης, στην ουσία προβάλλεται ότι οι λιγότερο εξαθλιωμένοι έχουν την οικονομική δυνατότητα να αποπληρώνουν τα δάνεια. Με την ίδια ευκολία κατατάσσουν στους «μπαταχτσήδες» μεγάλο μέρος που έχει προσφύγει στο νόμο Κατσέλη. Στην πραγματικότητα αυτό που κάνετε είναι να φωτογραφίζετε τη μεγάλη μάζα λαϊκών εργατικών νοικοκυριών που εξαναγκάστηκαν σε τραπεζικό δανεισμό για να καλύψουν στεγαστικές και καταναλωτικές ανάγκες, αλλά τσακίστηκαν από την κρίση, την ανεργία, τα αντιλαϊκά μέτρα, τις μειώσεις μισθών και τη βαριά φοροληστεία που τους επιβάλλατε.

Σίγουρα δεν εννοείτε τους πραγματικούς μπαταχτσήδες, δηλαδή τους μεγάλους επιχειρηματικούς ομίλους, που είναι οι υπεύθυνοι για τον μεγάλο όγκο κόκκινων δανείων και των χρεών προς το δημόσιο, διότι οι τραπεζικοί όμιλοι με αυτούς σχεδιάζουν τα μεγάλα deal και από κοινού με διάφορα επενδυτικά funds μέσω συγχωνεύσεων, εξαγορών, αναδιαρθρώσεων ακόμη και λουκέτων. Άλλωστε η Κυβέρνηση ΣΥΡΙΖΑ, έχει διαμορφώσει το νομοθετικό πλαίσιο για να ενισχύει τέτοιου είδους συμφωνίες, συγχωνεύσεις, συγκέντρωση και συγκεντροποίηση του κεφαλαίου. Αυτή είναι η γεύση από την επόμενη μεταμνημονιακή ημέρα που διαφημίζετε για χιλιάδες λαϊκά νοικοκυριά. Ένας νέος γύρος επίθεσης στρώνοντας το κόκκινο χαλί στους τραπεζικούς και επιχειρηματικούς ομίλους. Οι εργαζόμενοι κατά τη γνώμη μας δεν πρέπει να εφησυχάζουν, να δυναμώσουν την αλληλεγγύη και την πάλη τους ενάντια στους πλειστηριασμούς, τις κατασχέσεις, βάζοντας στο στόχαστρο την πραγματική αιτία, που δεν είναι άλλη από τη στρατηγική του κεφαλαίου, την οποία υπηρετούν τόσο η Κυβέρνηση όσο και τα άλλα κόμματα της Αντιπολίτευσης. Η πάλη του ΚΚΕ είναι προσανατολισμένη στο να ανοίξει το δρόμο για το δικαίωμα στη λαϊκή κατοικία.

Η Κυβέρνηση καλεί τους εργαζόμενους δανειολήπτες να πληρώσουν ξανά αυτοί τις συνέπειες της κρίσης. Με απειλή τους πλειστηριασμούς στοχεύει να υποχρεώσει χιλιάδες εργαζόμενους να καταβάλουν το υστέρημά τους για να λυθεί το πρόβλημα που έχουν οι τράπεζες, που δανειοδοτούσαν χωρίς φειδώ την περίοδο προ από την κρίση.

Το ΚΚΕ προβάλει αγωνιστικά την ανάγκη λήψης άμεσων μέτρων για την ανακούφιση των λαϊκών δανειοληπτών από την υπερχρέωση στην κατεύθυνση μετάθεσης του βάρους της κρίσης στους τραπεζικούς ομίλους και όχι στις πλάτες του λαού, προβλέποντας τη δραστική μείωση των χρεών των λαϊκών οικογενειών προς τις τράπεζες, όπως προβλέπει και η σχετική τροπολογία που έχουμε καταθέσει. Δηλαδή, με διαγραφή τόκων και ουσιαστικό κούρεμα του χρέους των λαϊκών νοικοκυριών και καλούμε εδώ και την Κυβέρνηση να την κάνει αποδεκτή και τα άλλα κόμματα να πάρουν θέση στην τροπολογία που καταθέσαμε. Επιμένουμε στην ανάγκη άμεσης απαγόρευσης πλειστηριασμού πρώτης κατοικίας αντικειμενικής αξίας 250.000 ευρώ, προσαυξημένης κατά 50.000 για κάθε παιδί και δευτερεύουσας κατοικίας αντικειμενικής αξίας μέχρι 150.000 ευρώ, ως απάντηση σε αυτά τα σχέδια που έχουν ετοιμάσει.

Γελάτε κύριε Υπουργέ.

**ΑΛΕΚΟΣ ΦΛΑΜΠΟΥΡΑΡΗΣ (Υπουργός Επικρατείας):** *Ομιλεί εκτός μικροφώνου.*

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Ναι, μακάρι να γινόταν. Βεβαίως. Μέσα σε αυτό το σύστημα …

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Σας ευχαριστούμε. Είπαμε κύριε Βαρδαλή, ξεπεράσατε τα 10 λεπτά. Καταθέσατε τις προτάσεις σας, έχουμε και την Ολομέλεια αύριο.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Κυρία Πρόεδρε, τελειώνω σε μισό λεπτό.

Κατά τη γνώμη μας, λοιπόν, σήμερα, η κατοικία σε αυτό το σύστημα δεν είναι δικαίωμα για αυτό χαμογελάτε. Η πάλη των εργαζομένων για ανακούφιση από το βραχνά των χρεών, η πάλη ενάντια στους πλειστηριασμούς, μπορεί να έχει ουσιαστικό αποτέλεσμα μόνο όταν βάλεις στο στόχαστρο την πηγή του κακού, δηλαδή τον πραγματικό αντίπαλο και αυτός δεν είναι άλλος, όταν μετατρέπεται η κατοικία σε εμπόρευμα, οι τράπεζες και οι όμιλοι που δραστηριοποιούνται στις κατασκευές για τα κέρδη των οποίων θυσιάζονται τα δικαιώματα των εργατικών λαϊκών οικογενειών. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θα συνεχίσουμε με την κυρία Παπανάτσιου, Υφυπουργό Οικονομικών για δύο τροπολογίες.

Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Έχουν κατατεθεί και θα σας αναπτύξω τις τροπολογίες. Πρόκειται για την γενικός αριθμός 259 και ειδικός αριθμός 54, η οποία αφορά στα πιστωτικά υπόλοιπα των τραπεζών. Εντός του 2018, το Συμβούλιο της Επικρατείας έκρινε ότι τυχόν πιστωτικά υπόλοιπα του ν. 2238/1994, που προκύπτουν από την αυτοτελή φορολόγηση τόκων ομολόγων, που κατέχουν πιστωτικά ιδρύματα, δεν επιστρέφονται, μπορούν όμως να συμψηφίζονται. Ωστόσο, δυνάμει προγενέστερων αποφάσεων των διοικητικών εφετείων και του ίδιου του ΣτΕ, έχουν ήδη επιστραφεί τέτοια πιστωτικά υπόλοιπα στα πιστωτικά ιδρύματα.

Ενόψει τώρα της δημοσίευσης και των οικονομικών αποτελεσμάτων του 2018, τα πιστωτικά ιδρύματα οφείλουν να λάβουν υπόψη τους τη νεότερη νομολογία του ΣτΕ σαν πιθανή να εφαρμοστεί και στις υπόλοιπες εκκρεμείς υποθέσεις.

Αυτό θα μπορούσε να οδηγήσει στην υποχρέωση εγγραφής προβλέψεων, αφενός για το σύνολο των πιστωτικών υπολοίπων η επιστροφή των οποίων εκκρεμεί στη δικαιοσύνη και αφετέρου για τα ποσά που ήδη επιστράφηκαν βάσει δικαστικών αποφάσεων κατώτερου βαθμού, τα οποία πρέπει να αποδώσουν στο δημόσιο. Και με την υποχρέωση εγγραφής πρόβλεψης, ισχύει και για τα τυχόν πιστωτικά υπόλοιπα του νόμου 4046 του 2012, τα οποία εντός της πενταετίας δεν συμψηφίστηκαν, καθώς πλέον δεν αναμένεται να επιστραφούν.

Τι κάνουμε τώρα; Επιτρέπεται ο συμψηφισμός, αν και ρητά αναφέρεται στις δικαστικές αποφάσεις, είναι όμως σκόπιμο να αποτυπωθεί ρητά και στην νομοθετική διάταξη. Για να υπάρχει νομική ασφάλεια ως προς τον χειρισμό των πιστωτικών υπολοίπων, κρίνεται αναγκαία η προτεινόμενη ρύθμιση. Εδώ θα ήθελα να πω ότι έχει εγκριθεί και από το συμβούλιο συστημικής ευστάθειας.

Πάμε και στην άλλη τροπολογία. Με γενικό αριθμό 2060 και ειδικό 55, στη συγκεκριμένη τροπολογία έχουμε δύο άρθρα, ένα αφορά την ΕΤ.Α.Δ. και το δεύτερο αφορά συνεταιριστικές τράπεζες. Στο πρώτο άρθρο που αφορά την ΕΤ.Α.Δ. προβλεπότανε και για τα δημόσια ακίνητα η δυνατότητα απευθείας πώλησης, σε περίπτωση συνιδιοκτησίας ή όμορων ακινήτων και μάλιστα σε πολλές περιπτώσεις είχαν ήδη ξεκινήσει σχετικές διαδικασίες.

Με την τροπολογία αυτή δίνεται η ίδια δυνατότητα και στην ΕΤ.Α.Δ., επιλύοντας καθυστερήσεις που είχαν δημιουργηθεί για πολίτες και επιχειρήσεις και ειδικά για τις εκκρεμείς υποθέσεις που υπάρχουν, το 70% πηγαίνει στο δημόσιο και το 30% παραμένει στην ΕΤ.Α.Δ..

Εδώ, βέβαια, θέλω να πω ότι διατηρούμε τις δικλείδες ασφαλείας, τις εξαιρέσεις του νόμου 4389 και προβλέπεται ρητά ότι πριν η ΕΤ.Α.Δ. προχωρήσει στις διαδικασίες διαβιβάζει για έλεγχο κάθε ακίνητο στις αρμόδιες υπηρεσίες της γενικής δημόσιας περιουσίας, η οποία επιτρέπει ή όχι την εκποίηση τους.

Όσον αφορά τις συνεταιριστικές τράπεζες, με τις προτεινόμενες διατάξεις επέρχεται η ισότιμη φορολογική μεταχείριση στην έκδοση των ομολόγων που εκδίδουν οι συνεταιριστικές τράπεζες. Όπως και οι συστημικές, με τον ίδιο τρόπο πλέον και οι συνεταιριστικές τράπεζες έχουν την ίδια φορολογική μεταχείριση.

Είναι ένα αίτημα που είχαμε από τις συνεταιριστικές και επειδή έχουμε στο επόμενο διάστημα αύξηση του κεφαλαίου τους, με αυτή τη λογική προχωράμε στη νομοθετική ρύθμιση.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει, ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ.- ΔΗΜ.ΑΡ.)):** Τώρα, για την ΕΤ.Α.Δ., δεν ξέρω τι ώρα την καταθέσατε, πραγματικά μπορεί να είναι δικιά μας παράλειψη. Τώρα την βλέπουμε, δεν ξέρω αν οι συνάδελφοι οι υπόλοιποι την έχουν δει. Τι να σας πω, δεν την έχει δει κανένας συνάδελφος ακόμα αυτή την τροπολογία.

Πάμε τώρα στο θέμα που αφορά τα πιστωτικά υπόλοιπα παρακρατούμενων φόρων πιστωτικών ιδρυμάτων.

Πρώτον, η εκπρόσωπος των Ελληνικών Τραπεζών είπε ότι προέρχονται και από ομόλογα του ελληνικού δημοσίου. Βλέπω, αν δεν κάνω λάθος, ότι αυτό δεν υπάρχει μέσα στο νόμο. Εξαιρούνται. Τα εξαιρεί όντως τα ομόλογα του ελληνικού δημοσίου;

Τι κάνουμε τώρα, κάνουμε συμψηφισμό;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής ΠΑΣΟΚ – ΔΗΜΑΡ):** Μόνο συμψηφισμό, ενώ η απόφαση του Συμβουλίου της Επικρατείας ποια είναι;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Η απόφαση του Συμβουλίου της Επικρατείας αυτό ακριβώς λέει, το συμψηφισμό, απλώς ερχόμαστε νομοθετικά να το καλύψουμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Κυρία Πρόεδρε, το ανέφερα και το πρωί και θα το επαναλάβω και τώρα. Είναι ντροπή για το Εθνικό Κοινοβούλιο η όλη διαδικασία, που συζητάμε σήμερα, είναι επιεικώς απαράδεκτη, είναι πραγματικά ο ορισμός της υποβάθμισης του Κοινοβουλίου.

Το λέω αυτό, γιατί συζητάμε ένα νομοσχέδιο, το οποίο είναι πάνω από 300 σελίδες, ο τίτλος είναι εντελώς παραπλανητικός, το γνωρίζετε όλοι αυτό, δεν χρειάζεται καν συζήτηση. Υποτίθεται ότι, όταν φέρνατε νομοσχέδια τελευταία στιγμή, λέγατε ότι ήταν ανάγκη, επειδή ήταν τα μνημόνια. Τώρα, ισχυρίζεστε ότι είστε εκτός μνημονίων, άρα δεν υπάρχει ο περιορισμός του χρόνου, ο περιορισμός του χρόνου υπάρχει για την τροπολογία, απ' ό,τι καταλαβαίνω.

Η τροπολογία, λοιπόν, αντιλαμβάνομαι ότι πρέπει να έχει ψηφισθεί όσο το δυνατόν νωρίτερα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Δήμα, θα έχετε το χρόνο να τοποθετηθείτε, είστε και Εισηγητής.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Επί της διαδικασίας μιλάω.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Λάθος καταλάβατε, αυτή τη στιγμή θέτουμε ερωτήματα στην Υπουργό.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Δεν μπορώ να μιλήσω επί της διαδικασίας, δεν δικαιούμαι;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Δήμα, παρακαλώ, σταματήστε.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Δικαιούμαι να μιλήσω επί της διαδικασίας. Άλλο η εισήγησή μου και άλλο ότι ζητώ να μιλήσω επί της διαδικασίας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Σας παρακαλώ, σας αφαιρώ το λόγο αυτή τη στιγμή.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Δεν θα με αφήσετε να μιλήσω επί της διαδικασίας; Δεν ξέρετε τον Κανονισμό λειτουργίας της Βουλής;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Άλλοι δεν τον σέβονται.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Επί της διαδικασίας μιλάω, θα είχα ήδη τελειώσει, εάν δεν με διακόπτατε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Δήμα, παρακαλώ δεν έχετε το λόγο.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Κυρία Πρόεδρε, μιλάω επί της διαδικασίας. Δεν είναι η τοποθέτησή μου, δεν είναι η εισήγησή μου, δεν με αφήνετε να μιλήσω, θα είχα ολοκληρώσει εδώ και δύο λεπτά, εάν με αφήνατε.

Αυτό, το οποίο λέω είναι ότι είναι ντροπή για το Κοινοβούλιο. Έρχονται τροπολογίες, που είναι ολόκληρα νομοσχέδια, για τα οποία θέλετε να αποφύγετε την κανονική συζήτηση

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Είστε εκτός θέματος, αυτή τη στιγμή απευθύνουμε ερωτήσεις στην Υπουργό, μετά μπορείτε να κάνετε την τοποθέτησή σας.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Είναι απαράδεκτη αυτή η διαδικασία. Θα ήθελα, λοιπόν, από τον κ. Υπουργό, τον κ. Υφυπουργό και από την κυρία Υφυπουργό, μιας και θέλετε ερωτήματα, απαντήσεις, κατά πόσο νιώθουν περήφανοι με αυτό τον τρόπο νομοθέτησης.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Να ξεκαθαρίσουμε μερικά πράγματα, για να μην υπάρχουν παρεξηγήσεις. Το λόγο σε αυτή την αίθουσα, καλώς ή κακώς, επειδή μιλήσατε για Κανονισμό, τον δίνει η Πρόεδρος, εν προκειμένω. Είμαστε όλοι κουρασμένοι και μη δημιουργείτε εντυπώσεις. Αυτή τη στιγμή είμασταν στη φάση, όπως και ο κ. Κωνσταντινόπουλος, που τίθενται ερωτήματα στην κ. Υπουργό για το θέμα της τροπολογίας και σας έδωσα το λόγο να απευθύνετε ερώτημα στην Υπουργό. Εσείς τον χρησιμοποιήσατε διαφορετικά. Τα ερωτήματα δεν αφορούσαν την τροπολογία.

Έχετε ερώτημα για την κυρία Υπουργό για να την αποδεσμεύσουμε;

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Έθεσα τρία ερωτήματα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κουτσούκος.

**ΙΩΑΝΝΗΣ ΚΟΥΤΣΟΥΚΟΣ:** Σχετικά με το ερώτημα, που σας έθεσε ο κ. Κωνσταντινόπουλος δεν έχω καταλάβει και θέλω μέχρι αύριο να μας βοηθήσετε να καταλάβουμε, διότι το άρθρο 12 του νόμου που επικαλείστε, του ν.2238, εξαιρεί τα ομόλογα του ελληνικού δημοσίου από την παρακράτηση. Κατά συνέπεια, οι τράπεζες δεν παρακρατούσαν για να αποδώσουν και να ζητούν μετά πίσω. Άρα, θέλουμε μια διευκρίνιση.

Σχετικά με την άλλη τροπολογία, που κατατέθηκε μόλις προ ολίγου, στις 18.15΄. Μισό λεπτό, θέλω να μου απαντήσετε και στα δύο μαζί!

Ακούστε! Ο κ. Τσακαλώτος, τον Οκτώβρη που μας πέρασε, μετά από απόφαση του Κυβερνητικού Συμβουλίου Οικονομικής Πολιτικής, μεταβίβασε 10.119 ακίνητα του ελληνικού δημοσίου στην ΕΤ.Α.Δ. Α.Ε.. Αυτά τα 10.119 ακίνητα τα μεταβίβασε με τους Κωδικούς Αριθμούς Ακινήτων του Ελληνικού Κτηματολογίου (Κ.Α.Α.Ε.Κ.) και έκτοτε προσπαθούμε να μάθουμε την ταυτότητα αυτών των ακινήτων. Δεν έχω υποβάλει το ερώτημα, σας κάνω τον πρόλογο για να καταλάβετε, για να μου πείτε εάν κάνω λάθος. Από αυτά, τα 2.600, πάλι με απόφαση του κ. Τσακαλώτου, επεστράφησαν, διότι η κυρία Υπουργός Πολιτισμού ανακάλυψε, εκ των υστέρων, ότι ήταν μη εκχωρούμενα. Φέρνετε τώρα εδώ μια ρύθμιση και λέτε ότι αυτά τα ακίνητα της ΕΤ.Α.Δ. Α.Ε. δύναται να εκποιηθούν, ανεξάρτητα εάν έχουν συνιδιοκτησίες, εάν είναι εντός σχεδίου πόλης, εάν είναι άρτια, υπάρχει μια σειρά προϋποθέσεων. Η ερώτησή μου, λοιπόν, είναι πολύ συγκεκριμένη. Αυτή η τροπολογία έχει να κάνει με τη διευκόλυνση της εκποίησης των 10.119 ακινήτων, τα οποία μεταφέρθηκαν από το ελληνικό δημόσιο, ιδιοκτησίας του ελληνικού δημοσίου, στην ΕΤ.Α.Δ. Α.Ε. χωρίς να ξέρουμε για ποια ακίνητα πρόκειται; Αυτό θέλω να μου απαντήσετε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών)**: Να ξεκινήσω από το δεύτερο. Καταρχήν, δεν έχει καμία σημασία αυτό που είπατε πριν για τα 10.000 ακίνητα με την τροπολογία που φέρνουμε τώρα. Εδώ, θα ήθελα να ενημερώσω ότι ήδη οι υπηρεσίες βλέποντας την παράγραφο 4 του άρθρου 196 του ν.4389/2016, τα εξαιρούμενα που είπατε κι εσείς πριν, αυτά που εξαιρούνται που ήταν τα 2.500 ακίνητα που πέρασαν πάλι με ΦΕΚ, έχουν ήδη αυτή τη στιγμή μια δεύτερη ομάδα, κοντά στα 1000 περίπου, που και αυτά έχουν πιστοποιηθεί ότι είναι εξαιρούμενα και τις επόμενες μέρες θα έχουμε καινούργιο ΦΕΚ. Άρα, δηλαδή, εξετάζονται ποια είναι στην κατηγορία αυτή και ποια δεν είναι. Εκείνα που είναι στην κατηγορία αυτή εξαιρούνται, επιστρέφουν στους δικαιούχους τους και για τα υπόλοιπα θα γίνει η οποιαδήποτε αξιοποίησή τους. Στο συγκεκριμένο, όμως, άρθρο για το οποίο μιλάμε τώρα στην τροπολογία, μιλάμε για τις περιπτώσεις εκείνες που λειτουργούν, για τα ακίνητα που είναι στην ΕΤ.Α.Δ., όπως και για τα τουριστικά ακίνητα και για τα ακίνητα του ελληνικού δημοσίου. Εκεί, δηλαδή, έχουμε τη δυνατότητα να πουλήσουμε κάποια ακίνητα, εκτός από το να δώσουμε τη χρήση, όταν υπάρχουν περιπτώσεις συνιδιοκτησίας, ομορότητας κ.λπ. Ακριβώς όπως βλέπουμε τα δημόσια ακίνητα, με την ίδιο τρόπο δίνουμε τη δυνατότητα και στην ΕΤ.Α.Δ., δεν της δίνουμε καμία παραπάνω αρμοδιότητα και βέβαια και σ' αυτή την περίπτωση εξετάζεται πάλι εάν είναι στις εξαιρέσεις της παραγράφου 4 του άρθρου 196. Και για να γίνει σαφές αυτό, περνάει από τις διαδικασίες της δημόσιας περιουσίας, πρώτα, εγκρίνεται από εκεί εάν είναι στην περίπτωση της παραγράφου 4 του άρθρου 196 και μετά δίνεται η δυνατότητα στην ΕΤ.Α.Δ. να κάνει τις απαραίτητες ενέργειες.

Όσον αφορά την άλλη τροπολογία, τα πιστωτικά υπόλοιπα που προέκυψαν από τις δηλώσεις φορολογίας εισοδήματος των ετών 2009, 2011, 2012, 2013, κατά το μέρος που οφείλονται σε φόρο που είχε παρακρατηθεί κατά τις διατάξεις της παραγράφου 8 του άρθρου 12 του ν.2238/1994, σε αυτές τις περιπτώσεις, ερχόμαστε και κάνουμε τον συμψηφισμό. Υπήρχε και προηγούμενη απόφαση του ΣτΕ που έδινε τη δυνατότητα να τα επιστρέψουμε. Η μετέπειτα απόφαση του ΣτΕ του 2018 αλλάζει τη διαδικασία και επιτρέπει μόνο τον συμψηφισμό. Οπότε, τι ερχόμαστε τώρα να πούμε: Να μη τα επιστρέψουμε σ' αυτούς που επιστράφηκαν από το ελληνικό δημόσιο, γιατί αυτή θα ήταν η υποχρέωσή τους με την καινούργια απόφαση του ΣτΕ, αλλά τους δίνουμε μια δυνατότητα να συμψηφίσουν μέσα σε 10 έτη. Είναι πάρα πολύ απλό.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Άρα, σε σχέση με τις δύο τροπολογίες είμαστε εντάξει. Θα ήθελα να πω ότι πραγματικά είμαστε όλοι κουρασμένοι με τη διαδικασία αυτή που ακολουθήθηκε όλη την ημέρα, σήμερα .Θα έλεγα ότι δόθηκε η δυνατότητα, όσο το δυνατόν περισσότερο, να συζητηθεί και το θέμα της τροπολογίας - απαντώ στον κ. Δήμα, αυτή τη στιγμή. Σπάσαμε την Επιτροπή και κρατάει τόσες ώρες, καλέσαμε φορείς και τους ακούσαμε κατ’ εξαίρεση, αν και ήταν η 4η συνεδρίαση για το νομοσχέδιο, έγινε ένας καλός διάλογος, άρα, θα έλεγα ότι, λίγο πιο προσεκτικοί ίσως να είμαστε στην κριτική, όσον αφορά τη διαδικασία. Κάναμε ό,τι περισσότερο μπορούσαμε, παραβήκαμε και τον Κανονισμό, ακριβώς για να γίνει συζήτηση.

Το λόγο έχει ο κ. Φλαμπουράρης.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Νομοτεχνικές βελτιώσεις στο σχέδιο νόμου του Υπουργείου Οικονομίας και Ανάπτυξης με τίτλο αυτό που συζητάμε.

Στο άρθρο 23 του σχεδίου νόμου, στην παρ. 2, οι λέξεις «προστίθενται περιπτώσεις ΙΖ και ΙΗ», αντικαθίστανται από τις λέξεις «προστίθεται περίπτωση ΙΖ», και η «περίπτωση ΙΗ» της παρ. 2 διαγράφεται.

Δεύτερη νομοτεχνική βελτίωση, πριν από την ακροτελεύτια διάταξη του παρόντος σχεδίου νόμου που ορίζει την έναρξη ισχύος αυτού, προστίθεται μέρος 8ο με τίτλο «Άλλες διατάξεις», στο οποίο εντάσσονται οι τροπολογίες που θα γίνουν δεκτές.

Την νομοθετική βελτίωση την καταθέτει ο κ. Γιάννης Δραγασάκης, την διάβασα εγώ γιατί λείπει

Μια απάντηση στον εκπρόσωπο της Ν.Δ., αν είμαστε υπερήφανοι για τη διαδικασία. Εγώ θα ήθελα να πω δυο λόγια σε σχέση με την περηφάνια που αισθάνομαι για το περιεχόμενο αυτής της δουλειάς που κάναμε, σήμερα, για το περιεχόμενο της νομοθετικής ρύθμισης που φροντίζει πάρα πολύ να σώσει ο φτωχός κόσμος, ο κόσμος ο απόκληρος τη λαϊκή του κατοικία και τις μικρομεσαίες κατοικίες, που δεν έχουν τη δυνατότητα να πληρώνουν. Για ποιο λόγο; Πρέπει να θυμίσουμε, ότι οι κυβερνήσεις σας οδήγησαν σε αδιέξοδο αυτές τις κοινωνικές δυνάμεις, οδήγησαν σε αδιέξοδο συνολικά την ελληνική κοινωνία με τις πολιτικές όλων αυτών των χρόνων. Μην αποδίδετε σε εμάς ευθύνες οι οποίες ανήκουν σε εσάς. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Θεοφύλακτος.

**ΙΩΑΝΝΗΣ ΘΕΟΦΥΛΑΚΤΟΣ:** Η τροπολογία για την πρώτη κατοικία, καταρχήν, ίσχυσε ή δεν ίσχυσε όλα τα χρόνια από το 2015 έως σήμερα στη διακυβέρνηση μας ο νόμος Κατσέλη, παρά τα όσα έλεγε η Αντιπολίτευση; Ίσχυσε. Προστατεύτηκε ή δεν προστατεύτηκε η λαϊκή κατοικία, παρά τα όσα έλεγε η Αντιπολίτευση; Προστατεύτηκε. Ανυπόστατη η κινδυνολογία της Αντιπολίτευσης.

Βέβαια, κάναμε το εξής λάθος. Δεν προστατευτήκαν οι βίλες με τις πισίνες, τα παλάτια, εκεί που είχαν ληφθεί με τα δάνεια με τα εκατομμύρια αέρα. Αυτά δεν προστατεύτηκαν.

Έχουμε μπροστά μας ένα συμβιβασμό με θετικό πρόσημο, και οι δανειολήπτες να προστατευθούν και οι τράπεζες να έχουν ρευστό στα ταμεία τους. Είναι πολλά τα θετικά. Η διαπραγμάτευση που έκανε η Κυβέρνησή μας αποδεικνύει για άλλη μια φορά ότι προέταξε τα συμφέροντα του λαού και των δανειοληπτών.

Επιγραμματικά θα αναφέρω τα θετικά. Κατ’ αρχήν, όσοι είναι στο Νόμο Κατσέλη ή στο ν. 4469 στον εξωδικαστικό, δεν θίγονται από αυτόν τον νόμο. Εξακολουθούν και τηρούν τη διαδικασία του Νόμου Κατσέλη.

Δεύτερο θετικό, για πρώτη φορά μπαίνουν και προστατεύονται όσοι έχουν την πτωχευτική ικανότητα, δηλαδή, οι έμποροι, δηλαδή η μισή Ελλάδα. Το έλεγα αυτό όλα τα χρόνια, ήταν άδικο να προστατεύεται η μισή Ελλάδα και η μισή να μένει στον αέρα. Για πρώτη φορά έχουμε, λοιπόν, όσους έχουν πτωχευτική ικανότητα που μπορούν να ρυθμίσουν το στεγαστικό τους δάνειο. Η αξία η αντικειμενική της πρώτης κατοικίας είναι υψηλή, 250.000 ευρώ, το ίδιο και για τα επιχειρηματικά, 175.000 ευρώ, πιάνει το μεγαλύτερο μέρος της λαϊκής, της μικρομεσαίας και μεσαίας κατοικίας.

Επίσης, να ξεκαθαρίσουμε, δεν επηρεάζεται η ρύθμιση αν έχει μεταβιβαστεί το δάνειο σε fund, γιατί ρωτά ο κόσμος. Είναι θετικό ότι ο προσδιορισμός της αξίας είναι η αντικειμενική, ενώ η πληρωμή είναι η εμπορική, γιατί οι εμπορικές έχουν πέσει. Επίσης, η προθεσμία που δίνεται ως το τέλος του χρόνου, είναι θετική. Να θυμίσω ότι έχουμε 8,5 χρόνια που ισχύει ο Νόμος Κατσέλη, η πλειονότητα έχει ενταχθεί και τώρα, σχεδόν, ένα χρόνο ακόμη γεμάτο για τη ρύθμιση αυτή. Το 120% της αξίας είναι θετικό. Θα έχουμε σε πολλές περιπτώσεις κούρεμα, όπως είπε και ο κ. Υπουργός. Η επιμήκυνση, είναι θετικό και το επιτόκιο και έτσι θα φτάσουμε σε πολύ μικρότερες δόσεις. Για πρώτη φορά θα έχουμε συνεισφορά του δημοσίου και αν δεν υπάρχει συμφωνία, θα έχουμε δικαστική ρύθμιση και αυτή είναι η διαφορά με το ν. 4469 που δεν είχαμε προσφυγή στο δικαστήριο.

Θα μου επιτρέψετε να πω και κάποιες προτάσεις. Στη δόλια περιέλευση, σεβαστό μεν, αλλά πού ακούστηκε να μη μιλάμε για τελεσίδικη απόφαση; Δηλαδή, για να έχουμε μία νομοθετική ρύθμιση ενός δικαστικού προηγουμένου, πρέπει αυτό να έχει τελεσιδικίσει, όχι μια οριστική απόφαση ενός πρωτοβάθμιου δικαστηρίου. Καταλαβαίνω τον προβληματισμό, αλλά όταν νομοθετεί η Ελληνική Βουλή, το κάνει με σεβασμό σε τελεσίδικες αποφάσεις και όχι σε προσωρινές. Επειδή τη νομολογία την παρακολουθώ και την ξέρω πολύ καλά, όπως και όλος ο νομικός κόσμος, το σωστό θα ήταν να αποκλείονται αυτοί μόνο που έχουν δώσει ψευδή στοιχεία για να πάρουν τα δάνεια. Όλοι οι υπόλοιποι δεν ήταν στο πνεύμα του Νόμου Κατσέλη, ότι έχουν δόλο.

Έκανα και την ερώτηση στην εκπρόσωπο των τραπεζών, τελικά αυτοί που απεντάσσονται, τι συμφέρει τις τράπεζες να απενταχθούν; Τι θα κερδίσουν οι τράπεζες; Θα κυνηγήσουν να πάρουν το ακίνητό τους; Θα κάνω μια πρόταση, όσοι απορρίφθηκαν για δόλια περιέλευση, ας πληρώσουν το 140% και το 150% να πω και να μην έχουν και συνεισφορά του δημοσίου. Ας έχουν για ποινή, όχι την απένταξη, γιατί έτσι δεν θα μπει ρευστό στις τράπεζες, ας έχουν για ποινή αντί για το 120%, να πληρώσουν παραπάνω. Να δείτε που θα το δεχθούν. Γιατί να τους έχουμε στον αέρα και να δημιουργείται κοινωνικό πρόβλημα; Όπως και με αυτούς που εξέπεσαν της ρύθμισης του Νόμου Κατσέλη. Μπορεί κάποιος να μην πλήρωσε με το Νόμο Κατσέλη, παρ. 1 περ. β’, καλό είναι να εντάσσονται αυτοί. Περισσότερα χρήματα θα μπουν στις τράπεζες, παρά λιγότερα.

Όπως επίσης και ο συνυπολογισμός της περιουσίας των συζύγων. Έχουμε εμπειρία από αυτά τα θέματα, θα οδηγήσει σε βιομηχανία εικονικών διαζυγίων. Δεν πρέπει να προσμετράται η περιουσία του/της συζύγου. Άλλωστε, ισότητα των φύλων έχουμε και έχουμε το χωριστό περιουσιακό σύστημα μέσα στην έγγαμη συμβίωση. Στο άρθρο 1 παρ. 6, νομίζω ότι πρέπει να διευκρινιστεί εκεί που λέει «δεν ρυθμίζονται όσοι έχουν ενταχθεί στο Νόμο Κατσέλη, εκτός αν παραιτηθούν από αυτόν», εννοείται νομίζω, αλλά καλό είναι να διευκρινιστεί είτε με δήλωση είτε αύριο στην Ολομέλεια.

Κυρία Πρόεδρε, κλείνω με το μεγάλο σφάλμα μας ότι δεν έχουμε μία ρύθμιση για τα δάνεια της Νέας Δημοκρατίας και του ΠΑΣΟΚ. Τι θα γίνει με αυτά τα δάνεια; Σε ποιον νόμο θα ενταχθούν; Θα μας απαντήσουν κάποια στιγμή η Νέα Δημοκρατία και το ΠΑΣΟΚ για τα δάνειά τους;

Κάθε τόσο βγαίνουν ειδήσεις για μεγαλοστελέχη τους, που πήραν 800.000 € και δεν πλήρωσαν ούτε μια δόση. Να τους χαίρονται και να χαίρονται τα δάνειά τους. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Δήμας.

**ΧΡΗΣΤΟΣ ΔΗΜΑΣ (Εισηγητής της ΝΔ):**  Ευχαριστώ, κυρία Πρόεδρε.

Κύριε Υπουργέ, σας άκουσα με πολύ μεγάλη προσοχή. Το μόνο το οποίο θα ήθελα να σας υπενθυμίσω, είναι να μην ξεχνάτε αρχικά το δικό σας σύνθημα, το «κανένα σπίτι στα χέρια τραπεζίτη» και που καταλήξατε τώρα. Επίσης, μην ξεχνάτε ποια κυβέρνηση ήταν αυτή που είχε νομοθετήσει για την πλήρη προστασία της πρώτης κατοικίας και επίσης, επί δικών σας ημερών, μιας και κατηγορήσατε τους προηγούμενους, έχει δημιουργηθεί το 40% του ιδιωτικού χρέους με την πολιτική της υπερφορολόγησης, με την πολιτική την οποία συνειδητά ακολουθείτε. Άρα, οι ιδιώτες, αυτοί που δήθεν κόπτεστε και μιλάτε για την λαϊκή κατοικία την οποία θα προστατεύσετε, είναι οι πρώτοι οι οποίοι θα στραφούν απέναντί σας, διότι εσείς, με τη δική σας πολιτική, τους οδηγήσατε εδώ πέρα.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Το 25% του Α.Ε.Π., εσείς το καταστρέψατε. Το 28% ανέργους εσείς τους δημιουργήσατε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ήταν μια συνεδρίαση πολύ πλούσια και εποικοδομητική θα έλεγα.

Κυρίες και κύριοι βουλευτές, ολοκληρώθηκε η συζήτηση για το σχέδιο νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις».

Ανακεφαλαιώνουμε τις θέσεις των κομμάτων.

Ο ΣΥΡΙΖΑ ψηφίζει υπέρ.

Η Ν.Δ. επιφυλάσσεται.

Η Δημοκρατική Συμπαράταξη ΠΑΣΟΚ-ΔΗΜΑΡ επιφυλάσσεται.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Μισό λεπτό, κυρία Πρόεδρε.

Πρώτον, όσον αφορά το νομοσχέδιο, θέλουμε να είμαστε πολύ καθαροί. Είπε ο κ. Υπουργός ότι θα πάρει πίσω την παράγραφο που αφορά την αναδρομικότητα των offshore. Εμείς, εφόσον γίνει αυτό, είμαστε θετικοί να ψηφίσουμε το νομοσχέδιο. Μέχρι να γίνει αυτό κρατάμε επιφύλαξη και το λέμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Μιλάτε για τον κ. Πιτσιόρλα;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Για την παράγραφο 2, ναι. Όσον αφορά στην τροπολογία για την μη προστασία της πρώτης κατοικίας, την καταψηφίζουμε. Εμείς θέλουμε να είμαστε απόλυτα καθαροί σε αυτό που λέμε.

Όσον αφορά την τροπολογία 2053/48 ψηφίζουμε παρών.

Για την τροπολογία 2054/49 ψηφίζουμε παρών.

Την τροπολογία 2055/50 ψηφίζουμε ναι.

Όσον αφορά την τροπολογία 2059/54 και την τροπολογία που κατατέθηκε στις έξι και τέταρτο, με αριθμό 2060/55 με επιφύλαξη, για να δούμε το σύνολο της.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ο Λαϊκός Σύνδεσμος Χρυσή Αυγή, από ότι τοποθετήθηκε, είχε ταχθεί κατά του νομοσχεδίου. Δεν είναι παρών ο εκπρόσωπος.

Το Κομμουνιστικό Κόμμα Ελλάδος κατά.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του ΚΚΕ):** Κυρία Πρόεδρε, θα ήθελα να διευκρινίσω το εξής. Ψηφίζουμε επί της αρχής κατά, για τα άρθρα και τις τροπολογίες επιφυλασσόμαστε για στην Ολομέλεια. Για την τροπολογία για τα κόκκινα δάνεια - γι' αυτό πήρα το λόγο - εμείς θα ψηφίσουμε παρόν.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Όπως προκύπτει η Ένωση Κεντρώων επιφυλάσσεται - έτσι είχε πει ο κ. Γεωργιάδης στην α΄ συνεδρίαση.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα από 1 έως 22 και 24 έως 67 γίνονται δεκτά ως έχουν, κατά πλειοψηφία, το 23 όπως τροποποιήθηκε με βάση τις νομοτεχνικές που ακούσαμε πριν. Επίσης γίνονται δεκτές οι με γενικό και ειδικό αριθμό Υπουργικές Τροπολογίες 2057/52, 2053/48, 2054/49, 2055/50, 2059/54 και 2060/55, κατά πλειοψηφία.

Τα άρθρα αναριθμούνται αναλόγως, προστίθεται «Μέρος έβδομο» που εμπεριέχει τις διατάξεις της τροπολογίας για την πρώτη κατοικία και «Μέρος όγδοο» με τίτλο «Άλλες διατάξεις»

Γίνεται δεκτό και το ακροτελεύτιο άρθρο και ερωτάται η Επιτροπή, αν γίνεται δεκτό το σχέδιο νόμου και στο σύνολό του. Δεκτό κατά πλειοψηφία.

**ΧΡΙΣΤΟΣ ΔΗΜΑΣ (Εισηγητής της Ν.Δ.):** Κυρία Πρόεδρε, γιατί γίνεται δεκτό κατά πλειοψηφία; Ποια είναι η πλειοψηφία;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Δήμα, θα κάνουμε ονομαστική ψηφοφορία αυτή τη στιγμή. Παρακαλώ, περάστε μέσα. Φαίνεται δεν συμμετέχετε στις διαδικασίες τον τελευταίο καιρό. Θα κάνουμε ονομαστική ψηφοφορία, αφού αμφισβητείται σε τέτοια κορυφαία ζητήματα, όπως το εν λόγω νομοσχέδιο.

**ΧΡΙΣΤΟΣ ΔΗΜΑΣ (Εισηγητής της Ν.Δ.):** Κυρία Πρόεδρε, εγώ σας ρώτησα, πώς υπάρχει διαμορφωμένη πλειοψηφία. Εσείς θέτετε θέμα ψηφοφορίας.

**ΜΑΡΙΟΣ ΚΑΤΣΗΣ:** Ζητάω από το Προεδρείο να γίνει ψηφοφορία και καταμέτρηση ονομαστικά και να καταγραφούν οι απουσίες.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ξεκινάει η διαδικασία. Της ονομαστικής φανερής ψηφοφορίας:

Αποστόλου Ευάγγελος, ΝΑΙ, Βράντζα Παναγιώτα, ΝΑΙ, Γκαρά Αναστασία, ΝΑΙ, Δημητριάδης Δημήτριος, απουσιάζει, Δρίτσας Θεόδωρος, ΝΑΙ, Ζεϊμπέκ Χουσεϊν, ΑΠΟΥΣΙΑΖΕΙ, τον αντικαθιστά ο κ. Τριανταφυλλίδης Αλέξανδρος, ΝΑΙ, Θεοπεφτάτου Αφροδίτη, ΑΠΟΥΣΙΑΖΕΙ, Θεοφύλακτος Ιωάννης, ΝΑΙ, Ιγγλέζη Αικατερίνη, ΝΑΙ, Καματερός Ηλίας, ΝΑΙ, Καραγιάννης Ιωάννης, ΝΑΙ, Καρακώστα Ευαγγελία (Εύη), ΝΑΙ, Καραναστάσης Απόστολος, ΝΑΙ, Κάτσης Μάριος, ΝΑΙ, Καφαντάρη Χαρούλα (Χαρά), ΝΑΙ, Κουρουμπλής Παναγιώτης, ΑΠΟΥΣΙΑΖΕΙ, Μπαλωμενάκης Αντώνιος, ΝΑΙ, Ξυδάκης Νικόλαος, ΑΠΟΥΣΙΑΖΕΙ.

Ουρσουζίδης Γεώργιος ΝΑΙ, Παπαδόπουλος Νικόλαος ΝΑΙ, Πρατσόλης Αναστάσιος ΝΑΙ, Σέλτσας Κωνσταντίνος ΝΑΙ, Σηφάκης Ιωάννης ΝΑΙ, Σιμορέλης Χρήστος ΝΑΙ , Σπαρτινός Κωνσταντίνος ΝΑΙ, Συρμαλένιος Νικόλαος ΑΠΩΝ, Τζάκρη Θεοδώρα ΑΠΟΥΣΑ, Τσιρώνης Ιωάννης ΝΑΙ, Αθανασίου Χαράλαμπος.

**ΑΘΑΝΑΣΙΟΣ ΜΠΟΥΡΑΣ:** *(ομιλεί εκτός μικροφώνου)* Ξέρετε, κυρία Πρόεδρε, έτσι όπως γίνεται, δεν θα υπάρχει απαρτία.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Εσείς το προκαλέσατε, η παράταξή σας.

Λοιπόν, συνεχίζω. Αντωνιάδης Ιωάννης ΑΠΩΝ, Αραμπατζή Φωτεινή ΑΠΟΥΣΑ, Δήμας Χρίστος ΕΠΙΦΥΛΑΞΗ.

*(θόρυβος στην αίθουσα)*

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Ησυχία, παρακαλώ. Ακριβώς επειδή πρέπει να είμαστε σοβαροί, κάνουμε αυτήν τη διαδικασία.

Λοιπόν, στη θέση του κυρίου Κωνσταντίνου Αχ. Καραμανλή είναι ο κ. Τσιάρας, που είναι ΑΠΩΝ, Κατσανιώτης Ανδρέας ΑΠΩΝ, Κατσαφάδος Κωνσταντίνος ΑΠΩΝ, Κόνσολας Εμμανουήλ ΑΠΩΝ, Μπακογιάννη Θεοδώρα ΑΠΟΧΩΡΗΣΕ λόγω ειλημμένης υποχρέωσης, Μπουκώρος Χρήστος ΑΠΩΝ, Μπούρας Αθανάσιος ΕΠΙΦΥΛΑΞΗ, Παναγιωτόπουλος Νικόλαος ΑΠΩΝ, Πλακιωτάκης Ιωάννης ΑΠΩΝ, Σκρέκας Κωνσταντίνος ΑΠΩΝ, Στύλιος Γεώργιος ΑΠΩΝ, Αρβανιτίδης Γεώργιος ΑΠΩΝ, Κουτσούκος Ιωάννης στη θέση του κυρίου Καρρά ΕΠΙΦΥΛΑΞΗ, βάσει όσων ψήφισε ο Ειδικός Αγορητής της Δημοκρατικής Συμπαράταξης.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Με βάση αυτών που είπαμε και ψηφίσαμε αναλυτικά, κυρία Πρόεδρε.

**ΑΘΑΝΑΣΙΟΣ ΜΠΟΥΡΑΣ:** *(ομιλεί εκτός μικροφώνου)* Κυρία Πρόεδρε, δεν υπάρχει τέτοια ψηφοφορία.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Σας παρακαλώ. Συνεχίζουμε. Τζελέπης Μιχαήλ ΑΠΩΝ, Ζαρούλια Ελένη ΑΠΟΥΣΑ, Παναγιώταρος Ηλίας ΑΠΩΝ, Σαχινίδης Ιωάννης ΑΠΩΝ, στη θέση του κυρίου Καραθανασόπουλου είναι ο κ. Βαρδαλής ΟΧΙ, Συντυχάκης Εμμανουήλ ΑΠΩΝ, ο κ. Λαμπρούλης που επίσης αναπληρώνει ΑΠΩΝ, Γεωργιάδης Μάριος ΑΠΩΝ, Αμυράς Γεώργιος ΑΠΩΝ, Κατσίκης Κωνσταντίνος ΑΠΩΝ, Λαζαρίδης Γιώργος ΑΠΩΝ και ο κ. Μίχος Νικόλαος ΑΠΩΝ.

Άρα, γίνεται δεκτό, κατά πλειοψηφία, το σχέδιο νόμου και το ακροτελεύτιο άρθρο.

Ερωτάται η Επιτροπή αν γίνεται δεκτό και στο σύνολο.

Κατά πλειοψηφία, λοιπόν.

Επομένως, το σχέδιο νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις» γίνεται δεκτό κατ’ αρχήν, κατ’ άρθρον και στο σύνολό του κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Δρίτσας Θεόδωρος, Τριανταφυλλίδης Αλέξανδρος, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Τσιρώνης Ιωάννης, Δήμας Χρίστος, Μπούρας Αθανάσιος, Κουτσούκος Ιωάννης, Κωνσταντινόπουλος Οδυσσέας και Βαρδαλής Αθανάσιος.

Τέλος και περί ώρα 20.05΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**